CELEX: E2012C0291
Language: bg
Date: 2012-07-11 00:00:00
Title: Публична версия на Решение на Надзорния орган на ЕАСТ № 291/12/COL от 11 юли 2012 година относно помощ за преструктурирането на Arion Bank (Исландия)

15.5.2014   
            
            
               BG
            
            
               Официален вестник на Европейския съюз
            
            
               L 144/169
            
         Публична версия на (1)
   
   РЕШЕНИЕ НА НАДЗОРНИЯ ОРГАН НА ЕАСТ
   № 291/12/COL
   от 11 юли 2012 година
   относно помощ за преструктурирането на Arion Bank (Исландия)
   Надзорният орган на ЕАСТ („Органът“),
   КАТО ВЗЕ ПРЕДВИД Споразумението за Европейското икономическо пространство („Споразумението за ЕИП“), и по-специално член 61, параграф 3, буква б) и Протокол 26 към него,
   КАТО ВЗЕ ПРЕДВИД Споразумението между държавите от ЕАСТ за създаване на надзорен орган и съд („Споразумението за надзорен орган и съд“), и по-специално член 24 от него,
   КАТО ВЗЕ ПРЕДВИД Протокол 3 към Споразумението за надзорен орган и съд („Протокол 3“), и по-специално член 1, параграф 3 от част I, член 7, параграф 3 от част II и член 13 от част II,
   Като има предвид, че:
   I.   ФАКТИ
   
   1.   ПРОЦЕДУРА
   
               (1)
            
            
               След осъществената неформална кореспонденция през месец октомври 2008 г. и приемането на 6 октомври от Исландския парламент (Althingi) на Закон № 125/2008 за плащания по дългови ценни книжа, дължими поради необичайни условия на финансовия пазар и т.н. (наричан „закон за спешни мерки“), който даде на Исландия широки правомощия за намеса в банковия сектор, на 10 октомври 2008 г. председателят на Органа писа на исландските органи като изиска Органът да бъде нотифициран относно мерките за държавна помощ, предприети съгласно извънредния закон. Следват периодични по-нататъшни контакти и кореспонденция, включително по-специално писмо, изпратено от Органа на 18 юни 2009 г., с което се напомня на исландските органи, че всички мерки за държавна помощ трябва да бъдат нотифицирани, както и относно клаузата „standstill“ в член 3 на Протокол 3. След допълнителна кореспонденция и проведени срещи в крайна сметка на 20 септември 2010 г. исландските органи нотифицираха със задна дата държавната помощ, включена във възстановяването на определени дейности на (старата) Kaupthing Bank и учредяването и капитализацията на New Kaupthing Bank (преименувана на Arion Bank от 21 ноември 2009 г.).
            
         
               (2)
            
            
               С писмо от 15 декември 2010 г. (2) Надзорният орган на ЕАСТ („Органът“) уведоми исландските органи за решението си да стартира процедурата, определена в част I, член 1, параграф 2 от Протокол 3 по отношение на мерките, предприети от Исландия за възстановяването на определени дейности на (старата) Kaupthing Bank hf и за създаването и капитализирането на New Kaupthing Bank hf, понастоящем преименувана на Arion Bank (решението за откриване). (3) Органът изиска също така в срок от шест месеца да бъде представен подробен план за преструктуриране на Arion Bank.
            
         
               (3)
            
            
               С писмо от 24 март 2011 г. (4) Органът получи едно мнение от заинтересованите страни, което беше предадено на исландските органи на 25 май 2011 г. Исландските органи не отговориха по отношение на това мнение.
            
         
               (4)
            
            
               С писмо от 31 март 2011 г. исландските органи представиха план за преструктуриране на Arion Bank. На 30 април 2012 г. по електронна поща беше представен актуализиран план за преструктуриране.
            
         
               (5)
            
            
               На 11 юли 2011 г. и на 13 февруари 2012 г. Органът поиска информация относно плана за преструктуриране. От исландските органи бяха получени отговори на исканията за информация на 26 октомври 2011 г., 16 април 2012 г., 30 април 2012 г., 21 май 2012 г. и 6 юли 2012 г. Окончателните варианти на поетите от исландските органи и от Arion Bank ангажименти бяха представени на 3 юли 2012 г. (5)
               
            
         
               (6)
            
            
               Освен това представителите на Органа се срещнаха с исландските органи и с представители на Arion Bank на 7 юни 2011 г. и на 27—28 февруари 2012 г.
            
         2.   КОНТЕКСТ
   
               (7)
            
            
               В настоящия раздел Органът ще опише събитията, фактите и икономическите, политическите и регулаторните промени, свързани със срива и възстановяването на исландската финансова система от месец октомври 2008 г. до момента, които са необходими, за да бъде представен контекстът, в който се прави оценката на разглежданите мерки за помощ. Преди това ще напомни последователно хронологията на фалита на Kaupthing Bank.
            
         2.1.   Сривът на Kaupthing Bank
   
   
               (8)
            
            
               През месец септември 2008 г. редица големи световни финансови институции започнаха да изпитват сериозни трудности. На фона на нестабилността на световните финансови пазари трите най-големи търговски банки в Исландия, които през предходните години се бяха радвали на извънреден растеж, срещат трудности с рефинансирането на своите краткосрочни задължения и с масовото теглене на откритите в тях депозити. На 15 септември Lehman Brothers подаде заявление за защита при фалит и в същия ден беше обявено, че Bank of America ще погълне Merrill Lynch. Освен това една от най-големите банки в Обединеното кралство — HBOS — трябваше да бъде погълната от Lloyds TSB.
            
         
               (9)
            
            
               Проблемите в исландския финансов сектор си проличават по-ясно на 29 септември 2008 г., когато исландското правителство обяви, че е постигнало споразумение с Glitnir Bank, по силата на което ще инжектира в банката 600 млн. EUR собствен капитал срещу 75 % от нейния дялов капитал. Планираното от правителството поглъщане на Glitnir Bank обаче не успява да успокои пазарите и впоследствие е изоставено. Цените на акциите на трите търговски банки се сриват и кредитните рейтинги са понижени.
            
         
               (10)
            
            
               Тегленията на депозити от чуждестранните клонове на Landsbanki и Kaupthing значително се увеличават, а местните клонове също претърпяват масови тегления на пари в брой. През първия уикенд на месец октомври стана ясно, че още една от трите големи банки — Landsbanki — изпитва сериозни затруднения. Управлението на Glitnir Bank и Landsbanki беше поето от Финансовия надзорен орган (ФНО) на 7 октомври 2008 г. Известно време има надежди, че Kaupthing Bank би могла да избегне същата съдба и на 6 октомври 2008 г. Централната банка на Исландия (ЦБИ) предоставя на Kaupthing заем в размер на 500 млн. EUR срещу обезпечение в датското дъщерно дружество на Kaupthing — FIH Erhvervsbanken. Споразуменията за заем и дълговите ценни книжа на Kaupthing Bank обаче общо взето съдържат клауза, определяща, че в случай на неизпълнение на задълженията от страна на някое от големите дъщерни дружества на банката, това ще се счита за неизпълнение от страна на Kaupthing Bank, което би могло да доведе до изискуемост на заемите от банката. На 8 октомври 2008 г. органите в Обединеното кралство обявиха спиране на плащанията от страна на дъщерното дружество на Kaupthing във Великобритания — Kaupthing Singer & Friedlander (KSF). На следващия ден FME пое контрол върху банката въз основа на дадените ѝ от Закона за спешни мерки правомощия.
            
         2.2.   Финансовата криза и основните причини за несъстоятелността на исландските банки
   
   
               (11)
            
            
               В своята нотификация за предоставената на Arion Bank помощ исландските органи обясняват, че причините за срива на исландския банков сектор и необходимостта от тяхната намеса са описани много подробно в доклад, изготвен от специалната комисия за разследвания („СКР“), създадена от Исландския парламент (6) с цел да разследва и анализира процесите, довели до срива на трите основни банки. По-долу Органът обобщава заключенията на комисията относно причините за несъстоятелността, които в най-голяма степен важат за срива на Kaupthing Bank. Информацията е от глави 2 (Резюме) и 21 (Причини за срива на исландските банки — отговорност, грешки и небрежност) от доклада на СКР.
            
         
               (12)
            
            
               Започналото през 2007 г. намаляване на ликвидността на финансовите пазари в световен мащаб в крайна сметка води до срив на трите основни исландски банки, чиито стопански дейности са били станали все по-зависими от набирането на средства чрез международните пазари. Причините за срива на исландските банки обаче са сложни и многобройни. СКР разследва причините, довели до срива на основните банки, като може да се отбележи, че повечето заключения са валидни и за трите банки, а много от тях са взаимосвързани. По-долу накратко са обобщени причините за несъстоятелността, свързани с дейностите на банките.
            
         
      Прекомерно и неустойчиво разрастване
   
   
               (13)
            
            
               СКР е стигнала до заключението, че през годините преди срива увеличението на балансите и кредитните портфейли на банките е надхвърлило техния собствен оперативен и управленски капацитет. Общо активите на трите банки са се увеличили експоненциално от 1,4 трилиона ISK (7) през 2003 г. до 14,4 трилиона ISK в края на второто тримесечие на 2008 г. Важно е да се отбележи, че кредитирането на чуждестранни страни представлява голям дял от растежа на трите банки, което значително се е увеличило през 2007 г. (8), но най-осезаемо след началото на международната криза с ликвидността. Това е причината СКР да заключи, че по-голямата част от това увеличение на кредитирането е резултат от заеми, отпуснати на предприятия, на които другаде са отказали кредит. В доклада се заключава също така, че по същество по-рисковото инвестиционно банкиране е ставало все по-характерно за дейностите на банките и растежът е допринесъл за проблемите.
            
         
      Намаляване на наличните финанси на международните пазари
   
   
               (14)
            
            
               Основен фактор за растежа на банките е бил улесненият достъпът до международните финансови пазари, капитализирането при добри кредитни рейтинги и достъпът до европейските пазари въз основа на Споразумението за ЕИП. През 2005 г. исландските банки са взели заеми в размер на 14 млрд. EUR на чуждестранните пазари за дългови ценни книжа при относително благоприятни условия. Когато достъпът до европейските пазари на дългови ценни книжа става по-ограничен, банките са финансирали своите дейности на пазарите на САЩ, като исландските дългови ценни книжа били включвани в пакети обезпечени дългови облигации. През периода преди срива банките във все по-голяма степен са разчитали на краткосрочни заеми, което е довело до големи и — според СКР — предвидими рискове с рефинансирането.
            
         
      Задлъжнялост на собствениците на банките
   
   
               (15)
            
            
               При всички основни исландски банки главните собственици са били сред най-големите длъжници (9). Според СКР някои акционери са имали извънредно лесен достъп до заеми от банките в качеството си на собственици. Най-големият акционер в Kaupthing Bank е бил Exista hf., притежаващо малко над 20 % дял в банката. Exista е било така също един от най-големите длъжници на банката. През периода 2005—2008 г. общото кредитиране на Exista и свързани страни (10) от страна на Kaupthing се е увеличавало непрекъснато от 400—500 млн. EUR до 1 400—1 700 млн. EUR, а през 2007 г. и 2008 г. въпросното кредитиране е било почти равно на капиталовата база на банката. Това увеличение на кредитирането на основните акционери е налице въпреки факта, че Kaupthing вече започвало да се сблъсква с трудности с ликвидността и проблеми с рефинансирането. Също така често са били отпускани заеми на свързани страни без никакво конкретно обезпечение (11). Фондът на Kaupthing за паричните пазари е бил най-големият фонд на Дружеството за управление на активите на Kaupthing Bank и през 2007 г. от фонда са направени големи инвестиции в емитирани от Exista облигации. В края на годината той е притежавал ценни книжа на стойност 14 млрд. ISK. Това представлява приблизително 20 % от общите активи на фонда по това време. Robert Tchenguiz притежавал акции в Kaupthing Bank и Exista и също така бил член на управителния съвет на Exista. Той така също получил големи заеми от Kaupthing Bank в Исландия, Kaupthing Bank Luxembourg и Kaupthing Singer & Friedlander (KSF). Общо заемите, които Robert Tchenguiz и свързани страни са получили от дружеството майка на Kaupthing Bank при срива на банката, възлизат на 2 млрд. EUR (12).
            
         
      Концентриране на риска
   
   
               (16)
            
            
               Заключението на СКР по въпроса за извънредната експозиция на основните акционери беше, че портфейлите с активи на банката не са били диверсифицирани в достатъчна степен. СКР беше на мнение, че европейските правила относно големи експозиции са тълкувани в тесен смисъл, по-специално в случая с акционерите, както и че банките са се опитали да заобиколят правилата.
            
         
      Малко собствен капитал
   
   
               (17)
            
            
               Въпреки че капиталовото съотношение на Kaupthing и другите две основни исландски банки винаги е било отчитано като малко по-високо от задължителния минимум, СКР стига до заключението, че капиталовите съотношения не са отразявали правилно финансовата стабилност на банките. Това се е дължало на експозицията на риск на собствените акции на банките чрез първични обезпечения и форуърдни договори по акциите. Финансираният от самите дружества акционерен капитал, наречен от СКР „малко собствен капитал“ (13), е представлявал повече от 25 % от капиталовите бази на банките (или повече от 50 % спрямо основния капитал, т.е. собственият капитал на акционерите минус нематериалните активи). Към това са били добавени проблеми, породени от риска, на който банките са били изложени, като са притежавали акции една на друга. До средата на 2008 г. прякото финансиране от банките на собствените им акции, както и кръстосаното финансиране на акциите на другите две банки, е възлизало приблизително на 400 млрд. ISK — около 70 % от основния капитал. Според СКР мащабът на финансирането на собствения капитал на акционерите чрез вземане на заеми от самата система е бил такъв, че стабилността на системата е била застрашена. Банките са държали значително количество от собствените си акции като обезпечение за кредитите си и, следователно, тъй като цените на акциите са паднали, качеството на техните кредитни портфейли се е влошило. Това е засегнало резултатите на банките и е оказало допълнителен натиск надолу върху цените на техните акции. В отговор на това (СКР допуска въз основа на информацията, с която разполага) банките са се опитали изкуствено да създадат извънредно търсене на собствените си акции.
            
         
      Големината на банките
   
   
               (18)
            
            
               През 2001 г. балансите на трите основни банки възлизат (общо) на малко над годишния брутен вътрешен продукт (БВП) на Исландия. До края на 2007 г. банките стават международни и притежават активи на стойност девет пъти исландския БВП. В доклада на СКР е отбелязано, че към 2006 г. наблюдателите коментирали, че банковата система е превишила капацитета на ЦБИ и се съмнявали дали тя би могла да изпълни ролята си на кредитор от последна инстанция. До края на 2007 г. краткосрочните задължения на Исландия (направени главно за финансиране на банките) са били 15 пъти по-големи от валутните резерви, а чуждестранните депозити в трите банки също били 8 пъти по-големи от валутните резерви. Гаранционният фонд за вложители и инвеститори е притежавал минимални средства в сравнение с банковите депозити, които е трябвало да гарантира. СКР стига до заключението, че тези фактори са довели до масовото теглене на депозити от банките в Исландия.
            
         
      Внезапният растеж на банките в сравнение с нормативната и финансовата инфраструктура
   
   
               (19)
            
            
               СКР e стигнала до заключението, че на съответните надзорни органи в Исландия липсва надеждността, която е нужна в случай на кредитор от последна инстанция с недостатъчно ресурси. В доклада се стига до заключението, че ФНО и ЦБИ не са разполагали с достатъчни познания и опит за регулиране на банките в трудни от икономическа гледна точка времена, но че са могли да предприемат действия за намаляване на равнището на риска, който банките са поемали. ФНО, например, не е израствал пропорционално на банките и практиките на регулатора не са се развивали със същите бързи темпове като банковите операции. В доклада се съдържат също така критики към правителството, като се стига до заключението, че властите е трябвало да предприемат действия за намаляване на потенциалното въздействие на банките върху икономиката чрез намаляване на големината им или като се изиска една или повече банки да преместят централите си в чужбина (14).
            
         
      Дисбаланс и прекомерно разширяване на исландската икономика като цяло
   
   
               (20)
            
            
               В доклада на СКР се споменават събитията в икономиката в по-широк план, които също са оказали въздействие върху бързия растеж на банките и са допринесли за дисбаланса в големината и влиянието между сектора на финансовите услуги и останалата част от икономиката. В доклада се стига до заключението, че най-вероятно правителствените политики (по-специално фискалната политика) са допринесли за прекомерното разширяване и дисбаланса и че паричната политика на ЦБИ не е била достатъчно рестриктивна. В доклада се споменава също така облекчаването на правилата за кредитиране на Исландския фонд за жилищно финансиране като „една от най-големите грешки в паричното и фискалното управление, която е допусната през периода и е довела до банковия срив“ (15). В доклада се изразява също така критично отношение към лекотата, с която банките са могли да вземат заеми от ЦБИ, като размерът на краткосрочните обезпечени заеми от ЦБИ се е увеличил от 30 млрд. ISK през есента на 2005 г. до 500 млрд. ISK в началото на октомври 2008 г.
            
         
      Исландската крона, външни дисбаланси и CDS спредове
   
   
               (21)
            
            
               В доклада се отбелязва, че през 2006 г. стойността на исландската крона е била неустойчиво висока, дефицитът по текущата сметка на Исландия е бил над 16 % от БВП, а задълженията в чуждестранни валути минус активите са се доближили до общия годишен БВП. Предпоставките за финансовата криза са били налице. До края на 2007 г. стойността на кроната се обезценява и спредовете на суапите за кредитно неизпълнение (CDS) на Исландия и на банките са се увеличавали експоненциално.
            
         2.3.   Предприети мерки за възстановяване на банковия сектор
   
   
               (22)
            
            
               След срива на трите най-големи търговски банки през месец октомври 2008 г. (включително Kaupthing) исландските органи са изправени пред безпрецедентно предизвикателство да запазят извършването на банкова дейност в Исландия (16). Следваната от исландското правителство политика е заложена главно в закона за спешни мерки (17), приет от исландския парламент на 6 октомври 2008 г. Законът предоставя извънредни правомощия на ФНО да поема управлението на финансови предприятия и да се разпорежда с техните активи и пасиви според нуждата. Министърът на финансите е упълномощен — от името на Министерство на финансите — да отпуска средства за учредяването на нови финансови предприятия. Освен това в производствата по несъстоятелност на финансовите предприятия депозитите е трябвало да се третират с приоритет пред другите искове. Правителството обявява, че депозитите в местни търговски и спестовни банки и техните клонове в Исландия щели да бъдат напълно защитени.
            
         
               (23)
            
            
               Първоначално политическите приоритети са съсредоточени върху осигуряването на основното функциониране на националните банкови, платежни и разплащателни системи. През първите седмици след срива исландското правителство изготвя така също икономическа програма в сътрудничество с Международния валутен фонд („МВФ“), довела до одобряването от Фонда на 20 ноември 2008 г. на искането на Исландия за двегодишно стенд-бай споразумение, което включва заем в размер на 2,1 млрд. USD от МВФ, целящ подсилване на исландските валутни резерви. Обезпечени са допълнителни заеми в размер до 3 млрд. USD от други скандинавски държави, както и някои други търговски партньори. От заема от МВФ незабавно са предоставени 827 млн. USD, докато останалата сума е отпусната на осем равни вноски, подлежащи на тримесечни прегледи на програмата.
            
         
               (24)
            
            
               Програмата на МВФ е широкообхватна програма за стабилизиране, съсредоточена върху три основни цели. Първо, да се стабилизира и възстанови доверието в кроната, за да бъде ограничено отрицателното въздействие на кризата върху икономиката. Мерките включват въвеждането на контрол върху движението на капитали с цел да се спре изтичането на капитали. Второ, програмата включва всеобхватна стратегия за възстановяване на банките, чиято крайна цел е изграждането наново на една жизнеспособна финансова система в Исландия, както и опазването на международните финансови връзки на държавата. Сред допълнителните цели е да се гарантира справедливата оценка на банковите активи, да се увеличи до максимум възстановяването на активите и да бъдат засилени надзорните практики. Трето, целта на програмата е да се осигурят устойчиви публични финанси, като се ограничи социализирането на загубите от фалиралите банки и изпълнението на средносрочна програма за фискална консолидация.
            
         
               (25)
            
            
               Исландските органи подчертават, че поради извънредни обстоятелства, свързани с прекомерната големина на банковата система спрямо финансовия капацитет на Министерството на финансите, властите са разполагали с ограничени варианти на политики. Следователно решенията, на които са разчитали, в много отношения са се различавали от мерките, предприемани от правителствата на други държави, изправени пред заплахи пред финансовата стабилност.
            
         
               (26)
            
            
               Въз основа на Закона за спешни мерки трите големи търговски банки — Glitnir Bank, Landsbanki Íslands и Kaupthing Bank — са разделени на „стари“ и „нови“ банки. Министърът на финансите учредява три дружества с ограничена отговорност, които да поемат националните дейности на старите банки и им назначава съвети на директорите. ФНО поема ръководството на старите банки, разпределя по същество техните национални активи и пасиви (депозити) на новите банки, които продължават банковите дейности в Исландия, а старите банки са поставени под надзора на съответните им комитети за преобразуване (18). Основно чуждестранните активи и пасиви са оставени в старите банки, където впоследствие са образувани производства по ликвидация и в крайна сметка закриване на всички чуждестранни дейности (19).
            
         
               (27)
            
            
               В предварителните начални баланси на трите нови банки към 14 ноември 2008 г. е изчислено, че комбинираните общи активи на банките ще възлязат на 2 886 млрд. ISK, като собственият капитал, който е трябвало да бъде предоставен от държавата, е 385 млрд. ISK. Общият размер на облигациите, които е трябвало да бъдат емитирани от новите банки в полза на старите банки като заплащане на стойността на прехвърлените активи, които превишават пасивите, е бил оценен на 1 153 млрд. ISK. ФНО назначава Deloitte LLP да направи оценки на стойността на прехвърлените активи и пасиви. От този процес става ясно, че независимата оценка няма да посочи точни стойности на прехвърлените нетни активи, а оценки в определени граници. Оказва се също така, че банковите кредитори са повдигнали възражения относно процеса на оценяване, тъй като те не смятали, че е безпристрастен, и са се оплакали, че не могат за защитят интересите си. Тези усложнения са довели до промяна на политиката за уреждане на сметките между старите и новите банки и в резултат на това, вместо да се разчита на оценката на независим експерт, страните са щели чрез преговори да се опитат да постигнат споразумения относно стойността на прехвърлените нетни активи.
            
         
               (28)
            
            
               Било е ясно, че за страните ще е трудно да постигнат споразумения относно оценките, тъй като те очевидно са били обект на множество допускания, по-които страните най-вероятно са щели да имат разногласия. Целта на държавата е била да се постигнат споразумения на базата на оценки, осигуряващи стабилна основа за първоначалната капитализация на новите банки. Разликата между реализираните цени на активите и базовата оценка би могла да бъде предоставена на кредиторите под формата на условни облигации или увеличения на стойността на акционерния капитал на банките, тъй като от преговорите е станало ясно, че е възможно комитетите за преобразуване на Glitnir и Kaupthing и по-голямата част от техните кредитори да са заинтересовани от придобиването на дялове в новите банки, а това би им позволило да се възползват от потенциални увеличения на стойностите на прехвърлените активи.
            
         
               (29)
            
            
               На 20 юли 2009 г. са оповестени пълната капитализация на трите нови банки и базата на споразуменията с кредиторите на старите банки. Правителството — в качеството си на единствен собственик на трите банки — постига принципно споразумение с комитетите за преобразуване на старите банки във връзка с начина, по който да бъде реализирана и платена компенсацията за прехвърлянето на нетните активи в новите банки. По отношение на две от новите банки — Íslandsbanki и Arion Bank — това включва условни споразумения, предвиждащи старите банки да запишат мажоритарни дялове в собствения капитал на новите банки.
            
         
               (30)
            
            
               Въз основа на горните ориентировъчни споразумения комитетите за преобразуване на старите банки вземат решение през месец октомври 2009 г. (Glitnir) и през месец декември 2009 г. (Kaupthing Bank и Landsbanki Islands) да упражнят договорените опции и да запишат дялово участие в новите банки. На 18 декември 2009 г. правителството обяви, че е извършено възстановяване на банките и че са постигнати споразумения между исландските органи и новите банки, от една страна, и комитетите за преобразуване на Glitnir Bank, Landsbanki Íslands и Kaupthing Bank от името на техните кредитори, от друга страна, относно разплащанията във връзка с активите, които са прехвърлени от старите банки на новите, както и че тогава новите банки са напълно финансирани.
            
         
               (31)
            
            
               Както става ясно, участието на Министерството на финансите в собствения капитал на новите банки е значително намалено — от първоначално предвидените 385 млрд. ISK на 135 млрд. ISK под формата на акционерен капитал и в случая на две от трите банки — Íslandsbanki и Arion Bank — приблизително 55 млрд. ISK капитал от втори ред под формата на субординирани заеми или общо 190 млрд. ISK. Освен това Министерство на финансите предоставя на Íslandsbanki и Arion Bank известни механизми за ликвидност. Предоставеният акционерен капитал от старите банки на новите възлиза общо на приблизително 156 млрд. ISK. Следователно общата капитализация на новите банки е в размер на приблизително 346 млрд. ISK. По тази причина, вместо да се запази пълната собственост върху трите банки, новите споразумения предполагат, че държавното участие ще бъде намалено до приблизително 5 % в Íslandsbanki, 13 % в Arion Bank и 81 % в Landsbankinn.
            
         
               (32)
            
            
               Докато това поемане на ръководството на две от трите банки от кредиторите на старите банки разрешава основните проблеми с възстановяването на финансовия сектор и създаването на по-стабилна капиталова основа за новите банки, все още остават редица слабости, които трябва да бъдат отстранени. От есента на 2009 г. банките концентрират своите усилия главно върху вътрешни въпроси, като определят цялостната стратегия за дейностите си и по-специално преструктурират кредитните си портфейли, които представляват най-големият рисков фактор за техните дейности и дългосрочната им жизнеспособност. Процесът на преструктуриране е сложен поради наличието на редица усложняващи фактори, включително решения на Върховния съд относно незаконността на заемите, които са предоставени в ISK, а се индексират в чуждестранни валути. По отношение на Arion Bank, доколкото това е от значение за нейното преструктуриране, тези въпроси са разгледани по-долу.
            
         2.4.   Макроикономическа среда
   
   
               (33)
            
            
               Сривът на банковата система през месец октомври 2008 г. е последван от големи икономически сътресения. Трудностите във финансовата система на Исландия са съчетани със срив на доверието в нейната валута. Кроната рязко се обезценява през първото тримесечие на 2008 г. и отново през есента — преди и след срива на трите търговски банки. Въпреки наложения през есента на 2008 г. контрол върху движението на капитали се наблюдава нестабилност на валутните курсове през цялата 2009 г. (20). Тези събития водят до тежка рецесия в исландската икономика и свиване на БВП с 6,8 % през 2009 г. и 4 % през 2010 г.
            
         
               (34)
            
            
               Сред отраженията на икономическата криза е рязкото увеличаване на безработицата от 1,6 % през 2008 г. на 8 % през 2009 г., бързото повишение на инфлацията и спада в реалните заплати. Освен това се наблюдава рязко покачване на корпоративните задължения и на задълженията на домакинствата и на дела на необслужваните заеми в кредитните портфейли на банките, както и мащабно поглъщане от страна на новите банки на предприятия в затруднено финансово положение. Същевременно високата фискална цена на преструктурирането на банковата система води до рязко покачване на фискалния дефицит и голямо повишение на задълженията на публичния сектор.
            
         
               (35)
            
            
               След дълбоката рецесия предварителните данни от Статистиката на Исландия сочат обрат през втората половина на 2011 г. и за цялата година — растеж на БВП с 3,1 % в сравнение с предходната година.
            
         
               (36)
            
            
               Икономическият растеж през 2011 г. най-вече се дължи на увеличението в търсенето на национално равнище, по-специално 4 % повишение на потреблението на домакинствата. Това е съпътствано от увеличение на заплатите и социалните плащания, както и определени политически инициативи, предприети с цел облекчаване на тежестта, свързана с плащането на задълженията на домакинствата, включително временно субсидиране на лихвени процент, замразяване на плащанията по заеми и ранно възстановяване на частните пенсионни спестявания. Предварителните данни за 2011 г. показват също така бавно увеличение на инвестициите, което обаче се наблюдава след достигането на особено ниско равнище (21). През изминалите три години публичното потребление остава на по-ниско равнище.
            
         
               (37)
            
            
               Общите макроикономически данни прикриват по-значимите секторни разлики. В допълнение към срива във финансовия сектор беше наблюдавано голямо свиване в строителството и много други национални дейности в производството и услугите. От друга страна в някои експортни сектори е наблюдаван растеж. Благодарение на ниския обменен курс на кроната и относително стабилните цени на чуждестранната валута както за морски, така и за алуминиеви продукти, приходите от износ нарастват след началото на икономическата криза, което важи също така за туризма и износа на други услуги. Същевременно вносът значително намалява, което временно води до излишък в търговския баланс( (22)) от приблизително 10 % от БВП през 2010 г. Предвид увеличеното вътрешно търсене през 2011 г., вносът отново се увеличава, което води до по-нисък като цяло търговски баланс — 8,2 % от БВП.
            
         
               (38)
            
            
               В прогнозата на Статистиката на Исландия за периода 2012—2017 г. се допуска, че постепенното икономическо възстановяване ще продължи с растеж от 2,6 % през 2012 г. Подобни темпове на растеж се очакват през целия прогнозен период. При тази прогноза обаче има някои несигурни фактори. Планираните широкомащабни инвестиции в промишлеността може да бъдат допълнително забавени. Търговските условия в Исландия биха могли да бъдат засегнати отрицателно от продължителната рецесия в държавите, които са основни нейни търговски партньори, което предполага и по-бавни темпове на растеж в Исландия. По-бавният напредък от очакваното в справянето с тежестта, която представляват задълженията за домакинствата и корпорациите, допълнително би ограничил вътрешното търсене и изгледите за растеж на икономиката. Растежът може да бъде застрашен също така от продължаващата ценова нестабилност, свързана с валутната несигурност вследствие на отстраняването на контрола върху движението на капитали.
            
         2.5.   Финансов надзор и подобрения в нормативната уредба
   
   
               (39)
            
            
               След първоначалната работа на ФНО във връзка с учредяването на новите банки и оценяването на стойността на прехвърлените нетни активи от старите банки, през пролетта на 2009 г. ФНО извършва одит на новите банки и на техните бизнес планове, финансова стабилност и капиталови изисквания в рамките на т.нар. проект за одобрение. Това е направено с помощта на международната консултантска фирма в областта на управлението Oliver Wyman.
            
         
               (40)
            
            
               След приключването на горепосочения процес ФНО предоставя на банките лицензи за осъществяване на тяхната дейност, които са обект на различни условия. С оглед на качеството на портфейлите от активи и на очакваната икономическа несигурност е счетено за необходимо да се поставят по-големи капиталови изисквания към трите банки, отколкото е законоустановеният минимум. Следователно ФНО определя минималното съотношение на капиталова адекватност (CAD) за трите банки на 16 %, от които минимум 12 % за съотношението на капитала от първи ред. Изискванията са приложими най-малко за 3 години, освен ако не бъдат преразгледани от ФНО. Определени са също така условията за ликвидност, според които наличните ликвидни средства във всеки един момент следва да възлизат на най-малко 20 % от депозитите, а парите в брой или паричните еквиваленти следва да бъдат най-малко 5 % от депозитите. Освен това са формулирани изисквания относно други въпроси като преструктурирането на кредитните портфейли, оценка на риска, корпоративно управление и собственост. ФНО въвежда подобни капиталови изисквания и по отношение на други финансови предприятия.
            
         
               (41)
            
            
               Създадената в сътрудничество с МВП програма за икономическо стабилизиране предвижда преразглеждане на цялата нормативна уредба на финансовите услуги и надзор с цел подобряване на защитата от бъдеща финансова криза. Правителството покани бившия генерален директор на Финландския финансов надзорен орган, Mr. Kaarlo Jännäri, да направи оценка на съществуващата нормативна уредба и надзорни практики. Предложените от г-н Jännäri подобрения включват създаването на национален кредитен регистър към ФНО с оглед намаляване на кредитните рискове в системата. В доклада си той предлага така също определянето на по-строги правила и по стриктна практика по отношение на големите експозиции и свързаното кредитиране, както и провеждането на повече инспекции на място с цел да се потвърдят дистанционния надзор и доклади, по-специално относно кредитния риск, ликвидния риск и валутния риск. Препоръчано е също така да се преразгледа и подобри системата за гарантиране на депозитите, като се следят отблизо тенденциите в ЕС.
            
         
               (42)
            
            
               Впоследствие от правителството е внесен законопроект в Althingi, основан inter alia на направените от г-н Jännäri предложения, както и на измененията на закона на ЕИП относно финансовите дейности от 2009 г. нататък, който е приет и влиза в сила на 1 юли 2010 г. като Закон № 75/2010. С новия закон са направени значителни промени в Закона за финансовите предприятия. По-късно са въведени няколко промени в Закона за финансовите предприятия, както и за регулирането и надзора на финансовите услуги. Тези нормативни изменения са разгледани по-подробно в приложението.
            
         2.6.   Основните бъдещи предизвикателства (23)
      
   
   
               (43)
            
            
               Въпреки значителните постижения във възстановяването на финансовия сектор, Исландия продължава да се бори с последиците от финансовата и валутна криза от есента на 2008 г. Финансовата криза разкри различни проблеми и недостатъци на финансовата система, които трябва да бъдат отстранени, за да може да бъде възстановено доверието на обществеността. Изглежда очевидно, че Исландия, подобно на много други държави, които са били засегнати сериозно от финансовата криза, е изправена пред многобройни предизвикателства, свързани с приспособяването на правната и оперативната среда на финансовите услуги с цел да се подпомогне поддържането на една жизнеспособна и ефективна финансова система в бъдеще и да се намали във възможно най-голяма степен евентуалният риск от повторното възникване на нови системни сривове.
            
         
               (44)
            
            
               Най-непосредствените предизвикателства, пред които понастоящем са изправени исландските финансови предприятия, са свързани с факта, че банките функционират в защитена среда с контрол върху движението на капитали и цялостни гаранции по депозитите. Сега банките трябва да се подготвят за функциониране в среда с по-голяма експозиция, когато контролът върху движението на капитали бъде премахнат и гаранциите по депозитите отново се върнат към предвидените в съответните директиви на ЕС/ЕИП (24). Исландските органи подчертават, че трябва да се подхожда изключително внимателно към въвеждането на нови правила в това отношение.
            
         
               (45)
            
            
               Друго голямо предизвикателство представлява необходимостта от приспособяването на правната и нормативната уредба с цел подпомагане на една стабилна и ефективна финансова система, която да бъде в съответствие също така с тенденциите в правото на ЕИП и в международен план (25).
            
         2.7.   Състоянието на конкуренцията в исландския финансов сектор
   
   
               (46)
            
            
               Според последната информация от исландските органи (26) конкуренцията на финансовия пазар се е променила значително от банковия срив насам. Броят на финансовите предприятия е намалял, тъй като няколко спестовни банки, търговски банки и специализирани кредитори или са ликвидирани или са се слели с други предприятия (27). Броят на финансовите предприятия все още намалява, като последно са реализирани сливанията на Landsbankinn и SpKef през месец март 2011 г., на Íslandsbanki и Byr през месец декември 2011 г. и сливането на Landsbankinn и Svarfdaelir Savings Bank, одобрено от Органа на 20 юни 2012 г. Концентрацията на вътрешния пазар е увеличена с намаляването на броя на финансовите предприятия и поемането на депозитите на закриваните банки от по-големите банки. От друга страна — цялостното присъствие на новите банки на финансовите пазари в ЕИП е много по-малко от това на предшествениците им, тъй като международните банкови дейности са преустановени.
            
         
               (47)
            
            
               Освен това вътрешният пазар е свит значително, тъй като някои подпазари са изчезнали или в голяма степен намалени. Вследствие на почти пълното изчезване на фондовия пазар и въвеждането на контрол върху движението на капитали дейностите на фондовия и валутния пазар са намалели, което е довело до ограничени възможности за инвестиране. Търсенето на кредити е слабо предвид исторически ниското равнище на инвестициите в икономиката и високата задлъжнялост на домакинствата и дружествата. След срива банките са концентрирали усилията си върху вътрешни въпроси и преструктуриране на своите кредитни портфейли, както и върху преструктуриране на някои от техните основни корпоративни клиенти.
            
         
               (48)
            
            
               Преди финансовата криза спестовните банки заемат общо пазарен дял от приблизително 20—25 % от депозитите. Понастоящем този дял е намалял до приблизително 2—4 %. Изгубените от напускащите пазара спестовни и търговски банки пазарни дялове са спечелени от трите големи търговски банки — Arion Bank, Íslandsbanki и Landsbanki. Понастоящем трите големи банки заемат приблизително 90—95 % от пазара вместо 60—75 %, както преди това, като пазарният дял на Landsbankinn е малко по-голям от останалите. Освен 10-те регионални спестовни банки, чийто пазарен дял понастоящем е приблизително 2—4 %, единственият друг пазарен участник е преструктурираната MP Bank (28) с пазарен дял от около 1—5 %.
            
         
               (49)
            
            
               Следователно исландският финансов пазар определено е олигополен и трите най-големи дружества заедно биха могли да постигнат господстващо пазарно положение. Според Исландския орган за защита на конкуренцията (ИОЗК), към когото Органът се обърна с молба да изложи своето мнение относно състоянието на конкуренцията в Исландия и потенциалните средства за защита, съществуват значителни бариери пред навлизането на исландския банков пазар. Това оказва неблагоприятно въздействие върху конкуренцията. Налице са също така определени пречки при сменянето на банките от страна на потребителите. Освен това исландските органи признават, че валутните рискове, свързани с незначителната и неконвертируема валута на Исландия — исландската крона — допълнително ограничават конкуренцията и възпират чуждестранните банки и дружества от навлизане на исландския пазар.
            
         
               (50)
            
            
               Напоследък ИОЗК се е съсредоточил върху един конкретен въпрос, свързан с ИТ инфраструктурата за дейностите на банките и тяхното сътрудничество в това отношение. Това се отнася до доставчика на ИТ услуги — Reiknistofa bankanna (Център за данни на исландските банки; RB), който се притежава съвместно от финансовите институции. Този въпрос е от значение за оценката на разглеждания случай и е бил сред въпросите, обсъждани от Органа с исландските органи и банките.
            
         
               (51)
            
            
               RB се притежава съвместно от трите основни исландски банки, две спестовни банки, Исландската асоциация на спестовните банки и трите основни оператора на платежни карти в Исландия. Landsbankinn притежава 36,84 % от акциите в RB, Íslandsbanki притежава 29,48 % и Arion Bank — 18,7 %. Следователно общо трите търговски банки притежават 85,02 % от акциите в RB. Клиентите на RB са собствениците, Централната банка на Исландия и други финансови институции, както и други публични дружества. Сътрудничеството между банките в тази област е широко, тъй като RB е разработило системата за клиринг и разплащания в Исландия. То предоставя също така редица основни банкови решения, използвани от много потребители — повечето исландски банки. Освен това RB поддържа система за електронно фактуриране и електронни разплащания за корпоративни и частни потребители.
            
         
               (52)
            
            
               Според ИОЗК сривът от 2008 г. е направил по-малките банки и спестовните банки особено уязвими. Що се отнася до по-малките финансови предприятия, изискваните ИТ услуги са били от съществена важност, тъй като те могат да се разглеждат като една от бариерите за навлизане пред новите пазарни участници. Значителна част от платформата за ИТ услуги е предоставяна от RB по отношение на по-големите финансови предприятия, а, относно спестовните банки и по-малките пазарни участници, от Teris. След закриването на множество малки финансови предприятия в последните години Teris губи значителен дял от своя доход, което е довело до продажбата на някои от неговите ИТ решения на RB през месец януари 2012 г. Според RB и Teris целта на тази сделка, inter alia, е била да се обезпечи непрекъснатото предоставяне на ИТ услуги на по-малките финансови предприятия.
            
         
               (53)
            
            
               ИОЗК е разследвал двата случая, свързани с RB. Първо, дали съвместната собственост и сътрудничеството на банките и другите финансови предприятия във форума на RB следва да се считат за нарушение на забраната за рестриктивни практики съгласно член 10 от Закона за защита на конкуренцията на Исландия. Второ, съвместимостта на закупуването на основните активи на Teris от страна на RB е оценена съгласно разпоредбите за сливанията по същия закон. През месец май 2012 г. обаче тези два случая са приключени със споразумение между RB и неговите собственици, от една страна, и ИОЗК, от друга страна (29).
            
         
               (54)
            
            
               Освен горните опасения, които са пряко свързани с исландския финансов пазар, ИОЗК посочва по-специално необходимостта от извършване на продажбата и преструктурирането на оперативните дружества (30) без ненужно забавяне. Банките (в качеството си на кредитори на оперативните дружества) са поели ръководството на много от тях поради прекомерна задлъжнялост вследствие на икономическия срив от 2008 г. Според ИОЗК това може да създаде конфликт на интереси, когато банките предоставят финансови услуги на дружества и в същото време притежават дружествата. ИОЗК е на мнение, че пряката и непряката собственост на банките (31) е най-широко разпространеният и опасен проблем за конкуренцията след финансовата криза, тъй като това оказва въздействие върху почти всяко дружество и отрасъл в Исландия. Според ИОЗК по-бързото преструктуриране на дружествата би подобрило конкуренцията на финансовия пазар. Когато ангажираността на банките в преструктурирането на техните корпоративни клиенти е било обект на изискванията за нотифициране съгласно националния контрол на сливанията, ИОЗК в това отношение често е поставял условия относно собствеността на банките. Въпреки това явно е трудно да се намери общоприложимо решение на проблема, тъй като в голяма степен той се дължи на голямата задлъжнялост на исландския бизнес сектор.
            
         
               (55)
            
            
               В представената на Органа документация от трите търговски банки — Arion Bank, Íslandsbanki и Landsbankinn — всички те са на мнение, че не са настъпили големи промени в условията на конкуренция на исландския финансов пазар от есента на 2008 г., които да са причина за опасения. Пазарът се характеризира с ефективна конкуренция, без каквито и да било доказателства за тайни споразумения между трите най-големи участници. При разглеждане на условията на конкуренцията на пазара ИОЗК не е взел предвид някои важни фактори. Чуждестранните банки, които не присъстват в Исландия, в продължение на дълго време и все още активно се конкурират с исландските банки за предоставянето на корпоративни заеми и други финансови услуги на най-големите клиенти, като предприятия, занимаващи се с дейности, основани на износа (рибарство, енергоемка промишленост и т.н.), както и упражняващи държавна и общинска дейност.
            
         
               (56)
            
            
               Това мнение обаче противоречи на становището, изразено от исландските органи в горепосочения доклад на министъра на икономическите въпроси до Althingi, и на мнението на ИОЗК. Освен това, както ще бъде посочено по-долу, Arion Bank, въпреки известните резерви по отношение на анализа на условията на конкуренция, е решила да поеме определени ангажименти, целящи ограничаване на нарушаването на конкуренцията, свързано с въпросните мерки за помощ. Споменатите ангажименти са посочени в приложението.
            
         3.   ОПИСАНИЕ НА МЕРКИТЕ
   3.1.   Получателят на помощта
   
   
               (57)
            
            
               Както е посочено по-горе, Kaupthing Bank се срива през 2008 г., което се случва и с другите две големи исландски търговски банки. С цел да се гарантира непрекъснатото функциониране на местния банков сектор исландските органи предприемат определени мерки за възстановяване на някои дейности на (старата) Kaupthing Bank hf, включително учредяването и капитализацията на New Kaupthing Bank hf (понастоящем преименувана на Arion Bank).
            
         3.1.1.   Kaupthing Bank
   
   
               (58)
            
            
               Преди финансовата криза от 2008 г. Kaupthing Bank е най-голямата банка в Исландия. В края на 2007 г. нейният баланс възлиза на 5 347 млрд. ISK (58,3 млрд. EUR). Преди всичко Kaupthing е северноевропейска банка, осъществяваща дейност в тринадесет държави. Kaupthing предлага интегрирани финансови услуги на дружества, институционални инвеститори и физически лица, подразделени в пет бизнес сегмента: корпоративно банкиране и банкиране на дребно, капиталови пазари, касови операции, инвестиционно банкиране и управление на активи и частно банкиране. Освен това банката притежава клонова мрежа за банкиране на дребно в Исландия, където се намира нейната централа, и в по-малка степен в Норвегия и Швеция. Kaupthing притежава банкови лицензи посредством своите дъщерни дружества в Дания, Швеция, Люксембург и Обединеното кралство и клонове във Финландия, Норвегия и остров Ман. Основните дъщерни дружества на Kaupthing са Kaupthing Singer & Friedlander (Обединеното кралство) и FIH Erhvervsbank (Дания), като банката притежава още шестнадесет дъщерни дружества и клонове в различни държави в Европа, Северна Америка, Азия и Близкия Изток. В края на 2007 г. служителите на банката наброяват 3 334 човека. Акциите на банката са регистрирани на скандинавската борса OMX Nordic Exchange в Рейкявик и в Стокхолм.
            
         3.1.2.   Arion Bank
   
   
               (59)
            
            
               Правоприемникът на Kaupthing — Arion Bank — е исландска банка, която предлага универсални финансови услуги на дружества, институционални инвеститори и физически лица. Целта на банката е да послужи като банка за персонално консултативно банкиране (при което банкерът изгражда връзка с клиента си), съсредоточена върху по-големите корпорации и физически лица, които имат нужда от широк диапазон от финансови решения.
            
         
               (60)
            
            
               Arion Bank Group се състои от дружеството майка и осем основни дъщерни дружества, които са неразделна част от дейностите на банката (32).
            
         
               (61)
            
            
               Във връзка със скорошното и текущото преструктуриране на нейния кредитен портфейл, банката е поела активи, категоризирани като държани за продажба, или, ако дейността по възстановяването не е приключила, като временни операции. Според банката, тя въпреки това се опитва да продава тези активи без ненужно забавяне (33).
            
         
               (62)
            
            
               Другите важни дялови участия са в Auðkenni (холдингово дружество, управляващо защитни ключове за онлайн банкиране; 20 %) и Reiknistofa bankanna (центъра за данни на исландските банки, RB; 18,05 %). Arion Bank е закрила или е в процес на закриване на общо 15 дружества, в които банката е държала дялове от собствен капитал. Тези дружества или са в ликвидация, или нямат активи или не осъществяват дейност.
            
         
               (63)
            
            
               Основните банкови продукти попадат в четири категории: управление на активи (Asset Management), инвестиционно банкиране (Investment Banking), корпоративно банкиране (Corporate Banking) и банкиране на дребно (Retail Banking), както по-долу е посочено по-подробно.
            
         
      Управление на активи
   
   
               (64)
            
            
               Това подразделение включва продажби и услуги, частно банкиране и институционално управление на активи. Дъщерното дружество на банката — Stefnir Asset Management Company — осъществява дейността по управление на фондове като Asset Management на Arion Bank е основният дистрибутор на фондовете. Asset Management е водещ участник на исландския пазар, като управляваните активи в Arion Bank и дъщерните дружества са над 659 млрд. ISK в края на 2011 г.
            
         
               (65)
            
            
               Asset Management отговаря за управлението на активи от името на своите клиенти, включително институционални инвеститори, корпорации, клиенти с висока нетна стойност и инвеститори на дребно. То обслужва клиенти с различни инвестиционни цели, като предлага широк диапазон от услуги. В допълнение към множеството взаимни фондове, инструменти за алтернативни инвестиции и схеми на пенсионни планове, подразделението предлага специализирани стратегии за разпределение на активи и управлявани сметки. Подразделението предлага също така фондове от други водещи световни дружества за управление на фондове.
            
         
      Инвестиционно банкиране
   
   
               (66)
            
            
               Investment Banking предоставя различни услуги на корпоративни клиенти чрез своите четири основни продуктови области:
               
                           —
                        
                        
                           консултиране в областта на сливанията и придобиванията,
                        
                     
                           —
                        
                        
                           сделки на капиталовите пазари,
                        
                     
                           —
                        
                        
                           придобивания и заети средства,
                        
                     
                           —
                        
                        
                           инвестиране в основен капитал.
                        
                     
         
               (67)
            
            
               Целта на подразделението е да съчетава консултирането с финансовите възможности на банката, като създава интегрирани решения за клиентите в тясно сътрудничество с другите подразделения на банката, по-специално Capital Markets и Corporate Banking.
            
         
      Корпоративно банкиране
   
   
               (68)
            
            
               Corporate Banking е структурирано в 7 отдела: Корпоративно кредитиране, Специализирано кредитиране, Правни въпроси и документация, Управление на портфейли, Корпоративни услуги, Възстановяване и Факторинг. Corporate Banking предлага редица финансови услуги и продукти на своите корпоративни клиенти — от средни предприятия до големи корпорации. Основно подразделението е съсредоточено върху поддържането на дългосрочни взаимоотношения със своите клиенти, както и върху предоставянето на специализирани решения и персонализирани услуги.
            
         
               (69)
            
            
               Arion Bank счита, че това подразделение изпълнява основна роля в разрешаването на въпроси, свързани с корпоративни задължения, и е постигнало значителен напредък с преструктурирането на дружествата. Отдел Възстановяване в рамките на Corporate Banking отговаря за възстановяването на задължения на банката, т.е. преструктуриране на дружествата, които изпитват затруднения в плащанията. Постигнат е добър напредък в работата и предстои приключването ѝ.
            
         
      Банкиране на дребно
   
   
               (70)
            
            
               Retail Banking притежава 30 % пазарен дял в Исландия. В цяла Исландия има 24 клона и над 100 000 клиента. Клоновете предоставят пълен набор от услуги, включително консултации по депозити и заеми, платежни карти, пенсионни спестявания, застраховки, фондове и ценни книжа.
            
         
               (71)
            
            
               Клоновата мрежа е разделена на седем клъстера, всеки от които има свой собствен бизнес мениджър. В рамките на всеки клъстер по-малките клонове ползват силата на по-големите. Клоновете разполагат с по-големи изпълнителни правомощия и отговорност и, следователно, са по-близо до клиентите. Според банката тази организация спомага за координиране на процедурите и за пълното използване на знанията и опита в рамките на клоновете. Четирима от тези бизнес мениджъри работят в района на Reykjavík и околностите на столицата, а трима — в по-големите градски райони. Целта на тази структура е да се затвърдят връзките между клоновете в една и съща част на държавата.
            
         
      Данни за пазарните дялове
   
   
               (72)
            
            
               Според изчисленията на Arion Bank нейният пазарен дял в депозитите — въз основа на годишните доклади на исландските банки и спестовните банки — е [> 30] % или малко по-малък от дяловете на Landsbankinn ([> 30 %]) и Íslandsbanki ([> 30 %]). Другите пазарни участници с незначителни дялове са MP Bank ([< 5 %]) и спестовните банки (общо [< 5 %]).
            
         
               (73)
            
            
               Делът на Arion Bank в заемите за клиенти е приблизително [15—25] % или сходен с този на Íslandsbanki и малко по-малък от Landsbankinn. Фондът за финансиране на жилища притежава най-голям дял от този пазар — [> 25] %. Ако се разгледат като цяло, пенсионните фондове също заемат голям дял от този пазар [5—10] %, като дяловете на останалите пазарни участници са незначителни.
            
         
               (74)
            
            
               Пазарният дял на Arion Bank в търговията на исландската фондова борса, измерен от гледна точка на оборота през първите 14 седмици на 2012 г. е [10—20] %, но дяловете на всяка от другите търговски банки — Íslandsbanki, Landsbankinn и MP Bank — са били [20—25] %.
            
         3.2.   Съпоставяне на старата и новата банка
   
   
               (75)
            
            
               Приблизителното съпоставяне на основните финансови данни от балансите на старата и на новата банка, представени в таблица 1, показват огромната разлика в големината и обхвата дейностите на двете банки (34). Общите активи на Arion Bank в края на 2009 г. са едва 11,5 % от тези на Kaupthing Bank в средата на 2008 г. Кредитният портфейл е най-голямата отделна категория активи. Балансовата стойност на кредитния портфейл на Kaupthing Bank в края на месец юни 2008 г. е 4 169 млрд. ISK в сравнение с кредитния портфейл на Arion Bank от 358 млрд. ISK в края на 2009 г. — 8,6 % от този на Kaupthing. Наблюдава се също така значителна промяна в притежаваните от Arion Bank ценни книжа в сравнение с Kaupthing Bank. Акциите и деривативните инструменти са намалели с 96—100 %. По отношение на облигациите намалението е по-малко, тъй като притежаваните от Arion Bank облигации възлизат на 25,7 % от тези на Kaupthing Bank.
               
                  Таблица 1
               
               
                  Съпоставка между балансите на Arion Bank и Kaupthing Bank, суми в млрд. ISK
               
               
                            
                        
                        
                           Kaupthing
                           30.6.2008 г.
                        
                        
                           Arion
                           31.12.2009 г.
                        
                        
                           Arion като % от Kaupthing
                        
                     
                           Общо активи
                        
                        
                           6 603
                        
                        
                           757
                        
                        
                           11,5
                        
                     
                           
                                       —
                                    
                                    
                                       заеми и вземания от клиенти
                                    
                                 
                        
                           4 169
                        
                        
                           358
                        
                        
                           8,6
                        
                     
                           
                                       —
                                    
                                    
                                       облигации и дългови инструменти
                                    
                                 
                        
                           676
                        
                        
                           173
                        
                        
                           25,7
                        
                     
                           
                                       —
                                    
                                    
                                       акции и инструменти на собствения капитал
                                    
                                 
                        
                           172
                        
                        
                           7
                        
                        
                           4,1
                        
                     
                           Общо пасиви
                        
                        
                           6 166
                        
                        
                           667
                        
                        
                           10,8
                        
                     
                           
                                       —
                                    
                                    
                                       депозити
                                    
                                 
                        
                           1 848
                        
                        
                           495
                        
                        
                           26,8
                        
                     
                           Общо собствен капитал
                        
                        
                           438
                        
                        
                           90
                        
                        
                           20,6
                        
                     
         
               (76)
            
            
               Отчетите за доходите на двете дружества показват сходна разлика в големината и обхвата. Ако се съпоставят Arion Bank през 2009 г. и Kaupthing Bank през 2007 г., нетният доход от лихви на Arion Bank е 15,2 % от този на Kaupthing и нетният доход от такси и комисионни на Arion е 10,7 % от този на Kaupthing. Персоналът на Arion Bank е 1 057 човека в края на 2009 г. (включително служителите на дъщерните дружества) спрямо 3 334 служителя на Kaupthing Bank в края на 2007 г. Следователно общият брой на служителите на Arion е 32 % от съответния общ брой на Kaupthing (35). Ако се съпоставят дейностите на двете банки в Исландия, в Kaupthing в края на месец юни 2008 г. са работили 1 133 човека за дейности в Исландия (без служителите на дъщерните дружества), докато Arion Bank е имала 952 служителя (без дъщерните дружества) в края на 2009 г.
               
                  Таблица 2
               
               
                  Съпоставка между отчетите за доходите на Arion Bank и Kaupthing Bank, суми в млрд. ISK
               
               
                            
                        
                        
                           Kaupthing
                           2007 г.
                        
                        
                           Arion
                           2009 г.
                        
                        
                           Arion като % от Kaupthing
                        
                     
                           Нетен доход от лихви
                        
                        
                           80
                        
                        
                           12
                        
                        
                           15,2
                        
                     
                           Нетен доход от такси и комисионни
                        
                        
                           55
                        
                        
                           6
                        
                        
                           10,7
                        
                     
                           Доходи от дейността
                        
                        
                           166
                        
                        
                           50
                        
                        
                           29,9
                        
                     
                           Печалба преди данъка върху доходите
                        
                        
                           81
                        
                        
                           15
                        
                        
                           19,0
                        
                     
         3.3.   Национална нормативна уредба
   
   
               (77)
            
            
               Националната нормативна уредба относно мерките за помощ е следната:
               
                           —
                        
                        
                           
                              Закон № 125/2008 за плащания по дългови ценни книжа, дължими поради необичайни условия на финансовия пазар и т.н., обикновено наричан „Закон за спешни мерки“
                           
                           Със Закона за спешни мерки на ФНО са дадени правомощия да се намесва в „извънредни обстоятелства“ и да поема функциите на събранията на акционерите и на съветите на директорите на финансовите предприятия, както и да взема решения относно разпореждането с техните активи и пасиви. На ФНО са предоставени също така правомощия да назначава комитети за преобразуване на финансовите предприятия, чиито контрол е поел, които са изпълнявали функциите на събрания на акционерите. По отношение на ликвидацията на институциите Законът дава предимство на претенциите на вложителите и схемите за гарантиране на депозитите. Законът упълномощава също така Министерство на финансите на Исландия да учредява нови банки. Законът за спешни мерки включва изменения на Закона за финансовите предприятия № 161/2002, Закона за официалния надзор върху финансовите дейности № 87/1998, Закона за гаранциите на депозитите и схемата за компенсиране на инвеститорите № 98/1999, както и Закона за жилищните въпроси № 44/1998,
                        
                     
                           —
                        
                        
                           
                              Допълнителен закон за държавния бюджет за 2008 г. (член 4)
                           
                        
                     
                           —
                        
                        
                           
                              Закон за държавния бюджет за 2009 г. (член 6)
                           
                        
                     
         3.4.   Мерките за помощ
   
   
               (78)
            
            
               Намесата на исландските органи след фалита на Kaupthing Bank е описана по-горе и е представена по-подробно в решението за откриване. По същество намесите могат да бъдат обобщени, както следва: ФНО поема контрол върху Kaupthing на 9 октомври 2008 г., като националните пасиви и (по-голямата част от) националните активи са прехвърлени на новата Kaupthing. Имуществото на старата банката е трябвало да бъде компенсирано за това прехвърляне, като му се преведе цялата разлика между активите и пасивите. Тъй като определянето на тази разлика се оказва трудно и изискващо много време, държавата предоставя известен начален капитал и поема ангажимент при нужда да отпусне още капитал. След това тя капитализира банката преди в крайна сметка на 1 декември 2009 г. да бъде постигнато споразумение между държавата и старата банка, вследствие на което държавният дял в банката е намален от 100 % на 13 % (36). Органът счита, че тази дата — 1 декември 2009 г. — бележи началото на 5-годишния период на преструктуриране, който следователно ще продължи до 1 декември 2014 г.
            
         
               (79)
            
            
               В следващия раздел са описани само онези аспекти на държавната намеса, представляващи мерки, които са от значение за оценката по член 61 от Споразумението за ЕИП.
            
         3.4.1.   Капитал от първи ред
   
   
               (80)
            
            
               Държавата на два пъти предоставя капитал от първи ред — веднъж, когато е учредена новата Kaupthing, и след това отново, когато изцяло капитализира банката (със задна дата); след което е сключено споразумение със старата банка от името на нейните кредитори, според което държавата запазва дял от 13 % в банката.
            
         3.4.1.1.   Начален капитал
   
   
               (81)
            
            
               След учредяването на New Kaupthing Bank през месец октомври 2008 г. държавата предоставя на новата банка 775 млн. ISK (37) (5 млн. EUR) в брой като начален капитал и освен това поема ангажимент да предостави още общо до 75 млн. ISK рисков капитал от първи ред на новата банка срещу целия ѝ собствен капитал. Първата цифра отговаря на минималният капитал, който се изисква съгласно исландското законодателство за учредяването на банка. Втората цифра е изчислена като 10 % от първоначалната оценка на вероятния размер на общите рисково претеглени активи. Бюджетен кредит за тази сума официално е включен в държавния бюджет за 2009 г. под формата на разпределяне на държавни средства за справяне с извънредните обстоятелства на финансовите пазари. Целта на това разпределение на капитал е била да осигури подходяща гаранция за жизнеспособността на банката до разрешаването на въпросите, свързани с окончателната ѝ рекапитализация, включително размера на нейните баланси в началото и оценка на дължимата компенсация на старата банка в замяна на прехвърлените активи.
            
         3.4.1.2.   Капиталова инжекция и задържане на дял от 13 % като част от уреждането на сметките с кредиторите на старата банка
   
   
               (82)
            
            
               На 20 юли 2009 г. исландското правителство обяви, че е постигнало принципно споразумение с комитета за преобразуване на Kaupthing по отношение на началната капитализация на New Kaupthing Bank (преименувана на Arion Bank, считано от 21 ноември 2009 г.) и относно базата на дължимата компенсация между двете страни. При определени условия правителството се съгласява с комитета за преобразуване на Kaupthing, че чрез комитета на кредиторите следва да бъде предоставена възможност да придобият мажоритарен дял в Arion Bank, за да се улесни независимото развитие на банката. Това всъщност би наложило предоставяне от старата банка на по-голямата част от капитала в Arion Bank като част от споразумението за компенсиране. В случай че Kaupthing Bank не извърши записване на акциите в Arion Bank, правителството би запазило пълна собственост.
            
         
               (83)
            
            
               На 14 август 2009 г. правителството обяви, че е поело ангажимент да капитализира Arion Bank със 72 млрд. ISK капитал от първи ред под формата на държавни облигации, при което съотношението на основния капитал от първи ред на банката става приблизително 12 %. Капитализацията на Arion Bank от страна на правителството е осъществена на 9 октомври 2009 г., като включва инжекция от 71 225 млн. ISK в банката със задна дата — 22 октомври 2008 г. — в допълнение към началните 775 млн. ISK в брой. Следователно общият акционерен капитал на правителството е 72 млрд. ISK. Освен това начислената лихва по държавните облигации възлизат на 9,2 млрд. ISK.
            
         
               (84)
            
            
               На 4 септември 2009 г. правителството обяви, че са постигнати окончателни споразумения относно капитализацията на Arion Bank и базата за компенсиране. В съответствие с принципното споразумение от 20 юли 2009 г. споразумението основно съдържа разпоредби относно две алтернативни споразумения: капитализация при собственост на старата банка (кредитор) (Споразумение за съвместна капитализация) или капитализация при собственост на правителството (Споразумение за алтернативна капитализация) (38). Съгласно второто споразумение кредиторите на Kaupthing са имали възможност да придобият (чрез комитета за преобразуване) контрол върху Arion Bank посредством записване на новия акционерен капитал. Тъй като стойността на прехвърлените на Arion Bank пасиви превишава стойността на прехвърлените активи, Kaupthing е трябвало да плати новия акционерен капитал от собствените активи на старата банката. Според изчисленията размерът на тази компенсация е 38 млрд. ISK, но сумата трябва редовно да бъде преоценявана въз основа на бъдещите резултати на опреден кредитен портфейл. Правителството би притежавало миноритарен капитал от обикновени акции в размер на 13 % от Arion Bank. С цел да се спази изискването за одобрение от ФНО на допълнителна инжекция от 4 % капитал от втори ред, правителството би предоставило също така капитал на Arion Bank под формата на субординиран заем в размер на 24 млрд. ISK.
            
         
               (85)
            
            
               На 1 декември 2009 г. е постигнато споразумение между правителството и Arion Bank, от една страна, и комитета за преобразуване на Kaupthing, от друга, относно уреждането на въпросите, свързани с прехвърлените активи и пасиви от Kaupthing на новата банка. Същия ден комитетът за преобразуване на Kaupthing взема решение да упражни предвидената в Споразумението за съвместна капитализация опция за поемане на 87 % от акционерния капитал в Arion Bank. Правителството би задържало останалите 13 % капитал от първи ред.
            
         
               (86)
            
            
               Kaupthing плаша за придобиването чрез прехвърляне на Arion Bank на свои активи, оценени на 66 млрд. ISK. За тази цел Kaupthing използва комбинация от пари в брой, свързани с Исландия корпоративни заеми и портфейл от ипотеки и заеми на дружества, свързани с исландското правителство. Капитализацията от правителството от 9 октомври 2009 г. впоследствие е променена и Arion Bank връща на правителството 32,6 млрд. ISK под формата на държавни облигации и емитира субординирана облигация в полза на правителството за сумата от 29,5 млрд. ISK.
            
         
               (87)
            
            
               Възникват известни усложнения във връзка с изискването за капиталова адекватност от 12 % капитал от първи ред и 4 % допълнителен капитал от втори ред, тъй като прехвърлянето на безрискови свободни активи на Arion Bank предполага увеличение на базата на банката от рисково претеглени активи. Тъй като Arion Bank е рекапитализирана чрез сделка, включваща значително увеличение на рисково претеглените активи, по Споразумението за съвместна капитализация е бил необходим повече капитал, отколкото при капитализация от правителството, финансирана единствено с държавни облигации. По-голямата част от върнатите на правителството средства е трябвало да бъдат под формата на задължение от втори ред, какъвто би бил случаят иначе. Поради същата причина Kaupthing плаща 66 млрд. ISK за 87 % от акциите, вместо 62,6 млрд. ISK, както първоначално е предвидено (т.е. 87 % от 72 млрд. ISK). Правителството плаща 12,2 млрд. ISK за своите 13 % акции в Arion.
            
         3.4.2.   Предоставяне на капитал от втори ред
   
   
               (88)
            
            
               Държавата предоставя на новата банка така също два субординирани заема, за да подсили нейния собствен капитал и ликвидност. Деноминираният в чуждестранна валута инструмент А по онова време отговаря на сума от 29,5 млрд. ISK. Заемът е под формата на капиталов инструмент, предвиждащ Arion Bank да емитира необезпечени субординирани полици. Инструмент Б е в размер на 6,5 млрд. ISK и е използван от Arion Bank за плащане на държавата на неразпределената печалба (дивиденти) през периода до влизането в сила на Споразумението за съвместна капитализация. Предоставените от правителството инструменти от втори ред са били основани на необходимостта да се гарантира стабилна капиталова структура и отговарят на изискванията на ФНО.
            
         
               (89)
            
            
               Срокът на инструмент А е десет години, считано от 30 декември 2009 г. В него са включени стимули за излизане от схемата под формата на увеличение на лихвата на всеки пет години. Годишният лихвен процент за първите пет години е 400 базисни пункта над EURIBOR, но през периода от петата до десетата година лихвеният процент е 500 базисни пункта над EURIBOR. Условията на инструмент Б са същите, освен че през първите три години лихвеният процент е 300 базисни пункта над EURIBOR.
            
         3.4.3.   Гарантиране на депозити
   
   
               (90)
            
            
               С оглед на постигането на съответствие с Директива 97/9/ЕО на Европейския парламент и на Съвета от 3 март 1997 година относно схемите за обезщетение на инвеститорите (39) и Директива 94/19/ЕО на Европейския парламент и на Съвета от 30 май 1994 година относно схемите за гарантиране на депозити (40), Исландия приема Закон № 98/1999 относно гаранциите на депозити и схемата за обезщетение на инвеститорите, като въз основа на него създава т.нар. Гаранционен фонд за вложители и инвеститори („ГФВИ“), финансиран с годишни вноски от банките, които се изчисляват въз основа на общата сума на депозитите в съответната банка.
            
         
               (91)
            
            
               Според исландските органи и с цел да се предоставят допълнителни гаранции и сигурност на обществеността по отношение на безопасността на техните депозити след началото на кризата, мерките на исландското правителство за оздравяване на банките от есента на 2008 г. включват също така допълнително държавно гарантиране на депозитите в местни търговски и спестовни банки, извън обхвата на Закон № 98/1999, който прилага Директива 94/19/ЕО относно гарантирането на депозити и Директива 97/9/ЕО относно обезщетяването на инвеститорите.
            
         
               (92)
            
            
               В съобщение от кабинета на министър-председателя от 6 октомври 2008 г. се казва, че „Исландското правителство подчертава, че депозитите в местни търговски и спестовни банки и техните клонове в Исландия ще бъдат напълно покрити“. Впоследствие това съобщение беше повторено от кабинета на настоящия министър-председател през месец февруари и месец декември 2009 г. Освен това то беше споменато в писмо за намерения, изпратено от исландското правителство на Международния валутен фонд (и публикувано на уебсайтовете на Министерството на икономическите въпроси и на МВФ) на 7 април 2010 г. (и повторено в следващо писмо за намерения от 13 септември 2010 г.). В писмото (подписано от исландския министър-председател, министъра на финансите, министъра на икономическите въпроси и управителя на ЦБИ) се казва, че „Понастоящем ние поддържаме нашия ангажимент да защитаваме напълно вложителите, но, когато бъде обезпечена финансова стабилност, ние ще планираме постепенно отменяне на тази цялостна гаранция“. Освен това в една бележка под линия в раздела на проекта на Закон за бюджета за 2011 г. относно държавните гаранции се посочва декларация на исландското правителство, че има държавна гаранция за депозитите в исландските банки (41).
            
         
               (93)
            
            
               В скорошно изявление на министъра на икономическите въпроси и бивш министър на финансите (2009—2011 г.) — Steingrímur Sigfússon — в дебат в исландския парламент относно направените от правителството разходи по поемането на контрол от страна на Landsbankinn върху спестовната банка SpKef допълнително се илюстрира горното. Според министъра в тази връзка трябва да се има предвид държавната декларация от есента на 2008 г., че всички депозити в спестовни банки и в търговски банки биха били сигурни и защитени. „Оттогава във всички възможни случаи работата е била базирана на това (т.е. декларацията) и за съжаление е вярно, че това (т.е. дължимите на SpKef плащания) ще бъде една от по-големите сметки, платени направо от държавата като разходи за обезпечаване на депозитите на всички жители на Suðurnes … и всички клиенти на SpKef в Западните фиорди и Западния и Северозападния район … не очаквам някой да е мислил, че притежателите на депозити в тези райони ще бъдат третирани по различен начин от останалите жители, така че в тази връзка държавата няма голям избор.“ (42).
            
         
               (94)
            
            
               Според исландското правителство допълнителната гаранция по депозитите ще бъде отменена преди пълното отменяне на контрола върху движението на капитали, което, според исландските органи понастоящем се планира за края на 2013 г.
            
         3.4.4.   Специален механизъм за ликвидност
   
   
               (95)
            
            
               Държавното финансиране на Arion Bank е осъществено посредством вливането на 72 млрд. ISK в държавни облигации с възможност за обратно изкупуване срещу целия собствен капитал на банката. Решението на Kaupthing Bank да упражни своята опция за придобиване на 87 % от акциите в банката обаче означава, че по-голямата част от тези облигации са били върнати на правителството. Kaupthing Bank прехвърля част от своите активи на Arion Bank в замяна на собствения капитал, като по този начин значително намалява притежаваните от банката активи с възможност за обратно изкупуване и заплашва своята способност за изпълнение на надзорните изисквания относно резервите за ликвидност. С оглед на това и в контекста на упражняването от страна на Kaupthing на горепосочената опция правителството се съгласява да предостави на Arion Bank допълнителен механизъм за ликвидност. Механизмът за ликвидност е формулиран като допълнение към описаното по-долу споразумение за суап със SPRON.
            
         3.4.5.   Споразумение за суап със SPRON
   
   
               (96)
            
            
               На 21 март 2009 г., като използва своите правомощия съгласно Закона за спешни мерки, ФНО поема контрол върху Reykjavík Savings Bank (SPRON) и прехвърля по-голямата част от депозитите в нея на Arion Bank. Учредено е дружество с ограничена отговорност, собственост на SPRON, което да поеме управлението на активите на SPRON и също така всички права върху обезпечения, включително всички ипотеки, гаранции и други подобни права, свързани с претенциите на SPRON. Дъщерното дружество с наименование Drómi hf поема задълженията на SPRON към Arion Bank за прехвърлените депозити и емитира облигация на Arion Bank на 22 юни 2009 г. на стойност 96,7 млрд. ISK. Всички активи на SPRON са включени в обезпечението по облигацията, включително неговите акции в Drómi. До момента обаче страните не са успели да постигнат споразумение относно лихвата, която следва да се заплаща по облигацията (43).
            
         
               (97)
            
            
               В подписаното на 17 юли 2009 г. принципно споразумение правителството се е съгласило да предпазва Arion Bank от вреди, свързани със стойността на облигацията за SPRON. Освен това страните са се договорили да положат усилия за допускането на облигацията за SPRON като обезпечение на финансиране от ЦБИ.
            
         
               (98)
            
            
               В писмо до Arion Bank от 3 септември 2009 г. правителството разширява условията на споразумението за суап със SPRON, като те обхващат не само потенциалното изтегляне на депозити от SPRON като обезщетение на банката за поемането на депозитите, но също така ликвидността, която се изисква с оглед на спазването на условията на ФНО. В писмото правителството се ангажира да предостави до 75 млрд. ISK в държавни облигации, ако Kaupthing реши да упражни своята опция да стане мажоритарен собственик на Arion bank. В изменения механизъм е предвидено също така и други активи, освен облигацията за SPRON, да могат да служат за обезпечение при не толкова благоприятни условия. Този ангажимент от страна на правителството по-късно е оформен официално в споразумение от 21 септември 2010 г. относно заема от държавни облигации за Arion Bank, който следва да се използва като обезпечение (44). Този механизъм приключва на 31 декември 2014 г., което съвпада с падежа на облигацията за SPRON. Размерът на всяко едно усвояване на механизма следва да бъде най-малко един милиард ISK. Държавната облигация следва да се използва единствено за обезпечаване на заеми срещу обезпечение от ЦБИ за целите на осигуряване на ликвидност за Arion Bank (45).
            
         3.5.   Планът за преструктуриране
   
   
               (99)
            
            
               На 31 март 2011 г. исландските органи представиха план за преструктуриране на Arion Bank и изменение на този план на 26 октомври 2011 г. Актуализиран план за преструктуриране беше представен на 30 април 2012 г. заедно с 5-годишен бизнес план и доклад за Процедурата за оценка на вътрешната капиталова адекватност (ICAAP) от месец април 2012 г. Докладът за ICAAP е представен на ФНО през месец април 2012 г.
            
         
               (100)
            
            
               В плана за преструктуриране са разгледани съществено важни въпроси като жизнеспособност, разпределение на тежестта и ограничаване на нарушенията на конкуренцията. Според плана за преструктуриране Arion Bank осъществява дейност единствено в Исландия и целта ѝ е да се съсредоточи върху традиционни универсални банкови услуги.
            
         3.5.1.   Описание на плана за преструктуриране
   
   
               (101)
            
            
               Исландските органи и банката считат, че преструктурирането на Arion Bank ще гарантира възстановяването ѝ като стабилна и добре финансирана банка с добри капиталови съотношения, за да може да запази своята роля на кредитодател в реалната икономика. Въз основа на информацията от плана за преструктуриране и на отговорите на зададените от Органа въпроси това ще бъде постигнато посредством следните стъпки:
               
                           i)
                        
                        
                           определяне на дългосрочната стратегическа насока, намаляване на дейностите и ограничаване на експозицията на риск;
                        
                     
                           ii)
                        
                        
                           постигане и поддържане на добра капиталова позиция и задоволителна доходност;
                        
                     
                           iii)
                        
                        
                           поддържане на стабилна ликвидност и подобряване на структурата на финансиране;
                        
                     
                           iv)
                        
                        
                           преструктуриране на кредитните портфейли на домакинствата и на фирмите;
                        
                     
                           v)
                        
                        
                           ограничаване на валутните дисбаланси;
                        
                     
                           vi)
                        
                        
                           рационализиране на клоновата мрежа и постигане на рентабилност.
                        
                     
         
               (102)
            
            
               Преди да бъде описан по-подробно планът за преструктуриране е целесъобразно накратко да се изложи становището на банката по отношение на това как е предвидено в плана за преструктуриране на Arion Bank да бъдат отстранени недостатъците, допринесли за срива на Kaupthing. В това отношение е подчертано, че, макар дейностите на Arion Bank да са основани на национални дейности и на активите на Kaupthing Bank, все пак това е нова банка, която има различни търговски цели и собственост, съвет на директорите и ръководство, което се различава от това на Kaupthing. Всъщност настоящото ръководство на Arion Bank е посочило, че не счита, че може да определи конкретните слабости или причините за срива на Kaupthing. Иначе Arion Bank първо се позовава на горепосочения доклад на СКР по отношение на причините за срива на Kaupthing Bank. Второ, посочва се, че след срива на Kaupthing са предприети действия за подобряване на инфраструктурата въз основа на оценка на управлението и администрирането на рисковете, направена от ФНО.
            
         
               (103)
            
            
               Според Arion Bank има два проекта от особено значение във връзка с предприетите в банката действия в отговор на горната оценка. Първият се отнася до големите и свързани експозиции. Има твърдения, че Kaupthing е била на „легалистична“ позиция по отношение на третирането на свързаните експозиции, което ѝ е позволило да предоставя заеми на свързани страни над законоустановения лимит от 25 % от рисковия капитал. Посредством този проект Arion Bank е разширила своите определения на свързани страни и прилага по-строги процедури в това отношение, като отдел „Управление на риска“ на Arion Bank има последната дума в случай на възникването на спор. Големите експозиции се наблюдават и се докладват внимателно, а в рамките на процеса на предоставяне на кредити се изготвя специален доклад, когато отпускането на даден кредит би довело до голяма експозиция. Направените след кризата промени в исландското законодателство относно финансовите институции значително са намалили възможностите на банките да предоставят заеми на свързани страни. Предоставените заеми на собствениците или на ключови служители вече не могат да превишават 1 % от рисковия капитал и могат да се отпускат само срещу качествено обезпечение.
            
         
               (104)
            
            
               Второ, обръща се по-голямо внимание на съвместната собственост и непреките експозиции. Според някои твърдения Kaupthing Bank е отпускала заеми срещу своите собствени акции, което, разбира се, е било рисковано и вероятно отвъд ограниченията, определени от Исландския закон за дружествата. Промените в исландското законодателство не дават вече възможност за предоставяне на каквито и да било заеми срещу собствени акции или за сключване на договори, по които основният риск са собствени акции.
            
         
      Допускания в плана за преструктуриране
   
   
               (105)
            
            
               Планът за преструктуриране е изготвен за дружеството майка в рамките на процеса ICAAP, като в него се вземат предвид така също въздействията на дъщерните дружества. Той се основава на набор от общи и икономически допускания, които представляват икономическата основа на посочените по-долу базов и кризисен сценарии.
            
         
               (106)
            
            
               Допусканията включват следното:
               
                           —
                        
                        
                           в средата, в която функционира банката, икономическите, правните, политическите и нормативните несигурности все още са значителни и не засягат нейната дългосрочна прогноза. Поради тези причини не се допуска настъпването на значителни промени в оперативните дейности на банката,
                        
                     
                           —
                        
                        
                           макроикономическите допускания са базирани на прогноза, изготвена от научноизследователското подразделение на Arion Bank, като са включени следните основни променливи:
                           
                              Таблица 3
                           
                           
                              От икономическата прогноза на научноизследователското подразделение на Arion Bank
                           
                           
                                       Процентна промяна спрямо предходната година
                                    
                                    
                                       2012 г.
                                    
                                    
                                       2013 г.
                                    
                                    
                                       2014 г.
                                    
                                 
                                       Растеж на БВП
                                    
                                    
                                       3,0
                                    
                                    
                                       3,9
                                    
                                    
                                       3,5
                                    
                                 
                                       Безработица
                                    
                                    
                                       6,2
                                    
                                    
                                       5,3
                                    
                                    
                                       4,9
                                    
                                 
                                       Инфлация
                                    
                                    
                                       5,5
                                    
                                    
                                       6,1
                                    
                                    
                                       5,9
                                    
                                 
                                       Reibor (46)
                                       
                                    
                                    
                                       4,9
                                    
                                    
                                       5,8
                                    
                                    
                                       5,6
                                    
                                 
                                       Libor
                                    
                                    
                                       0,5
                                    
                                    
                                       0,5
                                    
                                    
                                       0,5
                                    
                                 
                                       Euribor
                                    
                                    
                                       1,0
                                    
                                    
                                       1,0
                                    
                                    
                                       1,0
                                    
                                 
                                       Работни заплати
                                    
                                    
                                       9,2
                                    
                                    
                                       9,7
                                    
                                    
                                       8,4
                                    
                                 
                                       Индекс на обменния курс на ISK (TWI (47))
                                    
                                    
                                       4,9
                                    
                                    
                                       5,0
                                    
                                    
                                       5,0
                                    
                                 
                     
                           —
                        
                        
                           банката прави допускания също така във връзка например със своята пазарна позиция, възможности и заплахи, вътрешни данни и пазарно развитие, включително т.нар. основни убеждения (48),
                        
                     
                           —
                        
                        
                           очаква се текущ растеж, обусловен главно от потреблението (49),
                        
                     
                           —
                        
                        
                           потреблението ще продължи да се стимулира от специални мерки (тегления на пенсии и преизчисления на заеми във валута и т.н.). Освен това повишаващите се цени на жилищата ще способстват за благосъстоянието на домакинствата. Потреблението ще бъде повишено така също вследствие на понижаването на безработицата,
                        
                     
                           —
                        
                        
                           по време на финансовата криза от 2008 г. насам инвестициите като процент от БВП са били под минимума от последните 50 години, но се очаква, че те постепенно ще се повишават през останалата част от периода на преструктуриране,
                        
                     
                           —
                        
                        
                           в съответствие с прогнозираното увеличение на инвестиционната дейност банката очаква търсенето на нови заеми да се повиши и кредитният ѝ портфейл да нарасне през периода на преструктуриране,
                        
                     
                           —
                        
                        
                           вносът ще се увеличи повече от износа, но ще достигне балансирано равнище в края на прогнозния период,
                        
                     
                           —
                        
                        
                           инфлацията и лихвените проценти изпълняват съществено важна роля в дейността на банката и в плана за преструктуриране (50). Приема се, че през целия прогнозен период инфлацията ще остане висока,
                        
                     
                           —
                        
                        
                           през прогнозния период се очаква отслабване на кроната средно с 5 %,
                        
                     
                           —
                        
                        
                           Arion Bank изразява съмнения относно стратегията, свързана с отменянето на контрола върху движението на капитали и допуска, че през прогнозния период той ще остане (51).
                        
                     
         i)   Определяне на дългосрочната стратегическа насока, намаляване на дейностите и ограничаване на експозицията на риск
   
               (107)
            
            
               Предвид бързото преобразуване от северноевропейска банка, осъществяваща дейност в тринадесет държави, в банка, която функционира единствено в Исландия, Arion Bank е била изправена пред безброй предизвикателства както вътрешни, така и външни, които трябва да бъдат разрешени и преодолени. Преоценката на прехвърлените от Kaupthing активи на Arion Bank е едно от тези предизвикателства. Освен това е трябвало да бъде намалена инфраструктурата на банката и тя да се приспособи към новата икономическа реалност, в условията на която множество корпорации, физически лица и домакинства се оказват със значително по-малки възможности за обслужване на своите задължения.
            
         
               (108)
            
            
               Следователно немалко от множеството предизвикателства, пред които се изправя новата банка, са пряко свързани с обстоятелствата по нейното учредяване. Прехвърлянето на националните активи и пасиви от имуществото на Kaupthing на Arion Bank създава определени неблагоприятни експозиции на риск за банката. Благодарение обаче на големите положени усилия за приспособяване на дейностите на банката към новата икономическа реалност е постигнат значителен успех по намаляване на експозицията на риск на банката до контролируемо равнище. Усилията са съсредоточени върху:
               
                           —
                        
                        
                           възстановяване на задълженията по необслужвани заеми (52),
                        
                     
                           —
                        
                        
                           намаляване на валутния дисбаланс (53),
                        
                     
                           —
                        
                        
                           намаляване на кредитната концентрация към големи и свързани клиенти (54),
                        
                     
                           —
                        
                        
                           увеличаване на капиталовото равнище (55),
                        
                     
                           —
                        
                        
                           увеличаване на срочните депозити и обезпечаване на алтернативни източници на финансиране (56),
                        
                     
                           —
                        
                        
                           намаляване на инфлационния риск поради дисбаланс в индекса на потребителските цени (ИПЦ) (57).
                        
                     
         
               (109)
            
            
               През 2010 г. е определена дългосрочната стратегическа насока на банката. Според Arion Bank нейното потребителско портфолио накланя в посока на целта ѝ да се превърне в банка за персонално консултативно банкиране (при което банкерът изгражда връзка с клиента си), като се счита, че този вид банков модел може да бъде изцяло постигнат.
            
         
               (110)
            
            
               След учредяването на банката нейната организационна структура е опростена (58) и са въведени стандарти за корпоративно управление, гарантиращи оповестяване и прозрачност, както и засилена отчетност. Ролята и функциите на помощните подразделения са засилени, по-специално подразделението Risk Management (Управление на риска). Подразделението е независимо и централизирано, като се отчита направо на главния изпълнителен директор. Главният изпълнителен директор и съветът на директорите отговарят за определянето и оповестяването на склонността на банката да поема рискове в своята дейност. Склонността за поемане на рискове се отразява върху ограниченията на експозицията и нейните цели, които се наблюдават от Risk Management, което от своя страна редовно докладва своите констатации на главния изпълнителен директор и на съвета на директорите.
            
         
               (111)
            
            
               ФНО е избрал Arion Bank да поеме всички депозитни задължения на Reykjavík Savings Bank (SPRON). През месец април 2009 г. банката придобива регионалната Mýrasýsla Savings Bank (SPM), включително всички нейни активи и някои пасиви като депозити (59). В резултат на тези действия има 22 000 нови клиента в банката без да се разширява съществуващата клонова мрежа.
            
         
               (112)
            
            
               На 22 декември 2011 г. Arion Bank придобива бившия Kaupthing Mortgages Institutional Investor Fund, KMIIF (понастоящем с наименование Arion Bank Mortgages Institutional Investor Fund, AMIIF) (60).
            
         
               (113)
            
            
               През 2012 г. попечителят на ценни книжа Verdis — изцяло притежавано дъщерно дружество на банката, ще се слее с банката. […].
            
         ii)   Постигане и поддържане на добра капиталова позиция и задоволителна доходност
   
               (114)
            
            
               Както е видно от таблица 4, от учредяването си Arion Bank е доходоносна, като възвръщаемостта на собствения капитал (ROE) варира между 10,5 и 16,7 %.
               
                  Таблица 4
               
               
                  Финансов преглед за периода 2009—2011 г. и прогноза за 2012—2014 г.
               
               
                  (Данните се отнасят до дружеството майка. Въздействието на дъщерните дружества е включено в „Други доходи“. Суми в млн. ISK)
               
               
                            
                        
                        
                           2009 г.
                        
                        
                           2010 г.
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           2014 г.
                        
                     
                           Нетен доход от лихви
                        
                        
                           14 258
                        
                        
                           24 440
                        
                        
                           25 480
                        
                        
                           […]
                        
                        
                           […]
                        
                        
                           […]
                        
                     
                           Промяна на оценката на заемите
                        
                        
                           9 642
                        
                        
                           29 722
                        
                        
                           20 037
                        
                        
                           […]
                        
                        
                           […]
                        
                        
                           […]
                        
                     
                           Доход от комисионни
                        
                        
                           3 914
                        
                        
                           3 379
                        
                        
                           4 454
                        
                        
                           […]
                        
                        
                           […]
                        
                        
                           […]
                        
                     
                           Нетен финансов доход
                        
                        
                           13 460
                        
                        
                           – 5 681
                        
                        
                           1 223
                        
                        
                           […]
                        
                        
                           […]
                        
                        
                           […]
                        
                     
                           Други доходи
                        
                        
                           1 713
                        
                        
                           1 047
                        
                        
                           4 364
                        
                        
                           […]
                        
                        
                           […]
                        
                        
                           […]
                        
                     
                           Общо доходи
                        
                        
                           42 988
                        
                        
                           52 908
                        
                        
                           55 559
                        
                        
                           […]
                        
                        
                           […]
                        
                        
                           […]
                        
                     
                           Разходи за дейността
                        
                        
                           – 13 133
                        
                        
                           – 14 226
                        
                        
                           – 15 791
                        
                        
                           […]
                        
                        
                           […]
                        
                        
                           […]
                        
                     
                           Обезценка
                        
                        
                           – 14 470
                        
                        
                           – 23 067
                        
                        
                           – 26 582
                        
                        
                           […]
                        
                        
                           […]
                        
                        
                           […]
                        
                     
                           Нетна печалба преди данъци
                        
                        
                           15 384
                        
                        
                           15 614
                        
                        
                           13 186
                        
                        
                           […]
                        
                        
                           […]
                        
                        
                           […]
                        
                     
                           Данъци и банков налог
                        
                        
                           – 2 414
                        
                        
                           – 2 897
                        
                        
                           – 2 692
                        
                        
                           […]
                        
                        
                           […]
                        
                        
                           […]
                        
                     
                           Нетна печалба
                        
                        
                           12 971
                        
                        
                           12 717
                        
                        
                           10 494
                        
                        
                           […]
                        
                        
                           […]
                        
                        
                           […]
                        
                     
                           Възвръщаемост на собствения капитал (КОЕ)
                        
                        
                           16,7 %
                        
                        
                           13,4 %
                        
                        
                           10,5 %
                        
                        
                           [10-20] %
                        
                        
                           [5-15] %
                        
                        
                           [5-15] %
                        
                     
                           Нетен лихвен марж
                        
                        
                           …
                        
                        
                           …
                        
                        
                           3,6 %
                        
                        
                           […] %
                        
                        
                           […] %
                        
                        
                           […] %
                        
                     
                           Съотношение разходи/доходи
                        
                        
                           …
                        
                        
                           …
                        
                        
                           44,8 %
                        
                        
                           […] %
                        
                        
                           […] %
                        
                        
                           […] %
                        
                     
         
               (115)
            
            
               През периода 2009—2011 г. извънредни позиции оказват голямо въздействие върху отчета за приходите и разходите, по-специално по отношение на промяната в оценката на заемите. Исландските органи предоставиха информация относно общите заеми и получените от старата банка отстъпки (61). Общата номинална стойност на прехвърлените заеми е 1 230 млрд. ISK, а балансовата стойност — 459 млрд. ISK. Следователно общата отстъпка е приблизително 771 млрд. ISK. Когато условията са позволявали, заемите са били преоценявани, което е довело до промяна в оценката на заемите, както е видно от таблица 4 (62). За останалата част от периода на преструктуриране обаче се прогнозира, че промяната в оценката на заемите ще бъде несъществена. По тази причина доходността на банката повече няма да зависи от тази извънредна позиция.
            
         
               (116)
            
            
               Определените от ФНО капиталови изисквания като условие за предоставяне на лиценз за осъществяване на дейност на Arion Bank са 12 % за капитала от първи ред и 16 % за общия капитал (CAD съотношение). Политиката на банката в областта на капитала е да поддържа стабилна капиталова база с цел подпомагане на развитието на бизнеса и да изпълнява нормативните капиталови изисквания, дори в кризисни моменти. Дългосрочното планиране на капитала в банката понастоящем се основава на еталонен минимум от […] % за капитала от първи ред и общо CAD съотношение от […] %. През периода 2009—2011 г. банката постепенно укрепва своята капиталова позиция, като тя е превишила както капиталовите изисквания на ФНО, така и заложените от банката вътрешни цели. В края на 2011 г. CAD съотношението на банката е 20,5 %, а съотношението на капитала от първи ред — 15,7 %.
               
                  Таблица 5
               
               
                  Капиталови съотношения към края на годината за периода 2009—2011 г. и прогноза за периода 2012—2014 г.
               
               
                  (Данните се отнасят до дружеството майка. Въздействията на дъщерните дружества са включени в „Други доходи“. Суми в млн. ISK)
               
               
                            
                        
                        
                           2009 г.
                        
                        
                           2010 г.
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           2014 г.
                        
                     
                           Капитал от първи ред
                        
                        
                           88 302
                        
                        
                           98 715
                        
                        
                           106 459
                        
                        
                           […]
                        
                        
                           […]
                        
                        
                           […]
                        
                     
                           Капитал от втори ред
                        
                        
                           29 543
                        
                        
                           26 257
                        
                        
                           32 105
                        
                        
                           […]
                        
                        
                           […]
                        
                        
                           […]
                        
                     
                           Общо капитал
                        
                        
                           117 845
                        
                        
                           124 972
                        
                        
                           138 564
                        
                        
                           […]
                        
                        
                           […]
                        
                        
                           […]
                        
                     
                           Рисково претеглени активи
                        
                        
                           685 702
                        
                        
                           678 563
                        
                        
                           675 998
                        
                        
                           […]
                        
                        
                           […]
                        
                        
                           […]
                        
                     
                           Съотношение на капитала от първи ред
                        
                        
                           12,9 %
                        
                        
                           14,5 %
                        
                        
                           15,7 %
                        
                        
                           [15-20] %
                        
                        
                           [15-20] %
                        
                        
                           [15-20] %
                        
                     
                           СДО съотношение
                        
                        
                           17,2 %
                        
                        
                           18,4 %
                        
                        
                           20,5 %
                        
                        
                           [20-25] %
                        
                        
                           [20-25] %
                        
                        
                           [20-25] %
                        
                     
         
               (117)
            
            
               Според доклада за ICAAP от месец април 2012 г. оценката на банката е, че е необходим капитал в размер на […] млрд. ISK за покриване на нейната експозиция на риск. Банката има капиталова база от […] млрд. ISK и, следователно, притежава капиталов буфер от […] млрд. ISK. Според текущата рисково претеглена сума това означава капиталово съотношение от […] %.
            
         
               (118)
            
            
               Политиката на Arion Bank предвижда въздържане от изплащането на дивиденти до 2013 г. Тази политика ще бъде изменена единствено в сътрудничество с ФНО и само ако Arion Bank и ФНО съвместно определят, че е постигнат устойчив обрат в исландската икономика.
            
         iii)   Поддържане на стабилна ликвидност и подобряване на структурата на финансиране
   
               (119)
            
            
               Що се отнася до ликвидността, ФНО изисква банката да притежава обезпечени резерви за ликвидност в размер на най-малко 20 % от депозитите и резерви от пари в брой от 5 % от безсрочните депозити. Освен това Централната банка на Исландия определя правила за ликвидността на кредитните институции( (63)), според които ликвидните активи и пасиви на кредитните институции са класифицирани по вид и падеж, като им е определена тежест в съответствие с риска. Кредитните институции трябва да имат ликвидни активи, които надвишават пасивите в рамките на един месец, след един месец и до три месеца. Правилата предвиждат също така определен стрес-тест, ако се прилага отстъпка за различни позиции от собствения капитал, но когато се допуска, от една страна, че всички задължения трябва да бъдат платени на падежа, и, от друга страна, че части от другите задължения, като депозити, трябва да бъдат платени с кратко предизвестие или изобщо без предизвестие.
            
         
               (120)
            
            
               Коефициентите на ликвидността на банката през периода 2011—2012 г. са посочени в графиката по-долу. Очевидно е, че банката е запазила стабилна ликвидна позиция, като е надвишила изискванията на ФНО както по отношение на изискването за съотношение на парите в брой, така и на по-широкото изискване за обезпечена ликвидност. Според плановете на банката за периода 2012—2014 г. тя ще поддържа съотношение на парите в брой в диапазона […]—[…] % и коефициент на ликвидността от […]—[…] %. Банката е изпълнила също така правилата за ликвидност на ЦБИ, тъй като нейните коефициенти на ликвидността (повече от 1 и до 3 месеца) към края на годината през периода 2009—2011 г. са били в диапазона 1,5—2,1.
               
                  Диаграма 1
               
               
                  Коефициенти на ликвидността на Arion Bank за периода 2011—2012 г.
               
               [
                     Графика, представяща коефициентите на ликвидност на Arion Bank според правилата на ФНО
                  
               
               Стойностите не са оповестени поради професионална тайна.]
            
         
               (121)
            
            
               Макар че изискванията за ликвидност съгласно Базел III все още не са задължителни, Arion Bank е започнала доброволно наблюдение на коефициента на покритие на нуждите от ликвидност (LCR) (64) в съответствие с тези правила и в края на 2011 г. нейният LCR е […] %.
            
         
               (122)
            
            
               Arion Bank се финансира до голяма степен чрез депозити, като са предприети обаче стъпки за диверсифициране на финансирането чрез издаването на обезпечени облигации. През месец ноември 2011 г. ФНО предоставя на Arion Bank лиценз да емитира законово обезпечени облигации. През месец февруари 2012 г. е съставена програма за обезпечени облигации в размер на 1 млрд. EUR. Средствата ще бъдат използвани за финансиране на ипотечното кредитиране на Arion Bank. Напомня се, че в края на 2011 г. Arion Bank закупи ипотечния фонд KMIIF, като пое неуредената сума от 127 млрд. ISK под формата на обезпечени облигации и възприе ролята на емитент на обезпечени облигации. Банката счита, че емитирането на обезпечени облигации на вътрешните пазари ще отговори на нуждите ѝ от рефинансиране и финансиране на нови заеми през периода 2012—2016 г.
            
         iv)   Преструктуриране на кредитните портфейли на домакинствата и на фирмите
   
               (123)
            
            
               Една от най-важните задачи, пред които беше изправен исландският финансов сектор, беше преструктурирането на задълженията на домакинствата и на фирмите. Това е сложен и чувствителен въпрос с редица финансови, икономически и етични аспекти.
            
         
               (124)
            
            
               Според представените документи от Arion Bank преструктурирането на кредитния портфейл е било един от основните приоритети и банката счита, че това е бил най-важният момент в разрешаването на проблемите със задълженията на домакинствата и фирмите, и е постигнала сериозен напредък в това отношение. През 2009 г. в банката е сформирано звено за корпоративно възстановяване и са учредени дружества за управление на активите във връзка с получените активи поради неизправност на длъжниците. Банката е въвела редица персонализирани решения, целящи да подпомогнат домакинствата и отделните кредитополучатели да се справят с изплащането на своите задължения.
            
         
               (125)
            
            
               Корпоративните клиенти, които не са успели да изпълнят своите задължения, са включени в процеса на банката за възстановяване на задължения. Целта е неплатежоспособните дружества да бъдат направени платежоспособни такива със стабилни баланси, като по този начин им се даде възможност да осъществяват дейност в бъдеще и да допринесат за развитието на икономиката. В края на 2011 г. 986 дружества са включени в програмите на банката за корпоративно възстановяване, като 871 случая са решени. Според банката преструктурирането на корпоративните дългове се очаква в голяма степен да бъде завършено до края на 2012 г.
            
         
               (126)
            
            
               Що се отнася до преструктурирането на задълженията на домакинствата, повече от 14 000 индивидуални клиента са се възползвали от пакетите на банката за уреждане на задължения, включително специалната програма за опрощаване на дългове. В края на 2010 г. банката създава така също специализирана служба за консултиране на индивидуални клиенти в областта на задълженията. Според банката тази мярка е била важна, предвид големия брой случаи на затруднения по възстановяването на задължения, с които е трябвало да се справи. Целта на банката е през 2012 г. да завърши своето преструктуриране на задълженията на домакинствата.
            
         
               (127)
            
            
               Целта на програмите за възстановяване на дългове е да се подобри качеството на активите. Делът на необслужваните заеми е спаднал от 37 % в края на 2010 г. на 13 % в края на 2011 г. В края на 2011 г. 56 % от заемите в кредитния портфейл са категоризирани като обслужвани, 18 % са били „под наблюдение“, 13 % — обслужвани със затруднения и 13 % — необслужвани.
            
         v)   Мерки за ограничаване на валутните дисбаланси
   
               (128)
            
            
               Заемите в чуждестранна валута (FX) в рамките на кредитния портфейл са разделени на FX/FX заеми и FX/ISK заеми. FX/FX заемите са заеми, при които клиентите генерират доходи в чуждестранна валута, а FX/ISK заемите са заеми в чуждестранна валута, при които клиентите генерират доходи в исландски крони. Дисбалансът на банката в чуждестранна валута се дължи главно на частта FX/ISK. През 2010 г. и 2011 г. банката е реализирала напредък в посока на намаляване на своя дисбаланс в чуждестранна валута. Дисбалансът ще продължи да намалява и през 2012 г. благодарение на реденоминацията на заемите в чуждестранна валута за физически лица в ISK, както и на предприетите действия за насърчаване на дружествата с ограничени доходи в чуждестранна валута да реденоминират заемите си в ISK. Все още е налице правна несигурност във връзка със заемите в чуждестранна валута, но банката цели да понижи FX/ISK дисбаланса, за да може до края на 2012 г. той да бъде в рамките на изискванията на ЦБИ.
            
         vi)   Рационализиране на клоновата мрежа и постигане на рентабилност
   
               (129)
            
            
               Според Arion Bank на исландския пазар функционират твърде много банки в сравнение със съпоставими икономики. Банките ще трябва да намалят разходите си, за да могат да запазят своята конкурентоспособност. Arion Bank се е съсредоточила върху контролирането на равнищата на своите разходи и счита, че това е основата на изключително необходимата рационализация на финансовия сектор.
            
         
               (130)
            
            
               Arion Bank е оптимизирала своята дейност чрез съкращаване на броя на служителите и рационализиране на клоновата мрежа. През месец март 2011 г. приключва рационализирането на клоновата мрежа, като три клона в района на Reykjavík са слети в един. Закрити са общо 15 клона, а, според банката, останалата мрежа от 24 клона е рентабилна и в същото време е запазила високо равнище на внимание към нуждите на клиентите. Във връзка с горепосочените промени през 2011 г. банката е намалила своя персонал с приблизително 10 %. Равнищата на разходите са поддържани под строг контрол, а съотношението на разходите и доходите вече е понижено до 45 % на равнище дружеството майка през 2011 г. и допълнително ще бъде подобрено още малко през периода 2012—2014 г. до […] %.
            
         3.5.2.   Възможност за постигане на жизнеспособност при базов и кризисен сценарий
   
   
               (131)
            
            
               В плана за преструктуриране, като се позовава на доклада за ICAAP, е представен кризисен сценарий за Arion Bank, разглеждащ способността на банката да постигне дългосрочна жизнеспособност в условията на различни сценарии и експозиции на риск.
            
         3.5.2.1.   Базов сценарий
   
   
               (132)
            
            
               Гореописаният план за преструктуриране, включително допусканията, на които е основан, представлява базовия случай.
            
         3.5.2.2.   Кризисен сценарий
   
   
               (133)
            
            
               Планът за преструктуриране включва кризисен сценарий, при който базовият случай е утежнен с допускания за „продължителна дълбока рецесия“ (PDR), основани на насоките на ФНО. Целта на стрес-теста е да се провери как ще се променят печалбите, кредитните загуби, капиталовите изисквания, наличният капитал/капиталовите буфери и ликвидността на банката в затруднени икономически условия. Разликата е в това, че допусканията в сценария с PDR за 2009 г. понастоящем са допускания за 2012 г. и т.н. Допусканията са обобщени в таблица 6 по-долу.
               
                  Таблица 6
               
               
                  Основни допускания в сценария с продължителна дълбока рецесия (65)
                  
               
               
                           (%)
                        
                     
                            
                        
                        
                           2012 г.
                        
                        
                           2013 г.
                        
                        
                           2014 г.
                        
                     
                           Растеж на БВП
                        
                        
                           – 16,0
                        
                        
                           – 3,9
                        
                        
                           – 2,8
                        
                     
                           Равнище на безработицата
                        
                        
                           10,6
                        
                        
                           16,6
                        
                        
                           16,9
                        
                     
                           Инфлация
                        
                        
                           9,7
                        
                        
                           0,1
                        
                        
                           0,3
                        
                     
                           REIBOR
                        
                        
                           10,0
                        
                        
                           7,0
                        
                        
                           8,0
                        
                     
         
               (134)
            
            
               Кризисният сценарий е изготвен на фона на неправдоподобни, но потенциално възможни промени в икономическата среда, в която функционира банката. Доходността на банката, разбира се, е повлияна неблагоприятно от тежките условия при сценария с продължителна дълбока рецесия, тъй като нейната възвръщаемост на собствения капитал ще бъде значително понижена (66). Въпреки това тя ще реализира малки печалби и, тъй като същевременно кредитният портфейл и рисково претеглените активи на банката ще се свият, нейната капиталова позиция няма да бъде засегната неблагоприятно (67). Ликвидността на банката също би останала доста над минималните изисквания.
            
         
               (135)
            
            
               Докладът за ICAAP е основан на финансовите данни от 31 декември 2011 г. Основният резултат от него е, че по оценки на банката е необходим капитал от […] млрд. ISK за покриване на експозицията на риск на банката, базирана на стълбове I и II. 16 % от рисково претеглените активи (RWA) възлизат на […] млрд. ISK. Банката има капиталова база от […] млрд. ISK и, следователно, притежава капиталов буфер от […] млрд. ISK. В оценката на капитала се вземат предвид свързани с неблагоприятните условия фактори, включително въздействието върху кредитния портфейл на банката. Според доклада за ICAAP управлението на риска на банката е съсредоточено върху установяването, оценяването и измерването на всички съществени рискове, пред които се изправя банката, като рисковете са групирани в четири класа: кредитен риск (включително риск, свързан с концентрация), пазарен риск, оперативен риск и други рискове (включително ликвиден риск, бизнес риск и политически и правен риск). В таблица 7 са показани различните рискови фактори, които са взети предвид в оценката на капитала.
               
                  Таблица 7
               
               
                  Резултати от ICAAP по отношение на оценката на капитала, суми в млрд. ISK
               
               
                            
                        
                        
                           ICAAP
                           31.12.2011 г.
                        
                     
                           
                              Капиталови изисквания (стълб I)
                           
                        
                        
                           […]
                        
                     
                           Концентрация, основана на едно поето задължение
                        
                        
                           […]
                        
                     
                           Секторна концентрация
                        
                        
                           […]
                        
                     
                           Лихвен риск в банковия портфейл
                        
                        
                           […]
                        
                     
                           Валутен риск клас C,D,E
                        
                        
                           […]
                        
                     
                           Данъчни органи
                        
                        
                           […]
                        
                     
                           Риск, свързан с оценката — нерегистрирани дружества
                        
                        
                           […]
                        
                     
                           Риск, свързан с оценката — кредитен портфейл
                        
                        
                           […]
                        
                     
                           
                              Оценка на капитала от стълб II
                           
                        
                        
                           […]
                        
                     
                           
                              Обща оценка на капиталовата адекватност (стълб I+II)
                           
                        
                        
                           […]
                        
                     
                           16 % от RWA
                        
                        
                           […]
                        
                     
                           Обща капиталова база
                        
                        
                           […]
                        
                     
                           Капиталов буфер
                        
                        
                           […]
                        
                     
         
               (136)
            
            
               В доклада за ICAAP се казва, че, въпреки че е постигнат значителен напредък в намаляването на големия дисбаланс между отпуснатите на клиенти заеми, деноминирани в чуждестранна валута, и деноминираните в исландска валута депозити, все още има какво да се направи, за да бъде премахнат дисбалансът през 2012 г. В края на 2011 г. дисбалансите все още превишават законоустановеното ограничение, за което е било нужно разрешение от ЦБИ. Стратегията на банката за намаляване на настоящия ѝ валутен дисбаланс, от една страна, е системната реденоминация в ISK на отпуснатите на клиенти заеми във валута, които имат доходи в ISK, и, от друга страна, хеджирането на валутните дисбаланси чрез споразумения с ЦБИ и чрез валутни суапове с исландските клиенти.
            
         
               (137)
            
            
               Ликвидният риск е един от най-важните рискови фактори за банката. Това произтича от факта, че падежът на заемите е след падежа на депозитите. Банката прилага стратегия на следене отблизо на своята ликвидност и удължаване на падежа от страната на пасивите посредством внимателен анализ на устойчивостта на депозитите (68) и диверсификация на нейното финансиране. Според вътрешните изисквания на банката обезпеченият коефициент на ликвидност не бива да спада под […] % от депозитите и минималният коефициент на парите в брой следва да бъде […] % или малко над изискванията на ФНО, които са 20 % за обезпечения коефициент на ликвидност и 5 % за коефициента на парите в брой. Както е видно от диаграма 1 по-горе, банката е останала доста над еталоните на ФНО и вътрешните такива. Посредством анализ на своята депозитна база, в който депозитите са разделени на седем групи според своята устойчивост, банката е направила стрес-тест на своята ликвидност. Ако се допусне, че контролът върху движението на капитали бъде отменен незабавно, обезпеченият коефициент на ликвидност на банката би […]. Коефициентът на парите в брой би […]. Въпреки това банката е изготвила планове за действие в непредвидени ситуации с цел справяне с потенциална криза с финансирането и, наред с други неща, би […].
            
         3.5.3.   Стратегия за оттегляне на държавата и връщане на средствата към нея
   
   
               (138)
            
            
               Както вече беше описано по-горе, вноската в капитала от втори ред е за срок от 10 години, считано от 30 декември 2009 г. Що се отнася до възнаграждението, включена е клауза за увеличение след 5 години (т.е. 2014 г.) от 400 базисни пункта на 500 базисни пункта над EURIBOR. Според исландските органи това увеличение следва да подейства като стимул банката да върне този капитал по това време.
            
         
               (139)
            
            
               По отношение на дела в размер на 13 % от собствения капитал, който държавата запазва в Arion Bank, дяловете на правителството във финансови предприятия се управляват от Icelandic State Financial Investments (Финансови инвестиции на Исландия) (ISFI) (69). Според държавния бюджет за 2012 г. правителството е упълномощено да продаде дяловете, които понастоящем притежава в спестовни банки, но все още не е взето решение относно продажбата на държавните дялове в трите основни търговски банки. Отговорните министри обаче са сформирали работна група, която да проучи възможните начини за разпореждане с дяловете в търговските банки. Правителството е отбелязало, че, макар да няма намерение да намалява дяловото си участие в Landsbankinn под две трети от акционерния капитал на банката, всички дялове в Arion Bank и Íslandsbanki може скоро да бъдат предложени за продажба или да бъдат продадени с банките, ако мажоритарните им собственици решат да продават, което зависи от изпълнението на определени предпоставки.
            
         
               (140)
            
            
               Специалният механизъм за ликвидност е на разположение само до 31 декември 2014 г., което съвпада с падежа на облигацията за SPRON.
            
         4.   ОСНОВАНИЯ ЗА ОТКРИВАНЕ НА ОФИЦИАЛНА ПРОЦЕДУРА ПО РАЗСЛЕДВАНЕ
   
               (141)
            
            
               В решението за откриване Органът прави предварително заключение, че предприетите от Исландия мерки за капитализация на Arion Bank, както и инструментът за ликвидност включват държавна помощ съгласно член 61 от Споразумението за ЕИП. Освен това Органът не може да изключи възможността за наличието на държавна помощ в гаранцията за депозитите. В настоящото решение Органът ще изрази окончателното си становище по този въпрос, който продължава да оказва въздействие върху разглежданата оценка.
            
         
               (142)
            
            
               Що се отнася до съвместимостта на мерките, оценявани в решението за откриване, Органът счете, че окончателно становище е можело да бъде изразено само въз основа на план за преструктуриране, който не е бил представен към момента на откриване от Органа на официалната процедура по разследване на 15 декември 2010 г. Именно поради липсата на план за преструктуриране повече от една година след учредяването на Arion Bank Органът изрази съмнения относно съвместимостта на помощта.
            
         4.1.   Мнения от заинтересовани страни
   
   
               (143)
            
            
               Органът получи декларация от името на кредиторите на старата банка, в която те подчертават, че би трябвало те да бъдат считани за заинтересовани страни, и отбелязват, че евентуално ще представят допълнителни мнения на по-късен етап.
            
         4.2.   Мнения от исландските органи
   
   
               (144)
            
            
               Исландските органи приемат, че предприетите мерки по учредяването на New Kaupthing Bank — сега Arion Bank — представляват държавна помощ. Според исландските органи мерките обаче са съвместими с функционирането на Споразумението за ЕИП въз основа на член 61, параграф 3, буква б) от Споразумението, тъй като те са необходими, пропорционални и подходящи за преодоляване на сериозните затруднения в исландската икономика. По мнение на исландските органи предприетите мерки във всички отношения отговарят на заложените принципи в Насоките на Органа за държавни помощи. Те твърдят също така, че помощта е необходима и ограничена до необходимия минимален размер.
            
         
               (145)
            
            
               Освен това исландските органи подчертават, че бившите акционери на Kaupthing Bank са изгубили всички свои акции и не са получили компенсация от държавата, че помощта е добре планирана, така че разпространението на отрицателно въздействие върху конкурентите да бъде сведено до минимум и че условията по заемите (капитала от втори ред) са съпоставими с пазарните проценти.
            
         
               (146)
            
            
               Исландските органи не считат, че гаранцията по депозитите включва държавна помощ.
            
         4.3.   Поети ангажименти от исландските органи
   
   
               (147)
            
            
               Исландските органи представиха редица ангажименти, повечето от които бяха свързани с нарушенията на конкуренцията, причинени от оценяваната помощ. Ангажиментите са изложени в приложението.
            
         II.   ОЦЕНКА
   
   1.   НАЛИЧИЕ НА ДЪРЖАВНА ПОМОЩ
   
               (148)
            
            
               Член 61, параграф 1 от Споразумението за ЕИП гласи следното:
               „Освен изключенията, предвидени в настоящото споразумение, за несъвместими с функционирането му се считат помощите, отпускани от държавите — членки на ЕС, от държавите от ЕАСТ или отпускани чрез държавни ресурси, под каквато и да е форма, доколкото те засягат търговията между договарящите се страни, които нарушават или заплашват да нарушат конкуренцията, като подпомагат някои предприятия или производства.“
            
         
               (149)
            
            
               Органът ще направи оценка на посочените по-долу мерки (70):
               
                           —
                        
                        
                           първоначалния оперативен капитал за новата банка, предоставен от Исландия,
                        
                     
                           —
                        
                        
                           (временната) пълна държавна капитализация на новата банка,
                        
                     
                           —
                        
                        
                           задържането от държавата на 13 % акционерен капитал, останал след прехвърлянето на 87 % от акционерния капитал в новата банка на кредиторите на Kaupthing, както и
                        
                     
                           —
                        
                        
                           предоставянето от държавата на капитал от втори ред на новата банка под формата на субординиран дълг.
                        
                     Горепосочените мерки по-нататък са наричани събирателно „мерки за капитализация“. Освен това Органът ще оцени:
               
                           —
                        
                        
                           споразумението относно специалния механизъм за ликвидност,
                        
                     
                           —
                        
                        
                           споразумението за суап със SPRON,
                        
                     
                           —
                        
                        
                           декларацията на исландското правителство за цялостно гарантиране на местните депозити във всички исландски банки.
                        
                     
         1.1.   Наличие на държавни ресурси
   
   
               (150)
            
            
               Както Органът вече предварително заключи в решението за откриване, ясно е, че мерките за капитализация са финансирани с държавни ресурси, предоставени от Министерство на финансите на Исландия. Предоставеният на Arion Bank механизъм за ликвидност също очевидно включва държавни ресурси. Що се отнася до споразумението за суап със SPRON, държавата е поела риска, че активите на SPRON/Drómi няма да са достатъчни, за да покрият прехвърлените пасиви (депозити) на SPRON. По същество тя предоставя гаранции да покрие недостига, което е свързано с (потенциалното) прехвърляне на държавни ресурси.
            
         
               (151)
            
            
               По отношение на гаранцията по депозитите Органът подчертава от самото начало, че неговата оценка е ограничена до описаната по-горе допълнителна гаранция по депозитите, която по същество се състои от направените от исландското правителство декларации, че депозитите в местни търговски и спестовни банки и в техните клонове в Исландия ще бъдат изцяло покрити.
            
         
               (152)
            
            
               Тази оценка не засяга становището на Органа относно съвместимостта на Закон № 98/1999 и действията на исландското правителство и ГФВИ по време на финансовата криза със законодателството на ЕИП, по-специално Директива 94/19/ЕО. Що се отнася до прилагането на директиви 97/9/ЕО и 94/19/ЕО, Органът е на мнение, че, доколкото въпросните мерки представляват държавна помощ, използването на държавни ресурси с цел изпълнение на задълженията съгласно законодателството на ЕИП като цяло не би породило опасения по член 61 от Споразумението за ЕИП. Следователно в настоящото решение не са разгледани споменатите мерки.
            
         
               (153)
            
            
               В решението за откриване Органът заяви, че ще направи допълнително разследване дали гореописаните декларации на Исландия са достатъчно точни, твърди, безусловни и правно обвързващи, за да включват ангажимент за предоставяне на държавни ресурси (71). В оценката дали тези критерии са изпълнени Органът отбелязва, че декларациите са свързани с неотменим ангажимент за предоставяне на публични средства, както е видно от факта, че Исландия е положила всички усилия за защита на вложителите: тя не само е променила предимството на притежателите на депозити в неплатежоспособни дружества (което не може да се свърже с използването на държавни ресурси), но също така ясно е обявила, че няма да допусне вложителите да претърпят каквито и да било загуби. Освен това предоставената от правителството цялостна гаранция по всички депозити в местни търговски и спестовни банки е отделна от всяка една схема за гарантиране на депозитите, основана на актове на ЕИП, тъй като размерът на защитата не е ограничен и банките, които се ползват от мярката, нямат финансов принос.
            
         
               (154)
            
            
               Разбирането на исландското правителство по отношение на неговата декларация проличава от държавните намеси във финансовия сектор, които настъпват след месец октомври 2008 г. и са били мотивирани от намерението тази декларация да бъде спазена. Споменатите намеси са включвали мерки за покриване на депозити на финансови предприятия, като учредяването на трите търговски банки, прехвърлянето на депозитите в SPRON към Arion Bank, прехвърлянето на депозитите в Straumur към Íslandsbanki, поемането от ЦБИ на депозитите в 5 спестовни банки в Sparisjódabanki Íslands, прехвърлянето на депозитите в Byr Savings Bank към Byr hf, прехвърлянето на депозитите от Keflavík Savings Bank към SpKef и държавната отговорност за депозитите в SpKef след принудителното сливане с Landsbankinn.
            
         
               (155)
            
            
               Всъщност исландските органи са заявявали по няколко дела за държавна помощ, които Органът понастоящем разследва и част от които са споменати по-горе, че въпросната избрана мярка е възможно най-неутежняващата във финансово отношение за Исландия с оглед на спазването на нейния ангажимент за пълна защита на вложителите.
            
         
               (156)
            
            
               С оглед на горното Органът счита, че е налице правно обвързваща, точна, безусловна и твърда мярка. Следователно, на тази база, Органът стига до заключението, че декларациите от страна на Исландия, според които депозитите са напълно гарантирани, включват ангажимент за предоставяне на държавни ресурси по смисъла на член 61 от Споразумението за ЕИП.
            
         1.2.   Подпомагане на някои предприятия или производството на определени стоки
   
   1.2.1.   Предимство
   
   
               (157)
            
            
               Първо, мерките за помощ трябва да предоставят на новата банка предимства, които я освобождават от такси, които нормално се заплащат от бюджета ѝ. В съответствие с предварителното заключение, до което достигна в решението за откриване, Органът запазва становището си, че всяка от мерките за капитализация предоставя предимство на новата банка, тъй като предоставеният капитал не би бил на разположение на банката без държавната намеса.
            
         
               (158)
            
            
               С цел да определи дали инвестицията в дадено предприятие, например чрез капиталова инжекция, предоставя предимство, Органът прилага принципа на инвеститора в условията на пазарна икономика и оценява дали един частен инвеститор с подобен размер на този на публичния орган, функциониращ при нормални пазарни условия, би направил такава инвестиция (72). Що се отнася до мерките за капитализация на банки в затруднено положение, от самото начало на финансовата криза възприетият подход от Европейската комисия (в многобройни дела след започването на финансовата криза) (73) и от Органа (74) като цяло се е състоял в това, че държавните рекапитализации на банки представляват държавна помощ, предвид хаоса и несигурността, с които се характеризират финансовите пазари от есента на 2008 г. насам. Това общо съображение важи по-специално за исландските финансови пазари през 2008 г. и 2009 г., когато цялата система се срина. Следователно Органът счита, че мерките за капитализация предоставят предимство на Arion Bank, въпреки последващото прехвърляне на 87 % от капитала на новата банка към кредиторите, по-голямата част от които са от частния сектор. Участието на частния сектор в капитализацията на Arion Bank включва само кредитори на старата банка, които единствено са се опитвали да сведат до минимум своите загуби (75).
            
         
               (159)
            
            
               Подобни съображения се прилагат и по отношение на специалния механизъм за ликвидност, който е договорен като част от пакет от мерки за държавно подпомагане, целящ възстановяване на операциите на фалирала банка чрез новоучредена банка и насърчаване на участието на кредиторите на фалиралата банка в собствения капитал на новата банка. Очевидно е, че държавата се е намесила, тъй като не е било ясно, дали Arion Bank може да получи достатъчна ликвидност на пазара. Следователно, вместо да действа като частен инвеститор, държавата е заменила ролята на частни пазарни участници, които са се въздържали от кредитиране на финансови предприятия. Следователно органът потвърждава предварителното заключение, до което е достигнал в решението за откриване, и счита, че специалният механизъм за ликвидност предоставя предимство на Arion Bank.
            
         
               (160)
            
            
               По отношение на прехвърлянето на депозити от SPRON и плащането посредством емитираната от Drómi облигация — споразумението за суап със SPRON — Органът отбелязва като положително, че цялостната сделка цели да предостави на Arion Bank компенсация, която е равна само на размера на прехвърлените пасиви. Държавата обаче носи целия риск по облигацията на Drómi, която е на по-малка стойност, отколкото прехвърлените депозити, и задължението за покриване на всеки евентуален недостиг. Следователно изглежда, че Arion Bank, освен че получава доходи чрез лихвените плащания по облигацията, може да придобие репутация и допълнителни пазарни дялове без да поема какъвто и да било риск. Органът стига до заключението, че това представлява предимство (76).
            
         
               (161)
            
            
               Накрая Органът трябва също така да прецени дали допълнителната гаранция по депозитите предоставя предимство на Arion Bank и на исландските банки като цяло. В това отношение Органът отбелязва, че, когато за пръв път исландските органи са направили изявлението, че депозитите ще бъдат гарантирани, не е било напълно ясно как ще функционира на практика тази гаранция, по-специално какво ще бъде въздействието на тази намеса върху банката, която повече не може изпълнява своите финансови задължения към вложителите си. В същото време изглежда, че тази банка би могла да фалира, но че Исландия ще гарантира — например чрез прехвърляне на депозити към друга банка и покриване на недостига на активи — пълното плащане на депозитите, като вложителите в никой момент няма да бъдат лишени от достъп до цялата сума по депозитите си.
            
         
               (162)
            
            
               Органът счита, че не е толкова важно как точно държавата би действала с оглед спазване на неограничената гаранция по местните депозити. От значение е, че тя е поела задължението да се намеси, ако някоя банка фалира, като изплати депозитите в неограничена степен.
            
         
               (163)
            
            
               Според Органа тази неограничена гаранция е облагодетелствала Arion Bank: първо, тъй като осигурява ценно конкурентно предимство пред другите варианти и доставчици на инвестиции, т.е. — неограничена държавна гаранция, а оттам и значителна защита. Това е видно например от един скорошен доклад на министъра на икономическите въпроси, в който се казва, че: „Исландските финансови предприятия понастоящем функционират в защитена среда с контрол върху движението на капитал и цялостна гаранция по депозитите. При тези условия банковите депозити на практика са единствения сигурен вариант за исландските спестители.“ (77)
               
            
         
               (164)
            
            
               Второ, изглежда ясно, че, ако нямаше гаранцията, Arion Bank просто би претърпяла масово изтегляне на депозитите като своите предшественици (78). Следователно без допълнителната неограничена гаранция по депозитите, предоставена от Исландия, на банката е щяло да се наложи да плати по-високи лихвени проценти (като компенсация за риска), за да привлече или просто да задържи същия размер на депозитите. По тази причина Органът стига до заключението, че гаранцията по депозитите предоставя предимство на банката.
            
         1.2.2.   Селективност
   
   
               (165)
            
            
               Второ, мярката за помощ трябва да бъде селективна, т.е. да облагодетелства „някои предприятия или производството на определени стоки“. Мерките за капитализация, механизмът за ликвидност и споразумението за суап със SPRON са селективни, тъй като облагодетелстват единствено Arion Bank.
            
         
               (166)
            
            
               Освен това, тъй като държавното подпомагане може да бъде селективно дори в ситуации, в които един или повече сектори на икономиката са облагодетелствани, а други не, Органът счита за селективна също така държавната гаранция по депозитите, която облагодетелства исландския банков сектор като цяло. Това заключение отново произтича от изложените по-горе съображения, според които банките са облагодетелствани в ущърб на други предприятия, които предлагат възможности за спестяване и инвестиране на пари.
            
         1.3.   Нарушаване на конкуренцията и въздействие върху търговията между договарящите се страни
   
   
               (167)
            
            
               Мерките укрепват позицията на Arion Bank в сравнение с конкурентите ѝ (или потенциалните ѝ конкуренти) в Исландия и други държави от ЕИП. Arion Bank е предприятие, както е описано по-горе, функциониращо на финансови пазари, които са отворени за международна конкуренция в ЕИП. Докато исландските финансови пазари понастоящем са доста изолирани, по-специално поради контрола върху движението на капитали, трансграничната търговия и потенциала за такава все още съществуват, като вероятно търговията ще се засили веднага след отменянето на контрола върху движението на капитали. Следователно трябва да се счита, че всички оценявани мерки нарушават конкуренцията и засягат търговията между договарящите се страни по Споразумението за ЕИП (79).
            
         1.4.   Заключение
   
   
               (168)
            
            
               Следователно Органът стига до заключението, че предприетите от Исландия мерки за капитализиране на новата банка, както и механизмът за ликвидност, гаранцията по депозитите и споразумението за суап със SPRON включват държавна помощ по смисъла на член 61, параграф 1 от Споразумението за ЕИП.
            
         2.   ПРОЦЕДУРНИ ИЗИСКВАНИЯ
   
               (169)
            
            
               Съгласно член 1, параграф 3 от част I на Протокол 3 „Надзорният орган на ЕАСТ следва да бъде информиран в разумен срок, който да му даде възможност да представи своето становище, за всякакви планове за предоставянето или изменението на помощта (…). Заинтересованата държава не може да приведе предложените мерки в действие, докато процедурата не доведе до постановяването на окончателно решение“.
            
         
               (170)
            
            
               Исландските органи не са уведомили Органа относно мерките за помощ, включени в решението за откриване, преди тяхното осъществяване. Следователно Органът стига до заключението, че исландските органи не са спазили своите задължения съгласно член 1, параграф 3 от част I на Протокол 3. По тази причина предоставянето на въпросните мерки за помощ е било незаконосъобразно. По отношение на придобиването на SPM savings Bank от Arion Bank, за което Органът не е установил да съдържа държавна помощ, все пак се отбелязва, че според параграф 41 от Насоките на Органа за преструктуриране и с цел да се избегне антиконкурентното използване на държавна помощ, банките могат да придобиват конкурентни предприятия само при извънредни обстоятелства и след уведомяване на Органа.
            
         3.   СЪВМЕСТИМОСТ НА ПОМОЩТА
   
               (171)
            
            
               Органът отбелязва като предварителна забележка, че, докато Arion Bank е ново юридическо лице, учредено през 2008 г., що се отнася до местните дейности, то определено е икономическия правоприемник на Kaupthing Bank, в смисъл че е налице икономическа приемственост между тези две дружества. Тъй като извършваните от Arion Bank икономически дейности от есента на 2008 г. насам не биха могли да продължат без помощта, Органът счита, че банката е предприятие в затруднено положение.
            
         
               (172)
            
            
               Освен това оценяваните мерки представляват едновременно мерки за оздравяване и за преструктуриране. Както е посочено в решението за откриване, Органът вероятно е щял да одобри временно мерките като съвместима помощ за оздравяване, ако е бил уведомен за тях преди прилагането им и преди да е оформил окончателно мнение относно тях въз основа на план за преструктуриране. Тъй като Органът не е уведомен своевременно, той открива официалната процедура по разследване и изисква да бъде представен план за преструктуриране. Както е посочено по-горе, окончателната съвместимост на тези мерки зависи от това дали планът за преструктуриране отговаря на критериите, заложени в приложимите Насоки на Органа за държавни помощи за предприятия в затруднено положение.
            
         3.1.   Правно основание за оценяване на съвместимостта: член 61, параграф 3 от Споразумението за ЕИП и Насоките на Органа за преструктуриране
   
   
               (173)
            
            
               Макар държавната помощ за предприятия в затруднено положение обикновено да се оценява според член 61, параграф 3, буква в) от Споразумението за ЕИП, Органът може, в съответствие с член 61, параграф 3, буква б) от Споразумението да разрешава държавна помощ „за преодоляването на сериозни затруднения в икономиката на държава — членка на ЕС, или на държава от ЕАСТ“. Както е посочено в параграф 8 от Банковите насоки (80), Органът потвърждава, че, в съответствие със съдебната практика и практиката за вземане на решения на Европейската комисия, член 61, параграф 3, буква б) от Споразумението за ЕИП налага рестриктивно тълкуване на това, което може да се счита за сериозно затруднение на икономиката на някоя държава от ЕАСТ.
            
         
               (174)
            
            
               Исландските органи обясняват, както по-подробно е описано по-горе, че исландската финансова система е изпаднала в състояние на системна криза през месец октомври 2008 г., довела до срив на основните ѝ банки, както и на основните спестовни банки в рамките на период от няколко дни. Общият пазарен дял на фалиралите финансови институции е превишавал 90 % в повечето сегменти на исландския финансов пазар. Затрудненията са били съчетани с рязкото намаляване на доверието в националната валута. Реалната икономика на Исландия е сериозно засегната от финансовата криза. Макар че от началото на кризата са изминали повече от три години, исландската финансова система все още е уязвима. Въпреки значителното подобряване на положението след 2008 г., очевидно е, че, към момента на предприемане на мерките, те са били предназначени за преодоляване на сериозните затруднения в исландската икономика.
            
         
               (175)
            
            
               Следователно се счита, че член 61, параграф 3, буква б) от Споразумението за ЕИП е приложим в настоящия случай.
            
         
      Прилагане на Насоките за преструктуриране
   
   
               (176)
            
            
               В Насоките на Органа за държавни помощи за възстановяване на жизнеспособността и оценка на мерките за преструктуриране във финансовия сектор в условията на настоящата криза съгласно правилата за държавни помощи (81) („Насоките за преструктуриране“) са описани правилата за държавни помощи, които са приложими по отношение на преструктурирането на финансовите институции в условията на настоящата криза. Според Насоките за преструктуриране преструктурирането на една финансова институция в контекста на настоящата финансова криза е съвместимо с член 61, параграф 3, буква б) от Споразумението за ЕИП, ако:
               
                           i)
                        
                        
                           води до възстановяване на жизнеспособността на банката,
                        
                     
                           ii)
                        
                        
                           включва достатъчен собствен принос от получателя на помощта (разпределение на тежестта),
                        
                     
                           iii)
                        
                        
                           съдържа достатъчно мерки за ограничаване на нарушаването на конкуренцията.
                        
                     
         
               (177)
            
            
               Следователно по-долу, въз основа на представения от Arion Bank план за преструктуриране, Органът ще прецени дали тези критерии са изпълнени и дали, следователно, гореописаните мерки за помощ представляват съвместима помощ за преструктуриране.
            
         3.2.   Възстановяване на жизнеспособността
   
   
               (178)
            
            
               Основната цел на тази помощ е възстановяването на дългосрочната жизнеспособност на даден получател на помощ за преструктуриране, а оценката на това дали помощта за преструктуриране ще постигне тази цел е важен аспект при определянето на нейната съвместимост.
            
         
               (179)
            
            
               Както е посочено по-горе, хаосът в исландската икономика в началото на есента на 2008 г., наличието на извънредни мерки като контрол върху движението на капитали, променяща се нормативна среда и макроикономическа прогноза, която, въпреки известната стабилизация в последно време, остава до известна степен несигурна, предвид по-специално настоящите икономически проблеми в еврозоната, затрудняват доходното функциониране на банките и гарантирането на тяхната дългосрочна жизнеспособност. От самото начало Органът подчертава, че това съображение трябва да се има предвид в оценката по-долу.
            
         
               (180)
            
            
               В раздел 2 от Насоките за преструктуриране е посочено, че дадената държава от ЕИП следва да предостави всеобхватен и подробен план за преструктуриране, с който да се даде пълна информация относно бизнес модела и на негова основа да се възстановява дългосрочната жизнеспособност на банката. В параграф 10 от Насоките за преструктуриране се изисква в плана за преструктуриране да са посочени причините за затрудненията на банката и собствените слабости на банката, както и да е очертано как с предложените мерки за преструктуриране ще бъдат преодолени основните проблеми на банката.
            
         
               (181)
            
            
               Както е описано по-горе, причините за затрудненията на Arion Bank са посочени както в плана за преструктуриране, така също и в доклада на СКР, свързан с обстоятелствата около учредяването на банката и проблемите на нейния предшественик. Измежду основните причини, които са установени в доклада на равнище банка предшественик, се числят прекомерното и неустойчиво разрастване, кредитирането на собствениците на банката, концентрацията на риска, малкото собствен капитал и размерът на банките в сравнение с исландската икономика. Kaupthing Bank е имала големи единични експозиции и е поемала големи рискове като отпуска заеми на своите собственици. Тя предимно е разчитала така също на краткосрочно финансиране на едро.
            
         
      Нормативни мерки за жизнеспособност
   
   
               (182)
            
            
               Докато в плана за преструктуриране на Arion Bank са разгледани много от установените по-горе слабости на банката, Органът счита, че фалитът на Kaupthing и сривът на исландския финансов сектор са предизвикани също така от редица фактори, които са специфични за Исландия, свързани с малкия ѝ размер и нормативните и надзорни недостатъци, изтъкнати от Специалната комисия за разследване. Следователно дългосрочната жизнеспособност на Arion Bank, както тази на всяка друга исландска банка, не зависи единствено от мерките, които се предприемат на равнище банка, но също от това дали тези надзорни и нормативни недостатъци са били отстранени.
            
         
               (183)
            
            
               В това отношение Органът отбелязва като положителни направените от исландските органи изменения на нормативната уредба и рамката за надзор, както е обяснено в приложението.
            
         
               (184)
            
            
               Първо, правомощията и компетенциите на ФНО са били повишени, като са добавени inter alia нови отговорности по отношение на големи единични експозиции и рисковете, свързани с тях, което, според Органа, е решение на един от факторите, довели до финансовия срив.
            
         
               (185)
            
            
               Второ, с временните изисквания за високо CAD съотношение и редицата разпоредби, свързани с обезпеченията, по-специално забраната за отпускане на кредит срещу залог на собствени акции, се цели да се гарантира, че исландските банки няма да могат отново да изпаднат в положение на недостиг на капитал. Органът счита, че тези мерки ще допринесат за устойчивостта на исландските банки.
            
         
               (186)
            
            
               Трето, приложени са редица мерки, свързани с правото на избиране на директорите и на членовете на съвета, както и с тяхното възнаграждение. Освен това кредитирането на свързани страни (като собствениците) се извършва при спазването на по-строги правила, като ФНО вече може да забранява на дадена банка да извършва определени дейности, ако счита, че има причина за това. Изменени са също така външните и вътрешните счетоводни правила, например скъсен е периодът, през който външен счетоводител може да работи за една и съща банка. Органът отбелязва като положителен фактът, че с тези мерки се цели да се избегне повторението на някои събития, що се отнася до собствениците и висшето ръководство, и също така с мерките да се засили мониторинга на външните рискове, като и двата вида мерки намаляват заплахите за жизнеспособността на банките.
            
         
               (187)
            
            
               Четвърто, според исландските органи вече споменатата възможност ФНО да ограничава дейностите на банките е следствие от широкомащабното приемане на депозити от страна на исландските търговски банки преди кризата, което изглежда, че най-малкото е ускорило срива. Освен това, според разбирането на Органа, новите правила за ликвидността и валутния баланс (82) също изглежда са свързани с известни ограничения по отношение на възможността на банките да привличат непропорционално големи суми чуждестранни депозити, ако по този начин дейността на банката би станала по несигурна и уязвима към валутните и ликвидните рискове. Органът приветства факта, че исландските органи са разрешили проблемите с този аспект от нормативния срив.
            
         
      Планът за преструктуриране на Arion Bank
   
   
               (188)
            
            
               Що се отнася до плана за преструктуриране и мерките на равнище банка, по същество Arion Bank е възприела един по-традиционен модел на банкиране, като се е съсредоточила върху персонално консултативно банкиране (при което банкерът изгражда връзка с клиента си) за исландския пазар. Банката ще се финансира предимно от депозити на клиенти и собствен капитал, като постепенно ще бъдат повишени взетите заеми предимно под формата на обезпечени облигации.
            
         
               (189)
            
            
               Освен това, както е посочено по-горе, от момента на учредяването си Arion Bank е значително по-малко задлъжняла в сравнение с Kaupthing и, тъй като по-голямата част от задълженията на едро са останали собственост на Kaupthing, според плана за преструктуриране тя ще трябва да разчита само в много ограничена степен на рефинансиране на международните пазари на необезпечени задължения. Поради същата причина въпросът с намаляването на задлъжнялостта в баланса на банката по същество е разрешен още през месец октомври 2008 г. Въпреки това Органът е съгласен с оценката на Arion Bank и на исландските органи относно необходимостта от различните очертани в плана за преструктуриране мерки във връзка с намаляването на дейностите на банката спрямо новата икономическа реалност и ограничаването на експозицията на риск. Основно отстранените посредством тези мерки недостатъци (като концентрация на големи и свързани експозиции, сериозни валутни дисбаланси и т.н.) са наследени от старата банка. От основно значение за бъдещата жизнеспособност на Arion Bank е в плана за преструктуриране да бъде заложено подходящо отстраняване на тези недостатъци.
            
         
               (190)
            
            
               Една от основните причини за срива на Kaupthing се оказва това, че банката е разчитала за рефинансиране на пазарите на едро. До момента финансирането на Arion Bank до голяма степен е било основано на депозити и собствен капитал, но в плана за преструктуриране е предвидено слабо понижение на важността на депозитите от 68 % на 61 % от общите пасиви, което се основава inter alia на направения от банката анализ на нейната депозитна база. Arion Bank възнамерява да покрие разликата чрез емитирането на обезпечени облигации на местния пазар. Напомня се, че на Arion Bank е издаден лиценз за емитиране на обезпечени облигации и впоследствие банката е изпълнила програма за обезпечени облигации на стойност 1 млрд. EUR. През месец февруари 2012 г. Arion Bank извършва своето първо предлагане на обезпечени облигации, като емитира облигации на стойност 2,5 млрд. ISK, а през месец май 2012 г. банката извърши своето първо предлагане на неиндексирани обезпечени облигации с фиксиран лихвен процент на стойност 1,2 млрд. ISK (83). През останалата част от периода на преструктуриране банката възнамерява да емитира облигации в различни формати, включително обезпечени облигации и привилегировани необезпечени облигации.
            
         
               (191)
            
            
               Органът счита, че на база на представените от исландските органи факти положението с финансирането на банката изглежда стабилно до края на периода на преструктуриране. Предвид несигурностите, свързани с гаранцията по депозитите и контрола върху движението на капитали, както и неясното бъдещо развитие на пазарите на (държавни) дългове, той не може да достигне до заключение дали стратегията за финансиране на Arion Bank в дългосрочен план ще се осъществи според предвиденото. Предвид обаче депозитите и обезпечените облигации, на които се залага в много голяма степен, по време на периода на преструктуриране и големия дял на тези видове задължения в баланса, Органът признава, че малките промени в стратегията за финансиране, които впоследствие може да се наложат, не биха застрашили жизнеспособността на банката.
            
         
               (192)
            
            
               Що се отнася до страната на активите в баланса, международните активи остават собственост на Kaupthing. В резултат на това балансът се е свил с 88 %. По този начин е била преодоляна основната слабост на бизнес модела на Kaupthing — разчитане на рискови международни активи без подходяща оценка на риска. Органът приветства факта, че в съответствие с плана за преструктуриране банката няма да се занимава с подобна дейност в бъдеще, а по-скоро ще се съсредоточи върху своята традиционна основна дейност.
            
         
               (193)
            
            
               По отношение на портфейла от активи на банката значителна трудност остава преструктурирането на заемите, които са прехвърлени от Kaupthing. В това отношение Органът отбелязва като положителен факта, че този процес на преструктуриране е бил и остава основен приоритет на банката, което е видно от множество общи и специално изготвени предложения от банката към нейните свръхзадлъжнели клиенти. Макар че все още има работа по финализирането на процеса на преструктуриране, информацията от банката изглежда потвърждава, че е постигнат добър напредък, по-специално след 2011 г., което се доказва от факта, че от 986-те дружества, които са се включили в програми за възстановяване към банката, в края на 2011 г. са били разрешени 871 случая, докато в края на първото тримесечие на 2011 г. са били разрешени случаите само на 416 дружества. Напоследък е постигнат така също добър успех по отношение на преструктурирането на задълженията на домакинствата и банката цели да приключи своите проекти за възстановяване на дълговете на фирми и на физически лица до края на 2012 г.
            
         
               (194)
            
            
               Органът счита горното за показател за надеждността на методите за преструктуриране на Arion Bank. Освен това, въз основа на представените от Arion Bank данни изглежда реалистично, че банката ще успее да постигне целта си да приключи преструктурирането на своите кредитни портфейли на фирми и домакинства до края на 2012 г. Като цяло, ако не бъдат допуснати неочаквани промени в макроикономическата среда в Исландия или в чужбина, това би означавало според Органа, че най-късно в края на периода на преструктуриране Arion Bank ще има относително добър баланс и добре функциониращи кредитни портфейли.
            
         
               (195)
            
            
               Както е посочено по-горе, слабата капитализация на Kaupthing е била един от факторите, довели до нейния срив. Планът за преструктуриране на Arion Bank предвижда, че банката ще се задържи доста над изискваното от ФНО минимално CAD съотношение от 16 % през целия период на преструктуриране. Това съотношение е доста над бъдещия минимум по Базел III от 10,5 %. Дори в кризисния случай, представен от Arion Bank, CAD съотношението ще продължи да се задържа значително над този висок еталон — на [> 20] %. Що се отнася до оценката на капитала от доклада за ICAAP от тази година, който Arion Bank е представила заедно с плана за преструктуриране, Органът счита, че е благоразумно и успокояващо, че, след като е взела предвид различните рискови фактори, банката притежава капиталов буфер в размер на […] млрд. ISK, който в условия, подобни на гореописаната оперативна среда, предоставя на Arion Bank добри възможности за справяне с неочаквани неблагоприятни събития.
            
         
               (196)
            
            
               Що се отнася до ликвидността на банката, Органът отбелязва, че според плана за преструктуриране настоящото положение изглежда достатъчно стабилно и че няма признаци, че ситуацията може да се влоши значително през периода на преструктуриране. Освен това Органът счита, че стрес-тестът на коефициента на ликвидност на банката в контекста на доклада за ICAAP предполага, че, докато банката е изложена на ликвидни рискове, които биха могли да се осъществят в случай на рязко отменяне на контрола върху движението на капитали, нейната ликвидност се наблюдава отблизо, прилагат се мерки за ограничаване на риска и се изготвят планове за ликвидност с цел да се подготви банката за неочаквани и неблагоприятни събития. Това е също така от голямо значение, предвид факта, че е било необходимо през 2010 г. държавата да предостави на банката специален механизъм за ликвидност, за да може последната да изпълни изискванията на ФНО за ликвидност, и че този механизъм за ликвидност приключва в края на 2014 г.
            
         
               (197)
            
            
               Органът приветства също така промените в организационната структура и управлението на риска на Arion Bank, както е описано по-горе, които решават проблемите в дейността на Kaupthing и ще допринесат за една по-обективна и професионална оценка на риска в дейността на банката.
            
         
               (198)
            
            
               Що се отнася до доходността, Насоките за преструктуриране предвиждат също така планът за преструктуриране да демонстрира как банката възможно най-скоро ще възстанови своята дългосрочна жизнеспособност без държавна помощ. По-специално банката следва да може да реализира подходяща възвръщаемост на собствения капитал, като същевременно покрива всички разходи по своята нормална дейност и спазва съответните нормативни изисквания. По-специално в точка 13 от Насоките за преструктуриране е указано, че дългосрочна жизнеспособност се постига, когато банката е в състояние да покрива всички свои разходи, включително обезценяване и финансови такси, и осигурява подходяща възвръщаемост на собствения капитал, като се има предвид рисковия профил на банката.
            
         
               (199)
            
            
               На този етап Органът напомня нещо, което вече беше споменато по-горе, а именно, че икономическата среда, в която функционира Arion Bank, би била предизвикателство за всяка банка. Предвид това Органът е удовлетворен от прогнозната доходност, заложена в плана за преструктуриране, която, въпреки високото капиталово съотношение, ще бъде адекватна през по-голямата част от периода за преструктуриране и след това. Възвръщаемостта на собствения капитал, която през периода 2009—2010 г. е била особено висока, ще варира между [> 10] % и [< 15] %. Извънредните позиции в отчета за приходите и разходите, по-специално значителните приходи от оценяване на прехвърлените от Kaupthing кредитни портфейли и отписванията вследствие на скорошното решение на Върховния съд по FX заемите, които са оказали огромно въздействие върху финансовите резултати на банката през изминалите три години, се очаква да приключат. Според плана за преструктуриране тези извънредни събития се предвижда, че ще окажат само незначително въздействие през периода 2012—2013 г., като не се предвижда да възникват след 2013 г.
            
         
               (200)
            
            
               Според плана за преструктуриране важен фактор за бъдещата доходност са по-високите доходи от такси и комисионни, които се предвижда да […] през периода на планиране. Дейностите, при които се събират такси и комисионни, като сделки, свързани с фондовите пазари и валутната търговия, буквално са в застой след срива и в резултат на контрола върху движението на капитали. Когато обаче преструктурирането на корпоративния сектор приближи своя край и контролът върху движението на капитали бъде отменен, изглежда реалистично да се очаква значително увеличение на дейността на фондовата борса и валутната търговия. Следователно Органът не поставя под въпрос достоверността на тези цифри.
            
         
               (201)
            
            
               Както е посочено по-горе, банката е предприела редица инициативи за постигане на рентабилност и, наред с другите, за рационализиране на клоновата мрежа като е закрила общо 15 клона. Според поетите от банката ангажименти […]. През 2011 г. е извършено съкращение на персонала с приблизително 10 %. Органът приветства тези усилия, тъй като те предполагат, че банката вече е успяла да ограничи своите разходи и да поддържа съотношението на разходите към доходите си на равнище от 45 % през 2011 г. В съответствие с плана за преструктуриране банката възнамерява да гарантира, че това съотношение ще бъде допълнително намалено с още малко до […] % през останалата част от периода на преструктуриране.
            
         
               (202)
            
            
               В допълнение към горното е очевидно, че планът за преструктуриране е основан на множество други допускания. Органът се опита внимателно да разгледа онези, които изглеждат най-належащи и с най-голямо въздействие върху бъдещата жизнеспособност на Arion Bank. Що се отнася до макроикономическите допускания, като цяло те изглежда съответстват на прогнозите на Статистиката на Исландия и на ЦБИ, макар че банката предвижда малко по-голям растеж и по-висока инфлация. Като цяло допусканията, на които се основава планът за преструктуриране, изглеждат достатъчно благоразумни, така че заедно с горепосочените съображения на Органа да доведат до заключението, че предприетите от банката мерки за преструктуриране са достатъчни, за да се гарантира дългосрочната жизнеспособност, да се предотврати настъпването на неочаквани неблагоприятни събития с непредвиден мащаб и последици.
            
         
               (203)
            
            
               С оглед на горепосочените елементи Органът счита, че планът за преструктуриране включва достатъчно мерки, допринасящи за възстановяването на дългосрочната жизнеспособност на банката, за да може Органът да стигне до заключението, че са изпълнени разпоредбите на раздел 2 от Насоките за преструктуриране.
            
         3.3.   Собствен принос/разпределяне на тежестта
   
   
               (204)
            
            
               Параграф 22 от Насоките за преструктуриране гласи следното: „С оглед ограничаване нарушенията на конкуренцията и справяне с опасност от недобросъвестност, помощта следва да бъде ограничена до необходимия минимум и да бъде предоставен подходящ собствен принос от получателя на помощта към разходите за преструктуриране. Банката и притежателите на нейния капитал следва да допринасят за преструктурирането във възможно най-голяма степен със собствени ресурси. Това е необходимо, за да се гарантира, че оздравените банки носят съответната отговорност за последиците от поведението им в миналото, и за да се създадат подходящи стимули за бъдещото им поведение“.
            
         
               (205)
            
            
               В това отношение Органът напомня един решаващ аспект от разглеждания случай. При учредяването на Arion Bank на базата на местните дейности на Kaupthing инвестициите на акционерите в Kaupthing Bank са били напълно ликвидирани и, следователно, са допринесли във възможно най-голяма степен за преструктурирането на Arion Bank. Освен това кредиторите на Kaupthing е трябвало да понесат значителни загуби (84) или най-малкото да поемат риска за своите инвестиции в зависимост от доходността на Arion Bank. Следователно, що се отнася до собствениците и кредиторите на Kaupthing, критерият за разпределение на тежестта е изпълнен оптимално и въпросът с опасността от недобросъвестност е разрешен.
            
         
               (206)
            
            
               В допълнение към горното Органът трябва да прецени дали държавната помощ, която Arion Bank е получила, е била ограничена до необходимия минимум.
            
         
               (207)
            
            
               Що се отнася до мерките за капитализация, първоначалната капитализация на Arion Bank, преди споразумението с кредиторите на Kaupthing да намали държавния дял на 13 %, е била съвсем достатъчна за покриване на капиталовите изисквания на ФНО. През 2009 г., след постигане на споразумението относно придобиването от Kaupthing на Arion Bank и предоставянето на капитал от втори ред на Arion Bank, CAD съотношението достига приблизително 18 % — 2 процентни пункта над минималното съотношение, определено от ФНО. В този контекст Органът отбелязва, че капиталовото съотношение е зависело главно от това дали оценката на прехвърлените от Kaupthing на Arion Bank активи е направена точно. Освен това трябва да се има предвид, че по това време реализирането на практика на икономическата прогноза за Исландия е било несигурно. С оглед на горното Органът счита, че размерът на предоставения от Исландия капитал на Arion Bank е бил ограничен до необходимия минимум, тъй като е бил точно колкото законоустановения минимум плюс разумен буфер.
            
         
               (208)
            
            
               Това заключение не се оборва от факта, че CAD съотношението на Arion Bank впоследствие до известна степен се е повишило на 19 % през 2010 г. и на 21 % през 2011 г. Повишаването на CAD съотношението в значителна степен се дължи на увеличаването на балансовата стойност на прехвърлените от Kaupthing на Arion Bank активи. Не би могло да се предвиди със сигурност, че това може да стане, като според Органа фактът, че впоследствие CAD съотношението се е развило в толкова благоприятна посока, не е причина да се счита, че още в началото Arion Bank е получила от държавата повече от необходимия капитал (85).
            
         
               (209)
            
            
               В параграф 26 от Насоките за преструктуриране е предвидено, че банките, които получават помощ за преструктуриране „следва да могат да предоставят възнаграждение от реализирана от дейността им печалба в замяна на капитала, включително под формата на дивиденти и купони по неуредения субординиран дълг“.
            
         
               (210)
            
            
               В това отношение е необходимо да се напомни, че към момента, когато са били сключени споразуменията за поемането от Kaupskil на 87 % от дяловете в Arion Bank, е било договорено на правителството да бъде заплатен справедлив дял от реинвестираната печалба на банката през периода до влизане в сила на новото споразумение за собствеността. Договорената сума е била 6,5 млрд. ISK (86), което съответства на възвръщаемост за държавата на годишна база от почти 9 % от капитала, който е бил изкупен обратно още през есента на 2009 г. Ясно е, че тази сума е с 2,3 млрд. ISK под начислената лихва по държавната облигация за този период и също така значително под еталонната лихва на ЕЦБ от 15,3 % за същия период, както е изложено в Насоките на Органа за рекапитализация (87). По отношение на дела от 13 % в Arion Bank, който държавата е запазила, изгледите за задоволителна възвръщаемост изглеждат обещаващи, предвид добрите резултати като цяло на Arion Bank след учредяването ѝ.
            
         
               (211)
            
            
               Следва обаче да се подчертае също така, че възнаграждението за капитала от втори ред се отклонява от Насоките на Органа за рекапитализация. Както правилно е представено от исландските органи, изискваното възнаграждение съгласно Насоките за рекапитализация включва разходите по държавното финансиране от 8 %, CDS спреда на Kaupthing от преди кризата и допълнителна такса от 2 %. Предвид високите CDS спредове на Kaupthing от преди кризата възнаграждението, което Arion Bank заплаша — EURIBOR плюс 4 % добавка — би изглеждало доста под този еталон.
            
         
               (212)
            
            
               В съответствие с параграф 25 от Насоките за преструктуриране дерогацията от подходящото предварително разпределение на тежестта (т.е. подходящо възнаграждение) може inter alia да бъде оправдана с по-мащабно преструктуриране, включително мерки за ограничаване на нарушенията на конкуренцията. Както ще бъде показано по-долу, Органът счита, че преструктурирането на Arion Bank е достатъчно мащабно, за да бъде изпълнено това условие.
            
         
               (213)
            
            
               Докато споразумението за суап със SPRON според гореописаното включва елементи на държавна помощ, Органът счита, че то е подготвено по начин, с който се цели ограничаването, ако не и изключване, на пряко финансово предимство за Arion Bank. По същество споразумението представлява договорена компенсация за Arion Bank в замяна на поемането на депозитните пасиви на SPRON, като има вероятност Arion Bank да получи съответни активи в замяна на прехвърлените пасиви. Органът не счита, че тази помощ е от голямо значение за оценката на разпределянето на тежестта.
            
         
               (214)
            
            
               Накрая, що се отнася до гаранцията по депозитите, Органът вече е отбелязал в решението за откриване, че, с оглед на извънредните обстоятелства по това време, тя може да представлява пропорционално средство за опазване на финансовата стабилност в Исландия. Въпреки това е очевидно, че такава помощ не може да бъде одобрена за неограничено време.
            
         
               (215)
            
            
               Следователно, за да може тази държавна помощ да бъде счетена за ограничена до необходимия минимум, Органът счита, че тя трябва да бъде прекратена възможно най-скоро. По тази причина Органът приветства намерението на исландските органи да въведат различна система за гарантиране на депозитите, чието прилагане понастоящем се предвижда да стане преди отменянето на контрола върху движението на капитали, т.е. най-късно в края на 2013 г.
            
         
               (216)
            
            
               Освен това Органът е на мнение, че жизнеспособната банка следва да може да се конкурира на пазара без защита под формата на такава цялостна гаранция по депозитите и, следователно, ще предостави разрешение за гаранцията по депозитите едва до края на 2014 г. (88). След този момент защитата по депозитите следва да се ръководи единствено от приложимото законодателство на ЕИП в областта на гаранциите по депозити.
            
         
               (217)
            
            
               Въз основа на горните съображения Органът стига до заключението, че планът за преструктуриране на Arion Bank гарантира, че помощта е ограничена до необходимия минимум и че получателят на помощта, акционерите и притежателите на дълг на банката, на която е правоприемник, са взели значително участие в разпределянето на тежестта. Следователно помощта за преструктуриране съответства на раздел 3 от Насоките за преструктуриране.
            
         3.4.   Ограничаване на нарушенията на конкуренцията
   
   
               (218)
            
            
               В раздел 4, параграфи 29—32 от Насоките за преструктуриране е предвидено:
               „Финансовата стабилност продължава да бъде основната цел на помощта за финансовия сектор в условията на системна криза, като запазването на системната стабилност в краткосрочен план обаче не следва да води до по-дългосрочни вреди за условията на равнопоставеност и конкурентните пазари. В това отношение важна роля изпълняват мерките за ограничаване на нарушенията на конкуренцията вследствие на държавна помощ. […] Мерките за ограничаване на нарушенията на конкуренцията следва да бъдат специално подбрани, за да бъдат отстранени установените нарушения на пазарите, на които банката получател на помощта осъществява дейност след възстановяване на нейната жизнеспособност след преструктурирането, като в същото време се спазват общата политика и принципи. Изходната точка за извършване на оценка от страна на Органа на необходимостта от такива мерки е размерът, мащабът и обхватът на дейностите на въпросната банка при прилагането на достоверен план за преструктуриране съгласно предвиденото в раздел 2 на настоящата глава. […] Естеството и формата на тези мерки ще зависят от два критерия: първо, размерът на помощта и условията и обстоятелствата, при които е била предоставена, и, второ, характеристиките на пазара или пазарите, на които ще осъществява дейност банката получател на помощта.
               По отношение на първия критерий мерките за ограничаване на нарушенията варират значително в съответствие с размера на помощта, както и степента на разпределяне на тежестта и равнището на цените. Общо казано, когато има по-висока степен на разпределение на тежестта и собственият принос е по-висок, има по-малко отрицателни последици в резултат на опасност от недобросъвестност.
               По отношение на втория критерий Органът ще направи анализ на вероятните въздействия на помощта върху пазарите, на които банката получател осъществява дейност след преструктурирането. Преди всичко ще бъдат разгледани големината и относителната важност на банката на нейния пазар или пазари, след като вече е станала жизнеспособна. Мерките ще бъдат съобразени с пазарните характеристики, за да се гарантира запазването на ефективната конкуренция. […] Мерките за ограничаване на нарушенията на конкуренцията не следва да застрашават изгледите за възстановяване на жизнеспособността на банката.“
            
         
               (219)
            
            
               От горното следва, че размерът на помощта, по-специално в относително изражение, както и пазарните характеристики, са решаващи в оценката на Органа за способността на мерките да ограничат нарушенията на конкуренцията. В същото време е очевидно, че тези мерки не трябва да застрашават жизнеспособността на получателя на помощта за преструктуриране, като трябва да бъдат отстранени и опасенията, свързани с конкуренцията, с оглед на основната цел за финансова стабилност в условията на настоящата криза.
            
         
               (220)
            
            
               На фона на горната нормативна уредба по-долу Органът ще изложи съображенията, които счита за съществени за своята оценка на мерките за ограничаване на нарушенията на конкуренцията.
            
         
               (221)
            
            
               Първо и най-важно, Органът счита, че предвид конкретната ситуация на исландските финансови пазари и икономическите условия, описани в предходните глави, е необходима внимателна оценка на пазарните условия и на конкурентната среда. Мерките за ограничаване на нарушението на конкуренцията следва да отразяват трудните понастоящем обстоятелства, като в същото време гарантират ограничаването до минимум на нарушенията на конкуренцията както в краткосрочен, така и в дългосрочен план.
            
         
               (222)
            
            
               Второ, както е посочено по-горе в раздела, касаещ разпределянето на тежестта, бил е разрешен въпросът с най-големия възможен принос на бившите собственици на Kaupthing и до известна степен на кредиторите на Kaupthing. Следователно необходимостта от допълнителни мерки за конкуренция е била ограничена.
            
         
               (223)
            
            
               Трето, що се отнася до характеристиките на съответния пазар и както е описано по-горе, сривът на финансовата система в Исландия, последван от намесата от страна на исландските органи, включително учредяването на Arion Bank на основата на местните дейности на Kaupthing, е довел до по-голяма концентрация на исландския пазар на финансови услуги и значително е увеличил пазарния дял на трите основни банки — Landsbankinn, Íslandsbanki и Arion Bank. Освен тях, останали са само малко на брой други и то малки пазарни участници, а непосредствените изгледи за ново навлизане са изключително малки, не само поради вече споменатите бариери пред навлизането и малкия размер на пазара, но също така по-специално поради упражнявания контрол върху движението на капитали. Arion Bank се радва на много добра позиция на този концентриран пазар със своя пазарен дял от 30 % или повече в най-тясно свързаните и икономически важни сегменти.
            
         
               (224)
            
            
               Четвърто, кризата e довела до редица много специфични проблеми, като изключително високата степен на пряка и непряка собственост на големите банки в реалната икономика. Друго опасение във връзка с конкуренцията е съществуването на фактически монопол в банковите ИТ услуги (RB), чийто мажоритарен собственик са трите основни банки.
            
         
               (225)
            
            
               Пето, относителният размер на получената от Arion Bank помощ е значителен. В това отношение Органът отбелязва, че в началото целият капитал на банката е бил предоставен от държавата. Освен това банката се е ползвала от редица мерки за помощ — специалния механизъм за ликвидност, споразумението за суап със SPRON и цялостната гаранция по депозитите. В същото време Arion Bank остава малка банка, поне според международните стандарти.
            
         
               (226)
            
            
               На този фон Органът отбелязва, че са били предприети редица мерки или ще бъдат предприети такива с цел ограничаване на нарушенията на конкуренцията в резултат на предоставената на Arion Bank помощ.
            
         i)   Мерки и нормативни промени, които са започнали или за които е поет ангажимент от исландските органи
   
               (227)
            
            
               Исландското правителство изрично е поело два ангажимента (вж. приложението), които, според Органа, могат да допринесат за създаването на нормативна среда, благоприятстваща конкуренцията на финансовите пазари:
            
         
               (228)
            
            
               Първо, като е сформирало работна група, която да преразгледа Закон № 36/1978 относно гербовия налог, и като е разгледало по-специално дали да отмени гербовите налози върху облигации, емитирани от физически лица, при прехвърлянето им между кредитори (напр. когато физически лица прехвърлят своите заеми от една кредитна институция към друга). Органът счита, че настоящият закон, който, inter alia, задължава клиентите да заплащат гербов налог върху сумата на съответната облигация (89), когато сменят кредиторите си, може да е пречка за конкуренцията, тъй като той може да обвърже клиентите със съществуващите договори за дългосрочни заеми. Следователно Органът приветства ангажимента за преразглеждане на този закон.
            
         
               (229)
            
            
               Второ, Органът отчита факта, че, в съответствие с приетата от Исландския парламент на 21 март 2012 г. резолюция, правителството ще сформира комитет с мандат да преразгледа защитата на потребителите на финансовия пазар. Това ще включва специален мандат за преразглеждане на улесняването на смяната на доставчика и на намаляването на разходите по тази смяна, както и тясно сътрудничество на комитета по този въпрос с Исландския орган за защита на конкуренцията (ИОЗК). Комитетът следва да представи своя доклад най-късно до 15 януари 2013 г. Органът счита, че по-задълбочената оценка може да е от полза за конкуренцията в дългосрочен план. В същото време разгледания по-долу конкретен ангажимент на Arion Bank следва да допринесе за улесняването на смяната на доставчика и по този начин ще повиши конкуренцията.
            
         
               (230)
            
            
               Що се отнася до свързаните с конкуренцията опасения, установени от Органа във връзка с RB, Органът приветства постигнатото от ИОЗК и собствениците на RB, включително трите основни банки, решение по този въпрос. С него се прави опит за гарантиране на достъп за малките конкуренти и потенциалните нови участници на пазара до съществено важната ИТ инфраструктура на недискриминационна база и на разумна цена. Органът счита, че с това решение опасенията му са били разсеяни по задоволителен начин и че няма нужда допълнително да разглежда този въпрос в настоящото решение.
            
         
               (231)
            
            
               Накрая, Органът отбелязва направените от 2008 г. насам нормативни изменения, разгледани в приложението. Що се отнася до опасенията във връзка с конкуренцията, включването на член 22 в Закон № 161/2002 относно финансовите предприятия е от особено голямо значение в това отношение. Той включва разпоредби, ограничаващи участието на финансови предприятия в дейности, които попадат извън обхвата на техните оперативни лицензи. В съответствие с това ново правило такива дейности могат да се осъществяват само временно и за целите на сключване на сделки или реорганизиране на дейностите на клиентите. В тази връзка на ФНО трябва да се изпрати мотивирано уведомление, като са предвидени срокове, в рамките на които финансовите предприятия следва да извършат реорганизацията на техните клиенти и да се разпоредят с отчуждените активи.
            
         
               (232)
            
            
               Органът счита, че тази промяна е подходящ нормативен отговор на въпроса с непропорционално голямата собственост на финансовите институции в реалната икономика. Изглежда, че тази разпоредба най-малкото смекчава тази ситуация — която е пряк резултат от суаповете на дълг срещу собствен капитал (и подобни), включващи прекомерно задлъжнели дружества в началото на кризата — като не ѝ позволява да се превърне в постоянен проблем. Тъй като тя решава един от най-сериозните проблеми по отношение на конкуренцията, който е свързан с държавната помощ за трите банки, Органът ѝ обръща сериозно внимание в своята оценка.
            
         ii)   Специфични мерки за Arion Bank
   
               (233)
            
            
               Органът подчертава, че пазарното присъствие и големината на Arion Bank са само част от тези на Kaupthing, тъй като общите активи са били намалени с 88 %, както е описано по-горе. За разлика от Kaupthing, Arion Bank осъществява дейност единствено на исландския пазар. Докато по-голямата част от това намаление очевидно е резултат от ликвидирането на международните дейности на Kaupthing, според Органа този процес е от особена важност по отношение на нарушенията на конкуренцията, тъй като в миналото именно рисковата стратегия на Kaupthing в чужбина е довела до нейния срив и е причинила нарушения на финансовите пазари в ЕИП (90).
            
         
               (234)
            
            
               Органът отчита изложените в приложението ангажименти на Arion Bank, според които Arion Bank няма да придобива финансови предприятия до 1 декември 2014 г., освен ако преди това получи одобрение от Органа. Това означава, че, освен ако от съображения за финансова стабилност не бъдат наложени допълнителни сливания, може да бъде избегната по-нататъшната концентрация на исландския финансов пазар чрез придобивания от страна на Arion Bank. Този ангажимент гарантира също така, че предоставената на Arion Bank помощ се използва за възстановяване на жизнеспособността на банката, а не за консолидиране и допълнително разширяване на нейното пазарно присъствие в Исландия. Приветства се също така ангажиментът на Arion Bank да […], тъй като той […] и подкрепя политиката за реализиране на необходимите намаления на разходите. Същото важи за ангажимента на Arion Bank, според който до 1 декември 2014 г. тя няма да прилага договорни клаузи по споразумения за жилищни ипотеки за физически лица (91) и няма да въвежда нови договорни клаузи, които обвързват специалните условия по лихвените проценти с използването на минимален набор от услуги на банката.
            
         
               (235)
            
            
               Както е описано по-горе, понастоящем исландският финансов пазар представлява една трудна среда за осъществяване на дейност за която и да било банка, което е отразено също така в почти пълната липса на интерес от чужбина за навлизане на този пазар към настоящия момент. Следователно Органът приветства ангажиментите на Arion Bank във връзка с улесняването на смяната на банките и предоставянето на основни услуги по обработка на плащанията. Органът счита, че тези мерки, в съчетание с гореспоменатото споразумение между трите основни банки и ИОЗК относно RB гарантира достъпа на по-малките пазарни участници до най-важната инфраструктура и услуги на разумни цени, без по-големите участници да могат да блокират техния достъп. Органът е на мнение, че това ще намали бариерите пред навлизането в бъдеще на (потенциални) пазарни участници и би могло да даде възможност на съществуващите по-малки участници да повишат своите пазарни дялове, ако могат да предложат по-добри услуги от по-големите си конкуренти. Освен това всички мерки, целящи улесняване на смяната на доставчика, ще допринесат за по-активната конкуренция между съществуващите големи участници и биха могли да допринесат за предотвратяването или преодоляването на ситуация на потенциално колективно господство.
            
         
               (236)
            
            
               Последно, Arion Bank се ангажира да продаде възможно най-скоро дяловите си участия в оперативните дружества, чието ръководство е поела вследствие на преструктурирането в съответствие с член 22 от Закон № 161/2002 относно финансовите предприятия, ангажира се да спазва процедурата и сроковете, които са определени в тази разпоредба, по начина, по който са тълкувани от ФНО, и да поддържа актуална информация на своя уебсайт или на уебсайта на дъщерно дружество относно дъщерните дружества и дяловите участия, които са държани за продажба. Органът приветства ангажимента на Arion Bank да прехвърли възможно най-скоро всички дружества и дялови участия, които не са свързани с основната ѝ дейност, не на последно място от съображения за жизнеспособността. Макар Органът да счита за очевидно, че банката трябва да спазва местните нормативни задължения като член 22 от Закона относно финансовите предприятия, той отбелязва този ангажимент и обръща внимание на исландските органи и получатели на помощ върху факта, че в това отношение нарушаването на националното право може да доведе така също до злоупотреба с помощта. Освен това Органът счита, че, след като трябва да публикува на уебсайта си информация относно предвидените прехвърляния и продажби, се осигурява по-голяма прозрачност относно настоящата ситуация със собствеността в исландската икономика. Това, поне до известна степен, отстранява въпросното опасение, свързано с конкуренцията, с което понастоящем се характеризират исландските пазари.
            
         
               (237)
            
            
               Въз основа на всичко, казано по-горе, предвид по-специално специфичната ситуация в Исландия и факта, че Органът счита, че горните мерки решават основните въпроси, свързани с конкуренцията, които е установил в сътрудничество с ИОЗК, и с оглед на основната цел за постигане на финансова стабилност, Органът стига до заключението, че ангажиментите ограничават нарушенията на конкуренцията в задоволителна степен. Следователно помощта за преструктуриране отговаря на раздел 4 от Насоките за преструктуриране.
            
         III.   ЗАКЛЮЧЕНИЕ
   
   
               (238)
            
            
               Въз основа на горната оценка и с оглед на представения от исландските органи план за преструктуриране на Arion Bank, изразените от Органа в решението за откриване съмнения относно естеството и съвместимостта на мерките за помощ за Arion Bank са разсеяни. Следователно Органът одобрява мерките за помощ като помощ за преструктуриране, която е съвместима с функционирането на Споразумението за ЕИП съгласно член 61, параграф 3, буква б) от Споразумението за ЕИП, при условие че Исландия и Arion Bank спазват изложените в приложението ангажименти,
            
         ПРИЕ НАСТОЯЩОТО РЕШЕНИЕ:
   Член 1
   Първоначалният оперативен капитал, (временната) пълна държавна капитализация, задържането от държавата на 13 % от акционерния капитал и капиталът от втори ред, предоставен на Arion Bank, както и специалният механизъм за ликвидност, споразумението за суап със SPRON и неограничената гаранция по депозитите представляват държавна помощ по смисъла на член 61, параграф 1 от Споразумението за ЕИП.
   Член 2
   Изброените в член 1 мерки представляват незаконосъобразна държавна помощ от датите на тяхното прилагане до датата на настоящото решение с оглед на неспазването от страна на исландските органи на изискването за уведомяване на Органа преди прилагането на помощта в съответствие с член 1, параграф 3 от част I на Протокол 3.
   Член 3
   Изброените в член 1 мерки са съвместими с функционирането на Споразумението за ЕИП в съответствие с член 61, параграф 3, буква б) от Споразумението за ЕИП, при условие че се спазват ангажиментите, които са изложени в приложението. Разрешението за неограничената гаранция по депозитите изтича в края на 2014 г.
   Член 4
   Адресат на настоящото решение е Република Исландия.
   Член 5
   Само текстът на английски език на настоящото решение е автентичен.
   
      Съставено в Брюксел на 11 юли 2012 година.
      
         
            За Надзорния орган на ЕАСТ
         
         Oda Helen SLETNES
         
            Председател
         
         Sverrir Haukur GUNNLAUGSSON
         
            Член на колегията
         
      
   
   
      (1)  Настоящият документ се предоставя само с информационна цел. В настоящата публична версия част от информацията е пропусната, за да не се разкрива поверителна информация. Това е указано с […] или диапазон в квадратни скоби, с който се дава неповерителна приблизителна стойност за съответната цифра.
   
      (2)  Решението на Органа № 492/10/COL относно откриването на официална процедура по разследване във връзка с държавната помощ, предоставена за възстановяването на определени операции на (старата) Kaupthing Bank hf и създаването и капитализацията на New Kaupthing Bank hf (понастоящем преименувана на Arion Bank hf) (ОВ C 41, 10.2.2011 г., стр. 7) и притурката за ЕИП към Официален вестник № 7, 10.2.2011 г., стр. 1.
   
      (3)  Допълнителна информация относно процедурата, довела до Решение на Органа № 492/10/COL, е на разположение в процедурната част на решението.
   
      (4)  Коригирано от заинтересованите страни на 25 май 2012 г.
   
      (5)  Органът си сътрудничеше с Исландския орган за защита на конкуренцията (ИОЗК) по отношение на ситуацията с конкуренцията в исландския банков сектор и възможните средства за зашита на конкуренцията.
   
      (6)  Членове на СКР са били съдията от Върховния съд г-н Páll Hreinsson, парламентарния омбудсман на Исландия г-н Tryggvi Gunnarsson и г-жа Sigríður Benediktsdóttir Ph.D., лектор и асоцииран председател в Yale University, САЩ. Пълната версия на доклада е на разположение на исландски език на адрес: http://rna.althingi.is/, а части от него, преведени на английски език (включително резюмето и главата относно причините за срива на банките), са на разположение на адрес: http://sic.althingi.is/
   
      (7)  Исландска крона (króna).
   
      (8)  За шест месеца кредитирането на чуждестранни страни се е увеличило с 11,4 млрд. EUR — от 8,3 млрд. EUR на 20,7 млрд. EUR.
   
      (9)  Глава 21.2.1.2 от доклада.
   
      (10)  Exista, Exista Trading, Bakkavör Group, Bakkavor Finance Ltd, Bakkabraedur Holding B.V., Lýsing, Síminn, Skipti и други свързани дружества.
   
      (11)  Повечето от половината от въпросните заеми, предоставени от началото на 2007 г. до срива на банката, са отпуснати без обезпечение.
   
      (12)  В протокола от заседанието на комитета по заемите към управителния съвет на Kaupthing Bank е посочено, inter alia, че банката често отпуска пари на Tchenguiz, за да може той да предостави допълнителните обезпечения, изисквани от други банки, тъй като дружествата му били изпаднали в лошо състояние.
   
      (13)  Глава 21.2.1.4 от доклада.
   
      (14)  Всъщност това беше обявената политика на тогавашното коалиционно правителство — да се насърчава по-голям растеж и да се предоставят стимули банките да оставят централите си в Исландия.
   
      (15)  Глава 2, страница 5 от доклада.
   
      (16)  За допълнителни общи данни относно предприетите от исландските органи мерки вж. представения от министъра на финансите пред Парламента доклад относно възстановяването на търговските банки от месец май 2011 г. (Skýrsla fjármálaráðherra um endurreisn viðskiptabankanna), на разположение на адрес: http://www.althingi.is/altext/139/s/pdf/1213.pdf
   
      (17)  Закон № 125/2008 за плащания по дългови ценни книжа, дължими поради необичайни условия на финансовия пазар и т.н.
   
      (18)  Вж. също така годишния доклад на ФНО за 2009 г. (юли 2008 —юни 2009 г.), който е на разположение на адрес: http://en.fme.is/media/utgefid-efni/FME-Annual-Report-2009.pdf.
   
      (19)  Предстоят още случаи на поемане на управлението на финансови предприятия. През месец март 2009 г. ФНО поема управлението на дейностите на три финансови предприятия — Straumur-Burdaras, Reykjavik Savings Bank (SPRON) и Sparisjodabanki Íslands (Icebank) — и взема решение относно разпореждането с активите и пасивите на тези предприятия. Докато по-късно беше одобрено компромисно споразумение с кредиторите на Straumur, по отношение на SPRON и Sparisjodabanki бяха образувани производства по ликвидация. И други финансови предприятия бяха сериозно засегнати от срива на трите основни търговски банки и ширещата се несигурност на финансовите пазари, като имаше и финансови предприятия, които бяха подложени на публично администриране през 2010 г. По тази причина през месец март 2010 г. ФНО назначи временен съвет на директорите на VBS Investment Bank. През месец април 2010 г. ФНО пое ръководството на Keflavík Savings Bank и Byr Savings Bank, като определи, че дейности им ще бъдат поети от нови финансови предприятия — съответно SpKef Savings Bank и Byr hf. Тъй като финансовите условия на тези нови предприятия се оказаха по-лоши от първоначално очакваните, впоследствие, по решение на ФНО, SpKef се сля с Landsbankinn, а Byr hf. — с Íslandsbanki, след провеждането на търг за акциите в Byr. През 2009 г. исландските органи бяха призовани също така да разрешат финансовите трудности на Saga Capital Investment Bank и през 2011 г. — на Фонда за жилищно финансиране.
   
      (20)  Като пример за мащаба на бързото обезценяване, средномесечният обменен курс на еврото към Исландската крона се повишава от 90,71 ISK през месец декември 2007 г. на 184,64 ISK през месец ноември 2009 г.
   
      (21)  През периода 2009—2011 г. делът на инвестициите в БВП е бил едва 13—14 %.
   
      (22)  Търговският баланс представлява разликата в приходите от износа и вноса на стоки и услуги. Той не включва баланса на първични доходи от чужбина, който през последните години е бил отрицателен, особено от 2008 г. Това предполага, че, въпреки излишъка по търговския баланс, исландската текуща сметка като цяло е била отрицателна през последните години, макар че рязко спада от 2009 г. насам.
   
      (23)  По този въпрос вж. например доклада на министъра на икономическите въпроси пред Althingi от месец март 2012 г. — Future Structure of the Icelandic Financial System (Бъдещата структура на исландската финансова система). Според Министерството този доклад се счита за катализатор за информираното обсъждане на този важен въпрос, тъй като той не представя напълно оформени предложения, а излага основните въпроси и прогноза, като взема предвид тенденциите в международен план. Докладът е на разположение на адрес: http://eng.efnahagsraduneyti.is/media/Acrobat/Future-Structure.pdf
   
      (24)  Връщането на гаранциите по депозитите към нормалните условия не е свързано само с премахването на държавната подкрепа за тези гаранции, но също така с преразглеждане на условията на Закона за спешни мерки, според който депозитите, които имат право на гаранции по закон, се ползват с предимство при ликвидирането на дадено финансово предприятие. Това предполага значително предимство за вложителите, особено в момент, когато хората все още имат пресни спомени за банковия срив от 2008 г. От друга страна, тази разпоредба може да се окаже спънка пред банките за диверсифициране на тяхното финансиране.
   
      (25)  Вж. глава 9 от доклада на министъра на икономическите въпроси, посочен в бележка под линия 23. При представянето на този доклад министърът на икономическите въпроси назначи също така група от банкови експерти, в която участваха и чуждестранни експерти, да изготви предложения за цялостна правна и нормативна уредба за финансовите пазари в Исландия като цяло. Според същия доклад исландските органи предвиждат също така да бъдат проучени бъдещите варианти, включително евентуалното отделяне на инвестиционните и търговските банкови дейности, приемането на законодателство за финансова стабилност и възможното изменение на разделението на отговорността на регулаторните органи в областта на финансовите услуги. От изявленията на исландските органи става ясно също така, че преразглеждането на рамката на паричната политика остава на дневен ред, независимо от това дали Исландия ще стане член на Европейския съюз или не, както и други възможни средства за подобряване на икономическото управление и за гарантиране, че регулаторите „гледат в по-общ план“ и прилагат ефективно най-подходящите и разумни инструменти на макроикономическо равнище.
   
      (26)  Вж. глава 6 от доклада на министъра на икономическите въпроси до Althingi The Future Structure of the Icelandic Financial System (Бъдещата структура на исландската финансова система), на разположение на адрес: http://eng.efnahagsraduneyti.is/publications/news/nr/3559.
   
      (27)  От есента на 2008 г. насам няколко финансови предприятия са напуснали пазара (в допълнение към „старите“ големи търговски банки Glitnir, Kaupthing и Landsbanki): Sparisjóðabanki Íslands (преди Icebank), Reykjavik Savings Bank (SPRON), Sparisjóður Mýrasýslu (Myrasysla Savings Bank, SPM), VBS Investment Bank и Askar Capital Investment Bank. Значително бяха намалени дейностите така също на Straumur-Burdaras Investment Bank и Saga Capital Investment Bank.
   
      (28)  На 11 април 2011 г. на акционерното събрание на банката беше одобрен договор за продажбата на дейностите на (старата) MP bank в Исландия и Литва, като повече от 40 нови акционера инвестираха 5,5 млрд. ISK в нови акции в банката. Другите дейности на старата банка останаха при предишните собственици и бяха прехвърлени на ново юридическо лице — EA fjárfestingarfélag hf. За повече информация вж. съобщенията за медиите на MP bank от 11 април 2011 г., които са на разположение на адрес: https://www.mp.is/um-mp-banka/utgefid-efni/frettir/nr/1511 и https://www.mp.is/um-mp-banka/utgefid-efni/frettir/nr/1510
   
      (29)  Според споразумението RB и неговите собственици са поели редица ангажименти, целящи предотвратяване на нарушенията на конкуренцията в резултат на дейностите на RB и сътрудничеството на неговите собственици. Ангажиментите изискват inter alia RB да функционира при общи търговски условия, независимо от неговите собственици, а по-голямата част от съвета на директорите на RB да бъде съставена от специалисти, които са независими от собствениците, достъпът до системите и услугите да се предоставят на недискриминационна база, а условията по предоставяните от RB услуги да са едни и същи, независимо от това дали клиентът е акционер в RB или не. Съществуващите собственици на RB са се ангажирали да предлагат редовно за продажба част от своите дялови участия в RB с цел да бъде улеснено придобиването на собственост в RB от нефинансови предприятия. Подобни покани следва да се отправят най-малко на всеки две години, докато поне една трета от всички акции в RB бъдат продадени на страни, различни от настоящите акционери, или бъдат предложени за продажба в рамките на предлагане на акции.
   
      (30)  ИОЗК използва термина „оперативни дружества“ за дяловите участия на банките в обикновено нефинансови предприятия, които банките са придобили във връзка с преструктурирането на техните кредитни портфейли чрез замяна на дълг срещу дялов капитал или по друг начин. Аналогично Органът използва термина „оперативно дружество“ за предприятие от реалната икономика, което не принадлежи на основната дейност на банката на финансовите пазари.
   
      (31)  В този контекст Органът разбира, че непряката собственост се отнася до възможното влияние и контрол на банките върху дружествата вследствие на тяхната голяма задлъжнялост към банката.
   
      (32)  Основни дъщерни дружества (основната дейност и дяловите участия на банката са посочени в скоби) са: AFL-sparisjóður (спестовна банка; 94,45 %), Verdis hf. (попечител на ценни книжа; 100 %), KB ráðgjöf ehf. (продава застрахователни и пенсионни продукти; 100 %), Gen hf. (дялово участие в международни фирмени фондове; 100 %), Okkar Líftryggingar hf. (застрахователно дружество за индивидуални застраховки и животозастраховане; 100 %), Sparisjóður Ólafsfjarðar (спестовна банка; 99,99 %), Stefnir hf. (дружество за управление на ПКИПЦК; 100 %) и Valitor Holding hf. (дружество за платежни услуги; 52,94 %).
   
      (33)  В това отношение банката разграничава три вида активи. Първо, дружеството за управление на активи на банката Eignabjarg ehf., което управлява акциите в жизнеспособни оперативни дружества, които банката е придобила. Това включва дялови участия в следните дружества (основната дейност и дяловите участия на банката са посочени в скоби): Hagar hf. (търговско предприятие, осъществяващо дейност в Исландия; 5,98 %), Penninn á Íslandi ehf. (дружество за търговия на дребно, специализирано в канцеларски материали и офис техника; 100 %), Reitir fasteignafélag hf. (свързано дружество с Eignabjarg hf., специализирано в недвижимите имоти; 42,65 %) и Frаm Foods ehf. (хранително-вкусова промишленост; 100 %). Второ, други активи, държани за продажба, включващи дялови участия в следните дружества: Langalína 2 ehf. (холдингово дружество; 100 %), Umtak fasteignafélag ehf. (недвижими имоти; 100 %), EAB 2 ehf. (хранително-вкусова промишленост; 100 %), Farice ehf. (експлоатация на подводен кабел за данни до съседни държави; 43,47 %), Sementsverksmiðjan ehf. (продукция и внос на цимент; 33 %), HB Grandi hf. (риболовно дружество; 33 %) и GO fjárfestingar ehf. (производство на гъби; 30 %). Трето, държани са активи като временни дейности, напр. дялови участия в следните дружества: Landey (холдингово дружество, занимаващо се с имоти, които не генерират приходи; 100 %), Landfestar (оперативно дружество, занимаващо се с търговски недвижими имоти, придобити от Arion Bank от клиенти в затруднено финансово положение; 100 %), Rekstrarfélagið Braut ehf. (свинеферма; 100 %), NS 1 ehf. (притежава земя и отдава под аренда парцели за ваканционни жилища; 100 %), Módelhús ehf. (имущество и недвижими имоти; 100 %), EAB 1 ehf. (земя и имоти; 100 %), Andvaka ehf. (консултиране в областта на бизнеса и управлението; 50,11 %), Klakki ehf. (бившето Exista — холдингово дружество; 44,9 %), Ölgerðin Egill Skallagrímsson ehf. (производство, разпространение и продажба на безалкохолни напитки и някои други напитки; 20 %) и SMI ehf. (имущество и недвижими имоти; 39,1 %).
   
      (34)  След създаването на Arion Bank в нейните основни финансови показатели са настъпили значителни промени, но, въпреки това, е уместно двете банки да бъдат съпоставяни от гледна точка на данни от близки периоди. Напомня се, че Kaupthing е била международна банка с дейности в различни държави, а Arion Bank е учредена с цел поемане на някои местни дейности и активи на Kaupthing Bank.
   
      (35)  Промените са различни в отделните стопански сегменти, като в някои области намалението е до 90 %. Направени са значителни съкращения в кабинета на главния изпълнителен директор, където са работили 6 % от персонала на Kaupthing в Исландия, докато при Arion Bank съответната цифра е 1 %.
   
      (36)  Едва на 8 януари 2010 г. обаче споразуменията са оформени официално, като тогава Kaupthing, от името на своите кредитори, чрез своето дъщерно дружество Kaupskil ehf. поема собствеността на Arion Bank, след одобрение от ФНО и Исландския орган за защита на конкуренцията. Kaupskil притежава 87 % от общия собствен капитал, а Icelandic State Financial Investments (ISFI) — 13 %. Kaupskil има кол опция да закупи държавния дял на по-късен етап.
   
      (37)  Паричните суми в настоящия раздел са посочени първо във валутата, в която е предоставен капиталът, последвано от посочване в скоби на съответната сума в ISK или EUR (по целесъобразност), когато е предоставена от исландските органи.
   
      (38)  Съгласно споразумението при собственост на правителството — което не беше подписано — правителството би продължило изцяло да притежава банката, ако комитетът за преобразуване на Kaupthing реши да не придобива контрол върху Arion Bank. В този случай компенсацията също така би била предоставена от Kaupthing на Arion Bank и под същата форма, както съгласно Споразумението за съвместна капитализация, т.е. инструмент за компенсиране, изчислен на 38 млрд. ISK. На Kaupthing би била предоставена опция да придобие дяловото участие на правителството, която може да бъде упражнена между 2011 г. и 2015 г. при цена, която да осигурява на правителството подходяща възвръщаемост на неговата инвестиция.
   
      (39)  ОВ L 84, 26.3.1997 г., стр. 22.
   
      (40)  ОВ L 135, 31.5.1994 г., стр. 5.
   
      (41)  Вж. съответния раздел от проекта на Закон за бюджета за 2011 г., който е на разположение на: http://hamar.stjr.is/Fjarlagavefur-Hluti-II/GreinargerdirogRaedur/Fjarlagafrumvarp/2011/Seinni_hluti/Kafli_8.htm.
   
      (42)  Неофициален превод, направен от Органа, на изявление, поместено в Morgunblaðið (www.mbl.is) на 10 юни 2012 г.
   
      (43)  Разногласието между страните по отношение на лихвения процент по облигацията първоначално е отнесено към ФНО. На 5 юни 2009 г. ФНО реши, че при дадените обстоятелства подходящият процент би бил REIBOR + 1,75 %. В решението си ФНО декларира, че по искане на страните ще преразглежда решението си на всеки шест месеца. Впоследствие обаче спорът беше отнесен към съда и към момента на изготвяне на настоящото все още не е решен. Според годишния доклад на Arion Bank за 2011 г. с писмо от 2 декември 2009 г. Drómi е поискало ФНО да преразгледа предишното си решение относно лихвения процент. На 4 февруари 2011 г. ФНО реши, че по задължението следва да се начислява годишна лихва, равна на първоначалния лихвен процент плюс първоначалната дадена лихвена премия от датата на поемане на управлението до 30 юни 2010 г., но без лихвена премия от този момент до окончателното изплащане на задължението. Arion Bank е завела дело срещу FME и Drómi в опит да анулира решението на ФНО от 4 февруари 2011 г. На 4 май 2011 г. Drómi заведе дело срещу ФНО и Arion Bank, с което основно се иска анулирането на всички решения на ФНО относно лихвени проценти и, второ — различна лихва от самото начало.
   
      (44)  Министерство на финансите се съгласи да предостави на Arion Bank държавни облигации, които са допустими като обезпечение за получаване на механизми за ликвидност чрез репо-сделки с ЦБИ в съответствие с действащите правила на ЦБИ. Пазарната стойност на държавните облигации е максимум 75 млрд. ISK.
   
      (45)  Arion Bank няма право да продава облигациите или да ги използва за каквито и да било други цели освен посочената в споразумението. Ако Arion Bank използва облигацията за SPRON като насрещно обезпечение за обезпечаване на своя заем от държавни облигации, Arion няма да плаща такса за усвояване до 25 млрд. ISK, но за останалата част от механизма ще заплати възнаграждение в размер на 1,75 % за разрешението да заложи държавните облигации. Arion обаче няма да плаща възнаграждение, ако може ясно да покаже, че повече от 25 млрд. ISK от заема са свързани с тегления на депозити от SPRON. Ако Arion използва активи, различни от облигацията за SPRON, като насрещно обезпечение за обезпечаване на своя заем, възнаграждението се повишава до 3 % от размера на заема, предоставен във връзка само с това обезпечение. В такива случаи Arion следва да заплати освен това специална такса в размер на 0,5 % от размера на заема всеки път, когато използва държавни облигации.
   
      (46)  REIBOR (междубанков лихвен процент за Reykjavik) е междубанковият процент, използван от търговските и спестовните банки в Исландия, който се прилага по краткосрочни заеми.
   
      (47)  Търговско претеглен индекс на обменния курс на исландската крона.
   
      (48)  Едно от основните убеждения на банката е, че […].
   
      (49)  Въпреки че все още не са решени редица трудни въпроси, според Arion Bank исландската икономика е показала ясни признаци за възстановяване през изминалата година, като за пръв път от началото на финансовата криза икономиката е отбелязала растеж, а равнището на безработицата — спад.
   
      (50)  Банката отбелязва, че през 2011 г. обезценяването на ISK, високите цени на стоките в световен мащаб през първата половина на година и увеличенията на работните заплати са допринесли за годишен процент на инфлацията от 5,3 % в края на годината. Изгледите за инфлацията през следващите няколко години не са обещаващи, като има вероятност инфлацията да превиши целта на ЦБИ от 2,5 %. В отговор на нарастващата икономическа дейност и влошаващите се изгледи за инфлацията ЦБИ на два пъти повишава лихвените проценти през 2011 г. с общо 50 базисни пункта и с общо 75 базисни пункта през първата половина на 2012 г. В бизнес плана се допуска, че тази тенденция ще продължи през периода 2012—2014 г.
   
      (51)  В това отношение Arion Bank заявява, че, въпреки че има признаци за възстановяване на исландската икономика, все още не са решени редица проблеми. Един от проблемите е отменянето на контрола върху движението на капитали. В отменянето на контрола върху движението на капитали е отбелязан бавен напредък, въпреки че през месец март 2011 г. ЦБИ обяви график за либерализация, включващ редица мерки, целящи отменянето на контрола през следващите четири години. По-късно през годината обаче исландският парламент реши просто да удължи законите за чуждестранната валута (и следователно контрола върху движението на капитали) до 2013 г. Следователно парламентът не даде на ЦБИ много възможности за действия в посока на отменяне на контрола през следващите две години. Всъщност през месец март 2012 г. контролът върху движението на капитали е затегнат с приемането на изменения в Закона за обменните курсове. Свързаната с отменянето на контрола върху движението на капитали стратегия не е ясна и, следователно, се допуска, че през прогнозния период контролът върху движението на капитали ще остане.
   
      (52)  Усилията за преструктуриране на кредитния портфейл са довели до намаляване на необслужваната част от 37 % в края на 2010 г. на 13 % в края на 2011 г. Този постигнат напредък по решаването на проблемите със затруднените длъжници значително понижава несигурността, свързана с оценката на преносната стойност на кредитния портфейл.
   
      (53)  Валутният дисбаланс е намалял от 300 % от капиталовата база в края на 2008 г. на 30 % от капиталовата база в края на 2011 г.
   
      (54)  Банката имаше […] групи, надвишаващи 10 % от капиталовата база в края на 2009 г. Тези групи представляваха общо 175 % от капиталовата база. В края на 2011 г. банката имаше […] групи, надвишаващи 10 % от капиталовата база в общ размер от 87 % от капиталовата база.
   
      (55)  Общата капиталова база е увеличена с 20,7 млрд. ISK за периода 2009—2011 г.
   
      (56)  Срочните депозити са увеличени от 10 % на 23 % от края на 2009 г. до края на 2011 г.
   
      (57)  Балансът в ИПЦ е възстановен от минус 17 % от капиталовата база на банката в края на 2009 г. на плюс 9 % от капиталовата база в края на 2011 г.
   
      (58)  След намесата на ФНО през месец октомври 2008 г. бяха направени структурни промени. Internal audit (Вътрешен одит) и Compliance (Съответствие) са засилени, а Private Banking (Частно банкиране) е слято с Asset Management (Управление на активи) и Treasury (Касови операции) с Capital Markets (Капиталови пазари). В съответствие с новата стратегическа насока и след присъединяването на новото ръководство към банката през есента на 2011 г. са направени допълнителни значителни промени в организационната структура, за да се гарантира по-доброто отразяване и подкрепа от нейна страна на новата стратегия на банката, опростяването на дейностите и увеличаването на синергиите между подразделенията.
   
      (59)  В продължение на няколко месеца SPM е изпитвала финансови трудности, като е търсила компромисни споразумения със своите кредитори съгласно законодателството в областта на несъстоятелността, тъй като нейното CAD съотношение е било под нормативните изисквания. Тези усилия обаче претърпяха неуспех и на 3 април 2009 г. беше сключено споразумение между SPM и новата Kaupthing, съгласно което новата Kaupthing закупи всички активи на SPM, включително клона в Borgarnes, Исландия, както и дъщерните дружества на SPM, включително две спестовни банки в Северна Исландия — Afl Savings Bank и Ólafsfjörður Savings Bank (SPÓL). Същевременно новата Kaupthing пое определени пасиви на SPM, включително депозити и задължения, според предвиденото в споразумението. Същия ден ФНО взе решение относно разпореждането с активите и пасивите на SPM. В решението на ФНО не е предвидена каквато и да било държавна намеса под формата на капиталова инжекция, поемане на ангажименти или декларации. Освен това банката и исландските органи потвърдиха пред Органа, че в това отношение държавата не е поемала финансови ангажименти. Вж. решението на ФНО от 3 април 2009 г., което е на разположение на адрес: http://www.fme.is/media/akvardanir/3.-april-2009.pdf.
   
      (60)  Контекстът на тази сделка е, че Kaupthing емитира четири серии от обезпечени облигации през периода 2006—2008 г., гарантирани от дъщерното дружество на Kaupthing — KMIIF. Чрез KMIIF Kaupthing притежаваше портфейл от исландски жилищни ипотеки над 120 млрд. ISK. Целта на обезпечената облигация беше да се финансира голяма част от ипотечния портфейл на Kaupthing. В съответствие със споразумението от 22 декември 2011 г. Arion Bank придоби този ипотечен портфейл. Сделката беше финансирана главно чрез придобиването на обезпечени облигации в размер на 117,7 млрд. ISK, тъй като Arion Bank е поела пасивите на Kaupthing по програмата за обезпечени облигации. Според Arion Bank придобиването на AMIIF не може да бъде категоризирано нито като „нормално“ придобиване, нито като придобиване, свързано с работата по преструктуриране. Придобиването е свързано със създаването на банката, а AMIIF не беше прехвърлено на Arion Bank при учредяването ѝ. Преди прехвърлянето Arion Bank предоставяше услуги на кредитополучателите без да упражнява контрол върху заемите. Освен това кредитополучателите с ипотеки във фонда считаха, че са клиенти на Arion Bank. След прехвърлянето заемите са собственост на Arion Bank. Както беше посочено, споразумението относно горепосочената сделка беше сключено между Kaupthing и Arion Bank, без да включва каквото и да било обвързване или поемане на ангажимент от Исландия.
   
      (61)  Тези заеми са групирани като ипотечни заеми и други заеми от физически лица и заеми за корпорации. Отстъпките се различават в зависимост от видовете заеми, както и от това дали са деноминирани в крони или в чуждестранна валута.
   
      (62)  Увеличението на оценката на заемите обаче е по-голямо през периода 2009—2011 г., отколкото е посочено в таблица 4, тъй като част от него е разпределена на компенсаторния инструмент — общо 38 млрд. ISK. Компенсаторният инструмент беше отменен през първото тримесечие на 2011 г., тъй като разликата в оценките на прехвърлите от Kaupthing на Arion Bank активи и пасиви беше изплатена изцяло.
   
      (63)  Вж. Правила на ЦБИ за коефициенти на ликвидността № 317 от 25 април 2006 г., които са на разположение на адрес: http://www.sedlabanki.is/lisalib/getfile.aspx?itemid=4713.
   
      (64)  LCR изисква банките да поддържат запас от висококачествени ликвидни активи, достатъчни за покриване на нетните парични изходящи потоци за 30-дневен период в условията на кризисен сценарий. Следователно еталонът на LCR е 100 %.
   
      (65)  Този сценарий също се основава на още по-неблагоприятно допускане. Предполага се, че цените на жилищата ще спаднат с 10 % през 2012 г., с 18 % през 2013 г. и 16 % през 2014 г. През 2012 г. се допуска намаляване на депозитите на дребно с 30 %, с 20 % на корпоративните депозити и с 80 % на депозитите от кредитни институции. Допуска се, че доходът от комисионни ще намалее с 50 % спрямо базовия случай през периода 2012—2014 г. Допуска се, че процентът на обезценка на кредитите ще се понижи с 1—3 %, а кредитния спред — с 0,5—1 %, но спредът по депозитите ще се увеличи с 0,5—1 %. Допуска се, че разходите за дейността ще бъдат 10 % по-високи, отколкото в базовия случай. Допуска се, че обменният курс на кроната ще се обезцени, като се очаква повишаване на търговско-претегления индекс (TWI) от 4 % през 2013 г. и 11 % през 2014 г.
   
      (66)  ROE би паднал до [0—5] % през 2012 г., [0—5] % през 2013 г. и [5—10] % през 2014 г.
   
      (67)  CAD съотношението на банката ще бъде [20—25] % през 2012 г., [20—25] % през 2013 г. и [25—30] % през 2014 г.
   
      (68)  Терминът „устойчивост на депозитите“ се отнася до стабилността на депозитите в миналото и до прогнозното поведение във времето.
   
      (69)  ISFI е държавен орган с независим съвет на директорите, който се отчита на министъра на финансите и е създаден със Закон № 88/2009. ISFI трябва да е изпълнил своите задължения най-късно 5 години след неговото основаване. ISFI управлява държавните дялови участия във финансови предприятия в съответствие със закона, добрите практики на управление и бизнес и държавната политика в областта на собствеността. Целта му е да възстанови и преустрои един динамичен вътрешен финансов пазар, като същевременно насърчава ефективната конкуренция на пазара и също така гарантира прозрачност на всички решения по отношение на участието на държавата във финансови дейности.
   
      (70)  Подробно описани в глава 3 от настоящото решение.
   
      (71)  В това отношение вж. решението на Общия съд по съединени дела T-425/04, T-444/04, T-450/04 и T-456/04, Франция и др. срещу Комисията, решение от 21 май 2010 г., ECR [2010 г.] II-02099, параграф 283 (обжалвано), както и Становището на AG Mengozzi по апелативното дело, т.е. дело C-399/10, Bouygues, параграф 47, в които тези условия се считат за твърде рестриктивни за констатирането на държавна помощ.
   
      (72)  Вж. например T-228/99 WestLB [2003 г.] ECR-435.
   
      (73)  Вж. например Решение на Комисията от 10 октомври 2008 г. по дело NN 51/2008 Гаранционна схема за банките в Дания, в параграф 32, както и Решение на Комисията от 21 октомври 2008 г. по дело C 10/2008 IKB, в параграф 74.
   
      (74)  Вж. решение на Органа от 8 май 2009 г. относно схема за временна рекапитализация на банки в стабилно състояние, за да се стимулира финансовата стабилност и кредитирането на реалната икономика в Норвегия (205/09/COL) на разположение на адрес: http://www.eftasurv.int/?1=1&showLinkID=16694&1=1.
   
      (75)  Вж. в това отношение сходната мотивация, възприета от Европейската комисия във връзка с инвестициите, направени от доставчиците на една фирма в затруднено положение в Решение на Комисията C 4/10 (ex NN 64/09) — Помощ в полза на Trèves (Франция).
   
      (76)  Това заключение не е повлияно от разногласията и правния спор между страните във връзка с облигацията на Drómi по отношение на лихвения процент по облигацията.
   
      (77)  Доклад на министъра на икономическите въпроси до Althingi (март 2012 г.), „Бъдещата структура на исландската финансова система“ („The Future Structure of the Icelandic Financial System“), глава 9.6, на разположение на адрес: http://eng.atvinnuvegaraduneyti.is/media/Acrobat/Future-Structure.pdf.
   
      (78)  В това отношение Органът отбелязва коментарите на управителя на ЦБИ, който заявява в увода към доклада за финансовата стабилност на банката за втората половина на 2010 г., че „капитализацията на финансовите институции понастоящем е защитена от контрола върху движението на капитали и декларацията на правителството за гарантиране на депозитите“. Вж. http://www.sedlabanki.is/lisalib/getfile.aspx?itemid=8260, стр. 5. Вж. също така решения на Комисията NN48/2008 Гаранционна схема за банките в Ирландия, параграфи 46 и 47: http://ec.europa.eu/community_law/state_aids/comp-2008/nn048-08.pdf, както и NN51/2008 Гаранционна схема за банките в Дания: http://ec.europa.eu/community_law/state_aids/comp-2008/nn051-08.pdf.
   
      (79)  В това отношение вж. дело 730/79 Phillip Morris срещу Комисията [1980 г.] ECR 2671.
   
      (80)  Вж. част VIII от Насоките на Органа за държавни помощи. Временни правила във връзка с финансовата криза. Прилагането на правилата за държавни помощи по отношение на мерки, предприети във връзка с финансови институции в контекста на настоящата глобална финансова криза (Authority's State Aid Guidelines. Temporary rules regarding financial crisis. The application of state aid rules to measures taken in relation to financial institutions in the context of the current global financial crisis), на разположение на адрес: http://www.eftasurv.int/?1=1&showLinkID=16604&1=1.
   
      (81)  Възстановяване на жизнеспособността и оценката на мерките за преструктуриране във финансовия сектор в условията на настоящата криза съгласно правилата за държавни помощи (Return to viability and the assessment of restructuring measures in the financial sector in the currents crisis under the State air rules), приети от Органа на 25.11.2009 г., глава VII: Временни правила във връзка с финансовата криза (Temporary Rules regarding the Financial Crisis), разширени от Насоките относно финансовата криза за 2012 г., на разположение на уебсайта на Органа: http://www.eftasurv.int/media/state-aid-guidelines/Part-VIII---Return-to-viability-and-the-assessment-of-restructuring-measures-in-the-financial-sector.pdf.
   
      (82)  Новите правила за валутния баланс, приети от ЦБИ, влизат в сила на 1 януари 2011 г. Целта на правилата е да бъде ограничен валутния риск, като се попречи на валутните баланси да превишават определени граници. Една от най-важните промени спрямо предходните варианти на правилата е, че допустимата отворена валутна позиция в отделни валути е намалена от 20 % на 15 % от собствения капитал, а допустимият общ валутен баланс е намален от 30 % на 15 %. Отчитането на валутния баланс също е по-подробно от преди, тъй като активите и пасивите, деноминирани в чуждестранна валута, са класифицирани по вид: заеми, облигации, ценни книжа, свързани с дялово участие, акции във взаимни фондове, депозити, лихвоносни споразумения, задължения към Централната банка и т.н. Ако валутният баланс се отклони от границите, заложени в правилата, съответното финансово предприятие трябва да предприеме мерки, за да отстрани разликата в рамките на най-много три работни дни. Ако мерките на финансовото предприятие не могат да постигнат това, ЦБИ може да налага периодични глоби. ЦБИ е предприела така също други стъпки за ограничаване на валутните дисбаланси, например чрез сключването на споразумение за валутен суап с една от търговските банки, както и закупуване на чуждестранна валута. Според ЦБИ тези мерки насърчават по-голяма финансова стабилност и подпомагат собствените валутни резерви на ЦБИ.
   
      (83)  В контекста на придобиването от банката в края на 2011 г. на бившия Kaupthing Mortgage Institutional Investor Fund банката е поела отговорност така също за обезпечени облигации в размер на 117,7 млрд. ISK.
   
      (84)  Тъй като Kaupthing все още е в процедура по ликвидация, точните загуби все още не са известни. Според информацията, представена на проведеното на 31 май 2012 г. събрание на кредиторите на Kaupthing, общите активи на Kaupthing в края на 2011 г. са били 874 млрд. ISK (5,2 млрд. EUR), а понастоящем приетите искове съгласно член 113 от Исландския закон за фалитите (неприоритетни искове) са били 2 873 млрд. ISK (17 млрд. EUR). За допълнителна информация вж. http://www.kaupthing.com/lisalib/getfile.aspx?itemid=21204.
   
      (85)  Всъщност държавната капитализация на Arion Bank е била основана направо върху разликата между първоначалната оценка на прехвърлените активи и пасиви и на капиталовото изискване на ФНО.
   
      (86)  Исландските органи обясняват, че в това отношение е била договорена фиксирана сума в размер на 6,5 млрд. ISK като възнаграждение за държавата, тъй като през периода на провеждане на преговорите финансовата информация се е променяла и е било трудно да се определи действителната доходност на банката през този период.
   
      (87)  Рекапитализацията на финансовите институции в сегашната финансова криза: ограничение на помощта до необходимия мимимум и предпазни мерки срещу неправомерни на нарушения на конкуренцията („Насоките за рекапитализацията“) (ОВ L 17, 20.1.2011 г.) и Притурката за ЕИП № 3. Насоките са също достъпни на уебсайта на Органа на адрес: http://www.eftasurv.int/state-aid/legal-framework/state-aid-guidelines/.
   
      (88)  В края на 2014 г. ще трябва да приключат периодите на преструктуриране на всички исландски банки, за които е открита официална процедура по разследване.
   
      (89)  Гербовият налог варира в зависимост от вида на съответния правен документ, но обикновено е 15 ISK за всеки започнати хиляда ISK (т.е. приблизително 1,5 %) от сумата на лихвоносните облигации, обезпечени с ипотека или друго обезпечение.
   
      (90)  Вж. например Решение на Комисията по дело SA.28264, Помощ за преструктуриране на Hypo Real Estate, в което Комисията приема отделянето на голяма част от чуждестранните дейности на Hypo Real Estate като мярка за ограничаване на нарушаването на конкуренцията за правоприемника на банката — PBB.
   
      (91)  Банката е потвърдила, че не знае за каквито и да било клаузи в някакви други видове кредитни споразумения, които да дават възможност на банката да повишава лихвения процент, ако клиентът не използва минимален набор от услуги на банката. Ако такива клаузи все пак бъдат установени в банката, тя няма да ги прилага до месец декември 2014 г.
   
      ПРИЛОЖЕНИЕ
      АНГАЖИМЕНТИ И СЪОТВЕТНИТЕ ПРОМЕНИ В НОРМАТИВНАТА УРЕДБА ЗА БАНКОВОТО ДЕЛО
      1.   ПОЕТИ АНГАЖИМЕНТИ ОТ ИСЛАНДСКИТЕ ОРГАНИ
      Исландските органи са поели два ангажимента, които са посочени по-долу.
      
         Изменение на гербовия налог с цел изключване на държавната помощ и намаляване на разходите за смяна на доставчика
      
      Министерството на финансите ще сформира работна група с мандат за преразглеждане на Закон № 36/1978 относно гербовия налог. До месец октомври 2012 г. работната група следва да представи на министъра на финансите доклад заедно с проектозакон. Задачата на работната група по-специално ще бъде да разгледа премахването на гербовите налози върху облигации, емитирани от физически лица при прехвърлянето им между кредитори (т.е. когато физическите лица прехвърлят своите заеми от една кредитна институция към друга). Освен това групата следва да проучи как могат да бъдат изменени разпоредбите относно гербовия налог, за да бъдат опростени процедурите и да се насърчи конкуренцията.
      
         Мерки за улесняване на смяната на доставчика и намаляван на разходите по смяната на доставчика
      
      Според приетата от исландския парламент на 21 март 2012 г. резолюция правителството ще сформира комитет с мандат да преразгледа защитата на потребителите на финансовия пазар и настоящите предложения за укрепване на позициите на физическите лица и домакинствата в отношенията им с кредитните институции. Назначаването на комитета ще включва специален мандат за преразглеждане на улесняването на смяната на доставчика и намаляване на разходите по сменянето на доставчика, както и комитетът да работи в тясно сътрудничество с ИОЗК по този въпрос. Комитетът следва да представи своя доклад най-късно на 15 януари 2013 г.
      Освен това исландските органи са одобрили следните ангажименти, поети от Arion Bank:
      
         Ограничаване на придобиването
      
      Arion Bank се ангажира да не придобива финансови институции до 1 декември 2014 г. Въпреки този ангажимент Arion Bank може, след като получи одобрението на Органа, да придобива такива предприятия, по-специално ако това е необходимо за опазването на финансовата стабилност.
      
         […]
      
      Arion Bank се ангажира да […].
      
         Прехвърляне на акции в дружества, които са в процес на преструктуриране
      
      Arion Bank се ангажира да продаде възможно най-скоро дяловите участия в оперативни дружества, чието управление е поела поради преструктуриране, вж. член 22 от Закон № 161/2002 относно финансовите предприятия. Освен това банката се ангажира да спазва процедурата и сроковете по горепосочената нормативна разпоредба според тълкуванието на ФНО. Накрая, банката ще поддържа актуална информация на своя уебсайт (или на уебсайта на съответно дъщерно дружество) относно такива дялови участия, които се държат за продажба.
      
         Мерки в полза на нови и малки конкуренти
      
      Arion Bank се ангажира да прилага следните мерки в полза на нови и малки конкуренти до 1 декември 2014 г.:
      
                  а)
               
               
                  Arion Bank няма да прилага договорни клаузи, нито ще въвежда нови договорни клаузи във връзка с лихвените проценти по споразумения за жилищни ипотеки с физически лица, съдържащи специални условия, които обвързват лихвените проценти с използването на минимален набор от услуги на банката;
               
            
                  б)
               
               
                  Arion Bank ще публикува на уебсайта на банката лесно достъпна информация относно процеса на смяна на доставчика на банкови услуги с друга финансова институция. Освен това чрез уебсайта ще бъде предоставен лесен достъп до необходимите документи за смяна на финансовите институции. Същата информация и формулярите за прехвърляне на дейността ще бъде на разположение в клоновете на банката;
               
            
                  в)
               
               
                  Arion Bank ще изпълнява всички искания за прехвърляне на банкови услуги без забавяне;
               
            
                  г)
               
               
                  в предлагането на пазара Arion Bank няма да се позовава на ангажиментите на държавата като източник на конкурентно предимство;
               
            
                  д)
               
               
                  в случай че няма конкурентни предложения за услуги, Arion Bank желае да предложи следните услуги на цена, която ще бъде базирана на разходите плюс разумна печалба, определена от банката към всеки един момент:
                  
                              i)
                           
                           
                              услуги по обработка на плащания в ISK;
                           
                        
                              ii)
                           
                           
                              услуги по обработка на плащания в FX.
                           
                        
            2.   СЪОТВЕТНИ АДАПТАЦИИ И ПРОМЕНИ В НОРМАТИВНАТА УРЕДБА И РАМКАТА ЗА НАДЗОР ЗА ФИНАНСОВИТЕ ПАЗАРИ В ИСЛАНДИЯ, ПРИЕТИ СЛЕД КРИЗАТА
      Исландските органи са представили следното обобщение на направените изменения на законодателството, което е било в сила през есента на 2008 г.:
      
                  —
               
               
                  завишени са правомощията на ФНО (Исландския финансов надзорен орган) да се намесва (да поема правомощията на събранията на акционерите и да се разпорежда с активи, вж. законодателството за спешни мерки); на ФНО са дадени по-големи надзорни правомощия; приети са допълнителни разпоредби, даващи възможност на ФНО да прави оценка на дейностите или поведението на отделните поднадзорни страни. Това включва както правомощия за вземане на решения, като например относно закриването на предприятия или прекратяването на определени дейности без действително да се отнемат оперативните лицензи, както и по-подробно определяне на концепциите, по чието тълкуване са възникнали спорове между ФНО и поднадзорните дружества или апелативните органи,
               
            
                  —
               
               
                  разяснени са и са конкретизирани правилата за единичните големи експозиции; увеличени са както ролята, така и отговорността на управлението на риска, а ФНО е упълномощен да отреди на управлението на риска по-висш статут в организацията на финансовите предприятия; затегнати са разпоредбите относно прилагането на стрес-тестове,
               
            
                  —
               
               
                  легализирани са разпоредбите относно специалния регистър на големите кредитополучатели, за да се даде по-добра представа за големите индивидуални експозиции към две или повече финансови предприятия. Регистърът е важен за свързването на експозициите и за оценяването на тяхното системно въздействие, ако кредитополучателите се сблъскат с трудности в своята дейност. Дружествата, които не са обект на надзор от страна на ФНО, но са включени в регистрите на финансовите предприятия, трябва да предоставят на ФНО информация относно всички свои задължения. ФНО може да забрани предоставянето на услуги на такива страни, ако те откажат да дадат исканата информация,
               
            
                  —
               
               
                  разпоредбите относно добрите бизнес практики са утвърдени, а съществуването на Комитета по жалбите относно сделките с финансови предприятия е заложено в закона; трябва да се оповестява подробна информация относно всички основни собственици на финансовите предприятия,
               
            
                  —
               
               
                  съкратени са сроковете за оповестяване на отчуждените активи от страна на финансовите предприятия,
               
            
                  —
               
               
                  затегнати са разпоредбите относно държането от страна на финансовите предприятия на собствени акции, като също така са определени по-подробно. Дяловите участия на дъщерни дружества вече се считат за собствени акции, както и задбалансовите договори относно собствени акции,
               
            
                  —
               
               
                  на финансовите предприятия е забранено да отпускат кредити срещу залози на техните собствени акции или на сертификати за гаранционен капитал,
               
            
                  —
               
               
                  сега ФНО следва да формулира правила относно това как в рисковата база и в капиталовата база ще се изчисляват заемите, обезпечени с ипотека върху акциите на други финансови предприятия,
               
            
                  —
               
               
                  повишени са както отговорността, така и ролята на секцията за вътрешен одит. Съществуват подробни правила относно баланса между големината и разнообразието на дейностите на съответното финансово предприятие и обхвата на неговата секция за вътрешен одит,
               
            
                  —
               
               
                  определени са петгодишни лимити за периода, през който дадена одитна фирма може да извършва одит на едно и също финансово предприятие; намалени са възможностите финансовите предприятия да освобождават даден „труден“ одитор,
               
            
                  —
               
               
                  преразгледани са всички разпоредби както относно изчисляването на собствения капитал, така и във връзка с различни други технически аспекти,
               
            
                  —
               
               
                  преразгледани са правилата за упражняването на квалифицирани участия, т.е. 10 % или повече от правата на глас. ФНО има право да обръща тежестта на доказването при оценката на страни, които възнамеряват да придобият или увеличат своите квалифицирани участия, напр. когато не е сигурно кой/кои е/са действителният/ните бенефициер/и на дадено холдингово дружество с квалифицирано участие,
               
            
                  —
               
               
                  понастоящем са въведени допълнителни изисквания относно допустимостта на директорите, тяхната отговорност за надзора или дейностите се е повишила, а назначаването на изпълнителни председатели на съвета е забранено; ФНО изпълнява засилена надзорна роля за съветите на директорите; трябва да се оповестява възнаграждението на висшето ръководството, като информацията се идентифицира по конкретни лица,
               
            
                  —
               
               
                  определени са правила относно кредитните сделки на финансовите предприятия с директори, управляващи директори, ключови служители и собственици на квалифицирани участия във въпросното финансово предприятие. По отношение на страните, които са тясно свързани с горните, се прилагат сходни правила. От страна на ФНО са приети правила по отношение на критериите за задоволително обезпечение при подобни сделки,
               
            
                  —
               
               
                  приети са правила относно схемите за стимулиране и бонусите за ръководството и служителите и относно прекратяването на договорите,
               
            
                  —
               
               
                  затегнати са разпоредбите относно реорганизацията и ликвидирането на финансови предприятия,
               
            
                  —
               
               
                  изцяло са преразгледани специалните правила относно спестовните банки. Изяснени са статута и правата на собствениците на гаранционния капитал на спестовните банки, наложени са ограничения на дивидентите, приети са ясни правила относно сделките с гаранционен капитал, определени са правила относно отписването на гаранционен капитал и са разяснени правилата относно разрешенията за спестовните банки във връзка с официално сътрудничество. На спестовните банки е забранено да променят своята правна форма.
               
            Според исландските органи в някои отношения исландските правила излизат извън рамките на общоевропейската рамка. Основните отклонения от приетите от ЕС правила, които са възприети в Споразумението за ЕИП, са следните:
      
                  —
               
               
                  ФНО има право да ограничава дейностите на отделни обекти на финансови предприятия, ако счита, че има причина за това. Освен това той има право да определя специални изисквания за отделни обекти на финансови предприятия, за да могат да продължат да осъществяват своята дейност. ФНО може също така временно да ограничава дейностите, които дадено финансово предприятие може да осъществява, било то цялостно или частично, независимо дали е обект на лиценз или не, ако Органът счита, че има причина за това. Не на последно място естествена причина за това са дейностите на клоновете и депозитните сметки, които са открити от тях в други европейски държави до 2008 г. (Icesave, Edge и Save-and-Save),
               
            
                  —
               
               
                  в исландското законодателство са определени значително по-подробни разпоредби относно ролята на вътрешния одит, отколкото в директивите на ЕС,
               
            
                  —
               
               
                  определени са значително по-подробни разпоредби относно начините за извършване на стрес-тестове, отколкото в директивите на ЕС,
               
            
                  —
               
               
                  финансовите предприятия трябва да водят специален регистър (кредитен регистър) на всички страни, на които отпускат кредит и в края на всеки месец да представят актуален списък на ФНО. Освен това подобен списък следва да се изпраща така също относно страните, които са тясно свързани с финансовите предприятия, техните съвети на директорите и управители, както и групи от свързани клиенти, доколкото въпросните страни не са включени в горепосочения списък. Този списък ще предостави по-добра възможност за наблюдение на вътрешните връзки между финансовите предприятия, техните директори и ръководство,
               
            
                  —
               
               
                  ако ФНО счита, че задълженията според кредитния регистър на една страна, чиито финансови дейности не са обект на официален надзор, могат да окажат системно въздействие, той може да поиска информация от въпросната страна относно нейните задължения,
               
            
                  —
               
               
                  ако дадена страна, която не е обект на официален надзор, но е включена в кредитния регистър, откаже да оповести информация на ФНО, Органът може да нареди на поднадзорните дружества да не предоставят от този момент нататък услуги на въпросната страна. Същото важи, ако разкритата информация от съответната страна е незадоволителна. Правилата на ЕС/ЕИП не включват разпоредби относно кредитния регистър и широки правомощия на надзорните органи по отношение на страните, които не са обект на официален надзор,
               
            
                  —
               
               
                  въведени са значително по-подробни и рестриктивни разпоредби относно кредитирането на свързани страни и обезпеченията, отколкото в правилата на ЕС/ЕИП,
               
            
                  —
               
               
                  ФНО трябва да отказва на собственика на квалифицирано участие правото да се разпорежда с участието, ако има съмнения кой е или ще бъде неговия действителен бенефициер,
               
            
                  —
               
               
                  максималният срок, през който външни одитори могат да работят за едно и също финансово предприятие, е по-кратък, отколкото предвиденото в правилата на ЕС/ЕИП,
               
            
                  —
               
               
                  въведени са значително по-подробни разпоредби относно правото на избиране на директорите във финансовите предприятия, отколкото в директивите на ЕС/ЕИП,
               
            
                  —
               
               
                  приети са разпоредби относно условията на схеми за предоставяне на бонуси и прекратяване на договори,
               
            
                  —
               
               
                  наскоро в директивите на ЕС са приети официални правила относно политиките по възнагражденията, на това равнище обаче все още не са приети правила относно прекратяването на договори.
               
            На 23 март 2012 г. министърът на икономическите въпроси представи доклад относно бъдещата структура на исландската финансова система. Освен това министърът сформира експертна група, която да изготви законодателната рамка за всички финансови дейности в Исландия.